
Cuvânt înainte 


La nici 40 de ani, Elena Dumitrescu este deja un nume cunoscut al 
sculpturii tinere româneşti, este lector la catedra de sculptură a Universităţii 
de arte Bucureşti şi, iată, este autoarea unui volum de iniţiere în tehnica 
sculpturii în bronz. 

Cartea aceasta reprezintă un decupaj, o parte din teza ei de doctorat, 
susţinută nu de mult, care prezenta o diversitate problematică mult mai 
mare. În ceea ce mă priveşte nu le pot disocia. Exigentă cu sine, autoarea 
a selectat pentru tipar ceea ce a considerat că ar fi necesar astăzi tinerilor 
artişti să ştie despre materia nobilă, clasică a bronzului şi transformarea lui 
în operă de artă. Şi-a delimitat zona de competenţă, cred, cu prea multă 
modestie, punând la dispoziţia celor interesaţi o sumă de cunoştinţe, un 
îndreptar, un manual de tehnică a turnării în bronz, tăind, aş zice fără 
milă, textul de faţă din discursul mai larg în care practica turnării, cu toate 
variantele şi etapele ei îşi găsea locul. Această amputare are însă dublul 
avantaj al concentrării asupra unei probleme şi al conciziei în expunere. 
Astfel de lucrări sunt rare, cum se vede şi din bibliografia autoarei şi se 
datorează mai degrabă unor tehnicieni, cu o perspectivă precis delimitată 
şi inevitabil îngustă. Ori, aici avem de a face cu perspectiva unui artist 
pentru care tehnica nu este literă moartă, ci sursă inovatoare. Mi-a făcut 
plăcere să-l găsesc citat, tocmai în acest sens, pe Henri Focillon, considerat 
azi drept cel mai important istoric de artă francez din secolul trecut şi, în 
acelaşi timp, cel care, prieten cu George Oprescu, Steriadi şi alţi români 
a făcut atât de mult pentru arta românească. Focillon spune că „tehnica 
e activă şi vie”, cum inspirat citează Elena Dumitrescu, pentru că tehnica 


e o sursă continuă de înnoire a formei şi expresiei, convingere care a stat 
la baza multora dintre interpretările şi analizele sale, ale artei medievale, 
extrem-orientale sau moderne. Sensibilizarea la aspectul tehnic al operei 
de artă a fost în egală măsură parte a pedagogiei lui Henri Focillon şi 
a metodologiei sale ca istoric de artă, transmisă consecvent elevilor 
săi. Cu alte cuvinte tehnica nu se reduce la un set de reţete executate 
mecanic, ci este un câmp de cercetare infinit, care promite şi oferă mereu 
deschideri noi, soluţii inedite, chiar dacă principiile rămân aceleaşi. Sunt 
idei împărtăşite şi de Elena Dumitrescu. Scriind despre tehnologie, este 
mereu atentă la implicaţiile ei artistice, aşa cum în propria ei sculptură, 
ingeniozitatea şi experimentul tehnologic se răsfrâng şi se convertesc 
în valori stilistice originale. Cum a utilizat Elena Dumitrescu teracota şi 
bronzul, cum a jonglat cu capacitatea de expresie şi sugestie simbolică a 
materiei s-a putut vedea şi admira în explorarea indirectă a corpului uman 
întreprinsă în ciclul de sculpturi "Veşminte”. 
Intregul proces tehnologic al turnării în bronz este disecat etapă cu etapă, 
cu semnalarea continuitatilor şi inovatiilor de la o epoca la alta, variantelor 
posibile, retetelor şi materialelor. Observațiile de nuanţă sunt de semnalat 
şi reţinut, testarea elementului tehnic şi a corelativului său expresiv, a 
„întâmplării controlate” sunt urmărite în cele mai fine articulaţii. 
Familiaritatea Elenei Dumitrescu cu mecanismele de producere a 
sculpturii in detaliile lor cele mai subtile vine din două direcţii, cea a 
implicării directe, a tatonării acelui loc în care individualitatea ei îşi poate 
găsi timbrul propriu în teritoriul accidentat, haotic al artei de azi, şi cea a 
practicii restaurării sculpturii. Dacă imaginarul şi spiritul inventiv sunt puse 
la încercare în primul caz, în ceea ce priveşte restaurarea este solicitată 
capacitatea de a observa, de a cerceta cu perseverenţă operele trecutului, 
de a descifra în fragmente distorsionate de uzura timpului întregul de 
altădată. Experienţa italiană - Elena Dumitrescu a petrecut doi ani la Roma 
ca beneficiară a bursei Vasile Pârvan - i-a marcat profund devenirea 
artistică şi profesională. Multiplele straturi culturale care fac din Italia un 
compendiu al istoriei sculpturii nu puteau decât să stârnească un interes 
pasionat şi să ofere un material de studiu copleşitor prin prestigiul său 
istoric şi artistic. Lumea antică, grecească şi romană, prilejul atâtor reverii 
şi revivaluri în spaţiul european, devine şi pentru Elena Dumitrescu un 
spaţiu privilegiat. Performanţa tehnică întâlneşte perfecțiunea formală în 
cazul statuilor în bronz, de mari dimensiuni, dintre care autoarea a ales 
pentru teza ei câteva pentru a dezvolta studii de caz pertinente - Apollo 
Piombino, eroii de la Riace, Auriga din Delfi, calul cu călăreţul copil de 
la cap Artemisium, Zeus de la Muzeul Naţional din Atena, Pugilistul de 
la Roma, caii de la San Marco. Toată această cercetare a presupus un 
efort de asimilare a unei bibliografii vaste şi foarte specializate, îndeosebi 
arheologică şi o capacitate de sinteză remarcabilă. Examinarea tehnică 
minutoasa a lucrărilor nu s-a consumat doar în sine, ci i-a stimulat autoarei 


apetitul pentru cunoaşterea semnificaţiilor operei de arta ca fapt de cultură 
şi societate. 

Spun toate acestea tocmai pentru a atrage atenţia că textul de faţă 
este numai „vârful icebergului” unei cercetări mult mai vaste şi mai 
ambitioase. Alegând să urmărească studierea tehnologiei bronzului de-a 
lungul parcursului ei multimilenar, Elena Dumitrescu s-a autoconstrâns cu 
entuziasm la un raccourci prin milenara istorie a sculpturii. Nu în ultimul 
rând dezinvoltura cu care se mişcă printre concepte şi verva exprimării 
trebuiesc relevate într-o lucrare a unei sculptorite, care, dacă un paragone 
modern şi-ar mai avea sensul, ar avea cu siguranţă ceva de spus în 
apărarea artei pe care o practică cu certă distincţie. 


Ioana Vlasiu 

INTRODUCERE 


Se cuvine de la început o lămurire asupra titlului sub care apare acest 
manual, pentru că în limbajul tehnic, de specialitate, nu găsim termeni 
specifici turnătoriei operelor de artă. Am optat în consecinţă, pentru 
varianta mai amplă a subtitlului pentru a sublinia, de la început, conţinutul 
scrierii de faţă. 

„Despre turnarea formelor” se referă în primul rând la turnarea volumelor 

în diversele aliaje ale cuprului, pe care noi le utilizăm astăzi şi care apar 
sub numele generic de bronz sau alamă. Manualul îşi propune să explice 
studentului sau tânărului artist, metoda realizării unei forme direct în ceară 
sau transpunerea în ceară a unui volum realizat în alt material şi pregătirea 
lui pentru turnarea în aliajul dorit. 
Impachetarea prin metoda tradiţională, descrisă aici, aduce în discuţie 
prepararea materialului refractar pentru ambalarea formei create în ceară, 
folosind metoda clasică a prafului de cărămidă şi a ipsosului, care este de 
asemenea una dintre cele mai vechi metode de ambalare a formelor ce se 
doresc a fi turnate în metal. 

După cum se ştie există şi alte metode de a pregăti acest strat refractar, 
una la fel de veche fiind cea cu ajutorul pământului special pregătit în 
forme fixe, metodă descrisă de Profesorul Neculai Păduraru în teza sa de 
doctorat, precum şi o altă metodă relativ recentă şi mai costisitoare, cea a 
cojii ceramice. Ea impune folosirea unor materiale refractare mai moderne, 
uneori gata preparate, dar care trebuie să recunoaştem că reduce simţitor 
riscul eşecurilor de turnare şi timpul de uscare a formei respective. 

Cărţile despre tehnologia turnării prin metoda cerii pierdute sunt destul 
de rare şi majoritatea sunt adaptate formelor strict tehnice, iar cele scrise 
de istoricii de artă sau arheologi descriu metode sumare de realizare a 
cerii pentru formele sculpturale, ele fiind practic incomplete din punct de 

vedere tehnologic. De aceea am gândit conceperea unui manual care să 
le dea tinerilor o imagine mai unitară asupra acestei tehnologii specifice 
sculpturii. 

Acest curs s-a născut firesc după terminarea tezei de doctorat şi reia o 
parte din rezultatele cercetării prezentate în acea scriere. Am dorit în primul 
rând un reper teoretizat, întemeiat pe date istorice, argumente tehnologice 
şi practice, pe care un tânăr care doreşte să se iniţieze în acest domeniu 
să-l poată avea ca punct de plecare în aprofundarea acestei tehnologii. De 
multe ori metoda de lucru abordată este cea care influenţează finalitatea 
plastică a unei opere de artă, iar cunoaşterea ei temeinică implică automat 
o diversificare a spectrului de virtuţi plastice pe care materialul îl poate 
avea în confruntarea cu o anumită formă tridimensională. De aceea am 
conceput acest manual ca pe un reper argumentat, atât tehnic cât şi 
plastic, prin experienţe personale şi exemple reprezentative ale sculpturii 
universale, care să servească celor pasionaţi de lucrul cu acest material şi 
să le poată fi de ajutor în dezvoltarea propriei metode de lucru. 

Cursul se vrea o sistematizare a informaţiei şi a cunoştinţelor unui domeniu 
specific sculpturii care necesită deopotrivă cunoştinţe şi abilităţi tehnice cât 
şi performanţe şi calităţi plastice. 

Işi propune ca obiective descrierea principalelor etape ale parcursului 
tehnic şi plastic pe care o operă de artă le traversează până la forma finală, 
de la realizarea negativelor, importante pentru fidelitatea formei, folosirea 
corectă a cerii şi a mijloacelor prin care se pot crea artificii plastice ce pot 
fi adaptate lucrării, apoi folosirea materialelor care pot constitui stratul 
termo-izolant în care se toarnă bronzul şi nu în ultimul rând cizelarea şi 
patinarea unei lucrări. Considerăm că aceste elemente, cu cât sunt mai 
bine însuşite de către tânărul artist, cu atât rezultatele sale au o valoare 
plastică apreciabilă şi o spectaculozitate unică. 

Repere istorice 


Turnarea metalului îşi are originea în industriile incipiente şi artele 
civilizaţiilor timpurii şi este fundamentul pe care s-a construit ingineria 
modernă. Există doar presupuneri privind locul şi perioada când a fost 
descoperită arta turnării, însă se ştie că aceia care au dezvoltat această 
metodă au unit, într-o fericită combinaţie de ştiinţă, artă şi experienţe, 
două importante meşteşuguri: olăritul şi metalurgia. 

Legătura strânsă între formarea matritelor şi ceramică dovedeşte o 
dezvoltare simultană a celor două meşteşuguri. Arta olăritului descoperă 
pământul potrivit pentru modelarea formei şi a miezurilor şi furnizează 
materia primă pentru obţinerea creuzetului incipient sau a vasului în 
care se va topi metalul. Ea este considerată şi acum piatra de temelie a 
meşteşugurilor, o descoperire de o mare importanţă, plină de abilitate, 
ingeniozitate şi deducție a omului primitiv. Luând în considerare insuficienţa 
uneltelor şi a materialelor, experienţa omului simplu şi educaţia lui în acele 
vremuri de mult apuse, putem concluziona că modelarea şi turnarea cu 
materiale uşor fuzibile (ceara pierdută) poate fi socotită o realizare 


fig 1 
Mulaj deschis din piatră. 
Egipt, aprox. 2500 î.C. 

majoră şi importantă pe scara evoluţiei omului. Într-o singură operaţiune, 
omul a descoperit ideea de materie vie, modelabilă, supusă şi era suficient 
de inteligent să o folosească fără a distruge sau dezmembra matricea. 
Datorită contopirii metalurgiei şi ceramicii, arta turnătoriei poate acum 
să perfecţioneze materialele cu o viteză uimitoare. Doar insuficienţa sau 
limitele echipamentului folosit de-a lungul istoriei şi lipsurile în a aplica 
principiile de bază i-au întârziat pe cei ce practicau această tehnică să-şi 
atingă uneori telurile propuse. 

Vestigiile arheologice ne arată că în Mesopotamia, cu 4000 de ani î.C. 
funcţiona un foc pentru forja care reducea minereul topit fuzibil. Astfel 
arta turnării s-a născut accidental, prin combinarea chimiei metalului cu 
mecanica turnării în forme. Primele matrițe deschise au fost făcute din 
nisip sau pământ iar apoi au fost înlocuite cu mulaje permanente din lemn, 
piatră (fig.1) sau ipsos, facilitând astfel obţinerea obiectelor. 

Istoria turnătoriei începe plecând din Mesopotamia în Orient, apoi 
în bazinul Mediteranei, Europa şi America. Tot din Mesopotamia, prin 
intermediul caravanelor sau a triburilor nomade, au fost aduse în India 
şi China informaţii despre metalurgie. Astfel încât în anul 1500 î.c. în 
China epoca bronzului era în plin progres, cu o tehnică foarte dezvoltată 
în Valea Hwang. Foarte dezvoltată era şi tehnica turnării cu mulaje fuzibile 
şi mulaje acţionate prin presare, închise sau matrițe realizate din piatră. 
Mărturie stau numeroasele statuete, podoabe, vase, oglinzi, clopote, arme 
şi obiecte realizate din metal turnat. Deşi în esenţă principiul este acelaşi, 
fiecare civilizaţie îşi dezvoltă propriile cuptoare pentru topit, adaptează 
materialele şi materiile prime în funcţie de zona geografică din care fac 
parte, născoceşte unelte specifice şi potriveşte aliajele topite pentru ca 
obiectele rezultate din turnare să fie mai rezistente şi mai evoluate estetic, 
comparativ cu cele realizate până atunci. 


fig 2 
Statuetă egipteană datând din secolul VI î.C, turnată în 
bronz, realizată prin metoda cerii pierdute, având urmele 


miezului interior. 

Această tehnică străveche care datează încă din a doua jumătate a 
mileniului al III-lea cunoaşte evoluţii începând cu epocile primitive, dar 
principiul tehnologic rămâne în esenţă acelaşi. Ea evoluează odată cu ştiinţa 
şi tehnica, odată cu diversificarea metodelor şi, lucrul cel mai important , 
apare odată cu abilitatea omului de a folosi focul, ca pe un instrument 
„fizic” în dezvoltarea tehnologică. Acestor abilităţi li s-au dat adesea raţiuni, 
legate de mituri şi legende care explicau tehnologiile prin directa implicare 
a darului divin, Prometeus fiind divinitatea direct implicată în furnizarea 
acestei surse pe lângă alte personaje mitologice; fie legate de natură 
şi fenomenele specifice ei, care, personificată adesea în sursele literare 
înlesneşte, prin intermediul binefăcătoarei sale voințe, capacitatea omului 
de a beneficia de o tehnologie mai avansată. Nu în ultimul rând, există 
raţiunea evoluţiei fireşti a umanităţii, specie unică înzestrată cu abilităţi 
la fel de unice, care, forţată de împrejurări sau condusă de inteligenţa sa, 
ajunge în cele din urmă să stăpânească acestă descoperire. 

Lucretius atribuie descoperirea metalului şi a caracteristicilor lui acţiunii 
forţelor naturii asupra metalelor în stare naturală, lucru pe care omul a 
încercat mai apoi să-l reproducă şi să-l perfecţioneze. 

Încercările de a supune acest material au constat, se pare, în prelucrarea 
metalului nativ, găsit în zăcăminte, pe care oamenii îl ciocăneau şi mai apoi 
îl topeau obţinând din el aşa numitele „lupe” din metal, cu un procentaj 
mai mare de material pur. Acest nivel poate fi asimilat cu stadiul incipient 
al metalurgiei care evoluează treptat prin asimilarea cunostintelor legate 
de calităţile fizice ale metalelor descoperite şi izolarea lor de restul 
zăcămintelor, precum şi de găsirea, datorită hazardului sau întâmplării, de 
noi combinaţii de metale care nu existau în stare nativă, dar care aveau 
importante calităţi fizice, mecanice şi plastice. Toate aceste etape sunt 
direct legate de evoluţia capacităţii intelectuale a omului şi de dorinţa sa 
de a progresa şi a-şi extinde cunoştinţele despre metale şi prelucrarea 
acestora. 

Caracteristicile de maleabilitate şi rezistenţă ale metalelor au primat în 
faţa celor deţinute de olărit descoperite anterior, la acestea adăugându- 
se calitatea de a se refolosi a materialului ceea ce a făcut ca, odată cu 
stăpânirea lui tehnologică, acesta să devină indispensabil vieţii. Era 
folosit în aproape toate domeniile vieţii cotidiene şi de cult, la agricultură, 
construcţii, în război şi nu în ultimul rând ca decor sau podoabă. 

Bronzul, format din alierea cuprului cu staniu, avea în faţa fierului 
avantajul obţinerii şi prelucrării mai uşoare, rezistenţa la coroziune şi un 
punct de topire mai scăzut decât cel al fierului, şi de aceea a fost şi este 
în continuare preferat pentru lucrările care erau expuse în aer liber şi 
pentru cele care presupuneau forme complexe, volume mai complicate sau 
dimensiuni mai mari. 

Primele încercări de turnare prin metoda cerii pierdute, sau cu materiale 
uşor fuzibile sunt atribuite egiptenilor (fig. 2), însă nu se poate vorbi 

de o dezvoltare a acestei tehnici decât după ce aceasta a fost însuşită 
şi aprofundată de greci. Grecilor le este atribuită descoperirea turnării la 
scară largă a lucrărilor în bronz şi, de asemenea, perfecţionarea acestui 
procedeu prin intermediul „cerii pierdute”. Tot din antichitatea greacă 
provin şi informaţiile despre numeroasele surse de cupru din jurul bazinului 
mediteranean, insula Ciprului fiind una din cele mai importante, ea dând 
de altfel numele celei mai importante materii prime, cuprul- cyprium aes. 
Zincul, mai puţin la îndemână, era importat din Cornwall - Marea Britanie, 
sudul Turciei sau chiar Afganistan. Tot aceleaşi surse amintesc de centre 
de prelucrare a bronzului ce activau în epoca elenistică pe tot cuprinsul 
teritoriului grecesc (Rodos, Corfu, Atena, Nemeea, Pergam, Alexandria, 
Efes, Olimpia, Sardis, Demetria sau Kassope), precum şi de o intensă 
circulaţie sau migrare a artiştilor către locurile unde existau comenzi, ceea 


e 
“PR 


fig 3 Kylix, Muzeul de Stat din Berlin 


ce ne face să deducem că, în ciuda cunoştinţelor relativ reduse, producţia 
lucrărilor în bronz era foarte frecventă. 

Arheologia este cea care, pe lângă sursele literare, dă o serie de indicii 
importante despre cum arătau cuptoarele, cum erau turnate lucrările 
în antichitate şi scoate la lumină uneltele folosite în metalurgia antică. 
Variatele metode de turnare sunt de asemenea amintite, precum şi 
implicarea mesterilor şi a sculptorilor în formarea mulajelor din piatră, 
ipsos sau pământ, sau a pozitivelor din pamânt sau ceară. 

Secolul VI î.C. este socotit de învăţaţi ca fiind apogeul nivelului de 

competenţă a acestei arte de a realiza sculpturi în bronz, iar acest meşteşug 
bine stăpânit rămâne pentru multe secole cea mai importantă ramură 
a artei greceşti. Tot ce se va crea după această perioadă, va fi în mare 
masură influenţat de performanţa şi puterea de expresivitate a acestui 
material pe care grecii au reuşit să-l exploateze la cote maxime. 
O cupă de ceramică (kylix) din perioada clasică (fig. 3), datată 470-460 
î.C., supranumită "vasul pictorului turnător” aflat acum la Muzeul de Stat 
din Berlin, ne înfăţişează două registre remarcabile despre o turnătorie din 
Grecia antică. Doi bărbaţi topesc metalul pentru a lipi părţile unei lucrări, 
un băiat mânuieşte foalele cuptorului, cei doi comanditari sunt detaşaţi 
prin înfăţişarea lor drapată şi un al treilea (vizitator) priveşte procesul 

tehnologic şi este infatisat ironic sprijinindu-se într-o unealtă. 

Toate Personajele sunt înfăţişate nude cu excepţia comanditarilor, cei doi 
mesteri-sculptori au barbă, iar unul dintre ei poartă căciulă. Desenul arată 
cum se îmbinau părţile componente ale unei lucrări şi, de asemenea, ne 
oferă o imagine destul de clară asupra uneltelor şi a modalităţii prin care 
se realizau statuile, dat fiind faptul că pe pereţii atelierului sunt înfăţişate 
negative ale formelor precum şi fragmente de corp uman, turnate, care 
aşteptau probabil să fie asamblate. 

Mare parte a bronzurilor greceşti sunt cunoscute mai ales prin intermediul 
copiilor romane, copii realizate de cele mai multe ori în marmură. Acestea, 
pe lângă faptul că ne dau măsura remarcabilei performanţe tehnice la care 
se ajunsese, ne furnizează date despre frecvenţa lor în viaţa societăţii şi, 
implicit, despre existenţa unei producţii la scară largă a statuarei în bronz 
realizate prin această metodă. 

Toate curentele importante ale istoriei artei, renaşterea, barocul, roccoco- 
ul, art nouveau-ul şi de asemenea o parte din arta începutului de secol XX, 
se vor folosi de experienţa antichităţii şi de expresivitatea acestui material 
pentru a-şi defini coordonatele plastice specifice, dar o fac asimilând 
exemplul grecesc al performanţelor artistice. 

In ceea ce priveşte existenţa şi frecvenţa bronzului ca material folosit 
în figurarea sculpturală, datele arheologice, istorice şi literare arată că, cel 
puţin de la începutul secolului V î.C., în Grecia Antică folosirea acestui tip 
de material pentru realizarea sculpturilor cu rol de cult, votiv, comemorativ 
şi onorific devine un lucru foarte frecvent. Mărturie stau în acest sens 
multitudinea de copii din epoca romană, copii în marmură după sculpturile 
greceşti ce încearcă să redea bogăţia plastică a sculpturii în bronz. 

Fie pentru deosebitele sale calităţi plastice care au impus treptat o educare 
şi o cultivare a gustului artistic al claselor sociale, fie pentru că deschide 
posibilitatea evoluţiei principalelor tipuri ale formelor sculpturale, bronzul 
se impune ca unul dintre cele mai importante materiale ale sculpturii 
încă din epocile timpurii. De la cele mai vechi reprezentări până astăzi, 
sculptura monumentală ne-a oferit o mulţime de modele ale figurării 
ei aproape de necuprins, realizate în diverse materiale şi asta gândind 
doar la exemplele vechiului teritoriu european, nemaivorbind de celelalte 
continente. Este materialul care a fost cel mai râvnit, dorit şi frecvent 
utilizat pentru ridicarea sculpturii monumentale în antichitate şi acesta 
este un indiciu important dacă dorim o garanţie a capacităţii sale de a 
susţine şi a îmbogăţi plasticitatea unei forme, de a-i releva toate atributele 
şi calităţile suprafeţei, de a da consistenţă sculpturală unui volum. 

Lucrul important şi de necontestat la o profundă analiză şi înţelegere a 
mecanismelor care stau la baza realizării în tridimensional a lucrărilor de 
for public, a monumentelor comemorative şi a altor tipuri de sculpturi este 
că bronzul ca material, poartă cu sine amprenta definirii acestor modele de 
reprezentare şi este, fără îndoială, garanţia reuşitei estetice, plastice şi nu 

în ultimul rând tehnice a acestor figurări. 

Sursele literare ale antichităţii vorbesc de mii de statui şi monumente de 
bronz ridicate în sanctuare sau în diverse oraşe ale imperiului. Dintre acestea 
astăzi mai stau mărturie doar câteva exemplare aparţinând diverselor tipuri 
de reprezentări, sculpturi remarcabile pentru noi, care probabil erau destul 
de frecvente în vremea aceea şi câteva ecouri ale acestora venite prin filiera 
romană a copiilor. 

Relatarea călătoriei în Elada a lui Pausanias, poate cel mai cuprinzător 
compendiu de mărturii ale antichităţii, menţionează despre numeroşi 
sculptori şi despre monumentele în bronz ale acestora ridicate pe cuprinsul 
Greciei, cât şi despre modalităţile tehnice de realizare a lor. Plinius cel Bătrân, 
în Naturalis Historia, ne lasă de asemenea indicii despre prepararea cerii şi 
a bronzului pentru turnat. S-a putut face şi o cronologie a sculptorilor lumii 
greceşti şi a operelor lor, pe baza surselor literare ale antichităţii, ceea ce ne 
oferă o imagine destul de cuprinzătoare a volumului mare de monumente 
în bronz care existau în lumea antică sau care se ridicau în acea perioadă. 


fig 4. fig 5. 
Exemple ale extensiilor plastice folosite în cazul lucrărilor de piatra, Auriga din Delfi 
necesare susţinerii volumelor respective. 


În ciuda rezistenţei şi a remarcabilelor calităţi plastice, bronzul are un mare 
dezavantaj ca material şi anume acela că se poate refolosi. Dezavantaj 
sau avantaj, ar spune alţii! Cert este că în ceea ce priveşte numărul 
remarcabilelor realizări sculpturale care ar putea constitui exemple nu mai 
putem vorbi astăzi de o sumă, din cauza „avantajului” acestui material 
de a se putea remodela. Jefuite şi topite apoi, sau pur şi simplu topite 
din diverse raţiuni economice, politice sau militare, ele au stat mărturie 
pentru evoluţia şi stadiul de dezvoltare artistico-plastică şi implicit nivelul 
cultural a unei naţiuni sau a unei anumite perioade istorice. 

Multe din operele de artă în bronz au fost distruse din cauza convertibilitatii 
acestui material sau au fost luate de romani, copiate şi apoi distruse în 
timp din diverse alte motive. 

Cele care au rămas spre exemplificare sunt destul de puţine, iar copiile 
romane în marmură nu ne pot da cu certudine o imagine fidelă a originalului 

de bronz, pentru că piatra nu oferă o mobilitate fizică a volumelor în spaţiu 
şi presupune adaosuri volumetrice adiacente care sunt menite să susţină 
formele (fig.4). 

Discobolul lui Miron, Doriforul lui Policlet, Apoxiomene al lui Lisip, Hermes 
cu Dionisos copil realizat de Praxiteles precum si multe alte sculpturi mai 
puţin celebre, au integrate în compoziţie acele volume sub forma unui 
trunchi de copac ce are rol de întărire a masei la baza ei sau aşa numitele 
proptele între braţe şi trunchi sau între degete. Aceste elemente cu 
certitudine nu existau la un original de bronz fiind extensii plastice menite 
să susţină volumele din piatră sau marmură. 

În concluzie toate aceste fragmente ar trebui excluse la o analiză plastică 
a formei sculpturale şi drept urmare ele pot pune o reală problemă în 
privinţa acuratetii şi fidelității copiei. O analiză plastică trebuie făcută cu 
această rezervă şi nu putem exclude în consecinţă posibilitatea intervenţiei 
la nivelul compoziţiei. Sigur că în cazul multora 
dintre copii se cunoaşte faptul că ar fi existat 
un original de bronz iar în cazul altora doar se 
presupune că acesta ar fi existat. 

Ceea ce este de remarcat este amploarea 
şi performanţa pe care această tehnologie a 
turnării bronzului le dezvoltă în decurs de câteva 
secole, dacă a făcut ca supra-dimensiunea să 
nu mai constituie un impediment în punerea 
în practică a ideilor sculpturale. Un exemplu 
remarcabil al tehnicii ajuns până astăzi la 
noi este personajul masculin Auriga (fig.5). 
Realizat în bronz, descoperit în sanctuarul lui 
Apollo din Delfi în 1869, se pare că aparţinea 
unei cvadrigi şi a fost oferit în cinstea unei 
victorii într-o cursă de care, în anul 476 î.C. 
de către Polyzalos din Gela. In situl arheologic, 
pe lângă fragmentele statuii, au mai fost 
descoperite rămăşiţele în bronz ale unui car, 
osia şi jugul, fragmente ale cailor şi fragmente 
ale unei mâini de copil, lucru ce i-a făcut pe 
specialişti să deducă faptul că probabil scena infatisa în mărime naturală o 
cvadrigă surprinsă chiar în momentul de start al unei curse. Nu intrăm aici 
în analiza datelor stilistice ale statuii ci doar o amintim pentru a sublinia 
performanţa unică a tehnicii de realizare. Ceea ce este interesant şi unic 
din acest punct de vedere este faptul că trupul statuii nu este modelat în 
lut şi apoi turnat, ci este realizat din lemn după care se toarnă originalul 
de bronz, fiind şi el la rândul lui împărţit în două elemente delimitate de 
centura de la brâul personajului. Celelalte elemente ale statuii sunt însă 
turnate prin metoda cerii pierdute şi apoi asamblate. 

Este unica statuie de dimensiunea aceasta care a ajuns la noi şi care a 
fost mulată după un exemplar în lemn iar acest lucru poate indica faptul 
că, la timpul când statuia a fost executată, tehnica mulării cu forme de 
ipsos sau lut nu era aşa de bine pusă la punct, şi pentru o lucrare cu 
o astfel de dimensiune acest procedeu de turnare era unul care indica 
începuturile dezvoltării acestei tehnici. Este ceea ce putem deduce şi din 
caracteristicile stilistice specifice formei care indică o perioadă de început 
a artei clasice greceşti. 

Un alt exemplu remarcabil şi la fel de controversat este dat de cele două 
bronzuri descoperite la Riace, înfăţişând doi luptători.(fig.6). Analizele 
stilistice aduc în discuţie o teorie, cea a sculptorului Niegel Konstam! prin 
care atribuie realizarea celor două bronzuri de la Riace copierii formei 
direct după un model viu. Omului i se lua mulajul cu ghips, iar în negativul 
rezultat era direct aşezată ceara. După obţinerea pozitivului de ceară se 
făceau retuşuri direct pe el. Ipoteza lui se bazează pe observarea atentă 


fig 6. 
"Eroii de la Riace” aflaţi astazi în Muzeul Nazionale Reggio Calabria, Italia 


1. Konstam Niegel, Life Casting, The Oxford Journal of Archaeology, 2002, (internet) 

a tălpilor, a tendoanelor de la picioare, poziţiei degetelor mai ales a celui 
mic, ce sugerează prin forma lor presiunea greutăţii corporale. Acest lucru 
nu este de regulă reprezentat în modelajul normal şi direct al unei forme 
ci este mai degrabă un rezultat al mulării după un model viu. In sprijinul 
acestui argument aduce şi faptul că grosimea celor două bronzuri este 
extrem de inegală, ceea ce vine în sprijinul ipotezei că modelele de ceară 
au fost intens lucrate direct prin adăugare sau scoatere (răzuire). 

Dacă luăm în considerare această supozitie şi luăm ca reală mărturia lui 
Plinius? prin care Lisip realizase nu mai puţin de 1500 de statui, iar fratele 
său Lysistratus din Siciona este consemnat ca primul care „a reprodus 
chipul omenesc în ghips folosindu-se chiar de faţă” şi tot el a fost cel care 
a „găsit o cale de a face mulaje pornind de la statui” atunci putem avea 
o imagine a metodei prin care se realizau sculpturile şi un argument în 
sprijinul unor producţii atât de masive. 

Spre deosebire de piatră în al cărei parcurs evolutiv putem observa 
etape şi constata schimbări majore, în cazul bronzului asistăm, curios, 
la o dezvoltare aproape completă odată cu stăpânirea tehnologiei. 
Procesul perfecţionat de sculptorii greci pentru turnarea prin metoda 
cerii pierdute este şi astăzi acelaşi, pentru simplul fapt că nu se poate 
vorbi de o simplificare a lui sau de o modificare a tehnologiei. Probabil că 
tocmai această perfecţionare timpurie a tehnicii a devenit mai ispititoare 
pentru figurarea sculpturii decât cea în marmură sau piatră, la aceasta 
adăugându-se faptul că bronzul permitea desfăşurarea în spaţiu a unei 
mai mari mobilități plastice a volumului pe care piatra o limita, datorită 
structurii şi rezistenţei sale. 

La începutul anului 2007, am avut ocazia să văd la Florenţa, în Palatul 
Medici Ricardi, expus publicului, un atlet de bronz descoperit în largul insulei 
Losinj in Dalmatia, în anul 1999 (fig.7). După o îndelungă şi minuțioasă 
restaurare, s-a ajuns la concluzia că data aproximativ din anii 50-40 î.C. 
când la Roma domnea Cezar şi era reprezentarea unui “Apoxyomenos”, un 
atlet realizat cu destul de mult timp în urmă după vestitul “Apoxyomenos” 
a lui Lisip, creat aproximativ în anul 325 î.C., cu vădite asemănări stilistice 
cu acesta din urmă. Trecând peste concluziile specialiştilor în ceea ce 
priveşte stilul abordat, uşor înclinat spre naturalism, statuia, ca de altfel 
şi exemplarele bronzurilor de la Riace, e de o desăvârşită perfecţiune a 
tehnicii. Buzele si mameloanele sunt încrustate cu cupru (fig.8), iar ochii 
probabil că erau şi ei la rândul lor din pietre semiprețioase, sticlă sau metal. 
Modelajul este remarcabil, iar volumele sunt atent proportionate. Aproape 
că orice comentariu plastic este de prisos pentru că forma vorbeşte prin ea 
însăşi. Imi pun adesea întrebarea în faţa unei astfel de lucrări dacă nu a 
fost gândită special pentru acest material. Nu-mi pot imagina altul care să 
desăvârşească forma mai bine şi nici care să aibă o expresivitate plastică 
atât de remarcabilă. În faţa acestor "minuni” ale sculpturii mă întreb dacă 
bronzul se mai poate numi un material de transpunere! Cred totuşi că nu 


2. Plinius, Naturalis Historia., cartea XXXV, pag. 149 

fig. 7 fig. 8 
Apoxyomenos Detaliu 


întâmplător frecvenţa sculpturilor în bronz în antichitate era aşa de mare, mai 
ales în lumea greacă, perioadă din care s-au păstrat destul de puţine lucrări. 
Suntem înclinați să credem astăzi că au rămas cele mai reprezentative, dar 
probabil la vremea respectivă ele erau doar nişte opere obişnuite. Desigur, 
bronzul era considerat un material dintre cele mai nobile având calităti 
plastice remarcabile. Performanţele plastice la care ajunge portretistica 
romană sau statuara grecească în domeniul prelucrării bronzului sunt de 
neegalat până astăzi. Pe lângă valoarea plastică, remarcabilă este bogăţia 
estetică şi măiestria cu care artiştii-meşteri combinau suprafeţele turnate 
cu alte metale (plumb, fier, cupru, aur, argint, sau cu pietre semiprețioase) 
prin intermediul intarsiei. Performanţa era mare dacă stăm să ne gândim 
că se ajungea la simularea genelor cu ajutorul metalului, atent încastrat 
în volum. Aceste exemple nu au făcut altceva decât să-mi confirme faptul 
că există o varietate foarte mare de atribute plastice oferite de bronz ca 
material, atribute care de-a lungul istoriei sculpturii au fost dezvăluite, 
exploatate în toată expresivitatea şi splendoarea lor, dar date uitării, aşa 
cum se întâmplă deseori. Istoria artei ne furnizează exemple de netăgăduit 
în acest sens, iar în funcţie de curente şi perioade istorice, acest material 

a fost fie exploatat la cote înalte, fie a căzut în desuetudine. 

Mult timp consumatorul, privitorul şi chiar creatorul de artă au gândit opera 

de artă în bronz ca pe ceva masiv, plin de robustete, care asociază obiectul 
cu greutatea metalului. Bronzul a fost adesea confundat cu imaginea unui 
lucru masiv, greoi, chiar amorf, opac, ce absoarbe lumina, având, datorită 
consistentei lui, doar garanţia perenitatii, dar nefiind apreciat pentru 
expresivitatile sale plastice nebănuite care puteau fi exploatate într-o 
formă sculpturală. 
Monumentele epocilor totalitare sunt măreţe şi masive, astfel încât să 
domine prin greutate şi umplere până la refuz a spaţiului, fără a ţine cont 
că acest material permite o exploatare expresivă şi în alte modalităţi şi 
forme decât cele uzate ani de-a rândul de plasticieni. O lucrare în bronz 
era preferată uneia mai bine exprimată plastic în piatră sau alt material, 
fie şi numai pentru faptul că bronzul folosit doar ca suport plastic era 
mai valoros, mai durabil ca material şi mai admirat pentru rezistenţa la 
intemperiile vremii. 

Până la Brâncuşi şi Paciurea, în sculptura românească au fost aproape 
imperceptibile încercările de a da acestui material măsura expresivitatii sale 
maxime. Formele lui Brâncuşi aduse la oglindire sau cele în care volumele 
patinate se completează cu strălucirile bronzului şlefuit, constituie un 
adevărat eveniment şi marchează o evoluţie importantă în manipularea 
performanţelor plastice ale unui material, pus în valoare de o formă 
sculpturală care-i susţine pe deplin calităţile. Probabil că acesta este unul 
din momentele în care bronzul îşi recâştigă importanţa meritată ca mijloc 
de exprimare plastică, iar formele sculpturale încep să fie gândite astfel 
încât expresivitatea lor maximă să fie în deplin echilibru cu expresivitatea 
plastică exprimată şi susţinută de bronz ca material. 

Ceea ce este important de reţinut este că bronzul este un material care 
este în special preferat de sculptorii modelatori, de cei care lucrează cu 
materia moale pentru a o încremeni apoi într-una solidă. Este un material 
care trece de la o materie incandescentă supusă cu ajutorul focului la una 
solidă, dură dar plastică, supusă cu ajutorul mâinilor creatorului. 

Nu este un material cu care se lucrează uşor, dar dacă ajungi să îl cunoşti 
bine se lasă lesne supus. 

Se poate spune că este poate singurul material sculptural care îmbracă 
orice structură plastică, fie ea cât de precară, dându-i consistenţă fizică, 
datorită caracteristicilor lui. Este materialul care a fost cel mai râvnit, dorit 
şi frecvent utilizat pentru ridicarea sculpturii monumentale în antichitate şi 
acesta este un indiciu important dacă vrem o garanţie a capacităţii sale de 
a susţine şi a îmbogăţi plasticitatea unei forme, de-a releva toate atributele 
şi calităţile suprafeţei, de a da consistenţă sculpturală unui volum. 
Interesant este că bronzul are un parcurs clar şi un timp de prelucrare care 
nu poate fi substituit în nici un fel. Deci faţă de alte metode de realizare a 
unei opere, realizarea unui volum în bronz este una destul de anevoioasă, 

dificilă chiar, şi se face exclusiv cu implicarea directă a artistului sau 
tehnicianului, fără ca etapele să fie substituite de maşini sau tehnologii 
moderne, poate doar în cazul realizării crustei ceramice. De aceea mi se 
pare important ca toate aceste etape să fie bine însuşite de tinerii artisti 
sau măcar bine cunoscute, dacă implicarea lor nu este directă, pentru a şti 
cum se poate realiza forma pentru a fi apoi lesne obţinută în bronz. 

Tehnologie 


7 


„Cire perdue”, „lost wax” sau „ceară pierdută”, termeni pe care îi întâlnim 
destul de frecvent în cărţile ce au ca subiect sculptura, atunci când se 
vorbeşte despre tehnica realizării bronzului, este una dintre cele mai vechi 
tehnici sculpturale cu performanţe remarcabile la fel de vechi şi ele. 
Constă în modelarea unei forme în ceară, acoperirea ei cu un strat de 
material refractar, coacerea ei şi mai apoi turnarea bronzului în interiorul 
ei în locul cerii care la temperatură ridicată se topeşte lăsând loc metalului. 
Desigur că materialele refractare care înveleau această formă de ceară 
au suferit modificări de-a lungul epocilor din diverse raţiuni (geografice, 
economice), dar în esenţă compoziţia este cea bazată pe pământuri arse şi 
refolosite cărora li se adaugă un liant, cel mai adesea fiind ipsosul. 
Metalele topite şi turnate, întrebuințate încă din cele mai vechi timpuri erau 
de cele mai multe ori maleabile (aur, argint, plumb, cupru cu aliajele sale), 
iar prelucrarea acestor metale presupunea cunoaştere şi îndemânare, fiind 
în acelaşi timp o operaţiune plină de secrete ce determinau reuşita unei 
forme. 

Pentru o mai bună intelgere a complexităţii acţiunilor care au ca scop 
realizarea unei forme în bronz şi pentru a sublinia importanţa acestui 
material ca principal mijloc de expresie plastică a formelor tridimensionale 
şi nu numai, am decis ca folosindu-mă de propria-mi experienţă, alături de 
asimilarea evoluţiilor istorice ale metodelor folosite, împreună cu experienţa 
sintetizată a celor care au fost atraşi de această tehnologie precum şi 
a datelor ştiinţifice moderne, să ofer în capitolele ce urmează o viziune 
cât mai clară asupra etapelor ce trebuiesc parcurse pentru realizarea unei 
forme în bronz. 

Aşadar, voi descrie toate etapele pe care o formă trebuie să le parcurgă 
pentru a se naşte din nou în bronz, la care voi adăuga o serie de argumentatii 
în favoarea unui anumit procedeu sau manieră de lucru ce desăvârşeşte 
limbajul plastic al formei. 

Inainte de a începe, trebuie să subliniez faptul că aceste etape, cu foarte 

mici excepţii, au rămas aceleaşi din antichitate, pentru simplul fapt 
că nu a mai fost nimic de schimbat în ceea ce priveşte metoda. Doar 
dezvoltarea industrială a epocii moderne a făcut ca performanţele tehnice 
sau randamentul să fie mai mare, iar descoperirea de noi materiale fuzibile 
sau de noi pământuri, nisipuri sau lianţi chimici să determine o reducere a 
marjei de eroare la nivelul formei turnate. 

În concluzie, după ce artiştii au dat formei lor „întreaga desăvârşire pe care 
le-o îngăduie arta şi cunoştinţele lor,” * purced la: 

- realizarea negativelor (matritelor, şticlurilor, mulajelor) 

- elaborarea formei în ceară şi a miezului acesteia, după caz 

- formarea reţelei de canale pentru umplerea formei cu metal topit şi de 
evacuare a gazelor din interiorul ei 


fig. 9 

fig. 10 


3. Vasari Giorgio, Vieţile celor mai de seamă pictori, sculptori şi arhitecţi, Editura Meridiane, Bucuresti, 
1962, Vol. I, cap. al IV-lea, pag. 102 


3. Vasari Giorgio, Vieţile celor mai de seamă pictori, sculptori şi arhitecţi, Editura Meridiane, Bucuresti, 
1962, Vol. I, cap. al IV-lea, pag. 102 

împachetarea formei în material refractar şi pregătirea pentru turnare 
uscarea, calcinarea formei 

turnarea bronzului sau a aliajelor cuprului 

analiza tipurilor de cuptoare de topit şi turnarea bronzului în forme 
cizelura şi patina formei turnate 


Există o multitudine de forme care se pot turna în bronz, dar pentru a 
uşura întelegerea tehnicii, am ales să le împart în două categorii: 

Prima se referă la cele modelate în lut, realizate în ipsos, ceramică, plastic 
sticlă, fier, sau orice alt material, iar cea de a doua categorie este alcătuită 
din formele modelate direct în ceară. 

Pentru prima categorie trebuie realizat un negativ al formei respective în 
care ceara să fie aşezată (modul cum se realizează acesta îl voi descrie în 
capitolul imediat următor). Odată obţinut, în negativul formei se depune 
ceară cu ajutorul pensulei sau prin barbotinare obţinând astfel originalul 
formei noastre în ceară. I se toarnă un miez, dacă are nevoie, din material 
refractar, înainte de a scoate forma din negativ, sau se scoate cu grijă din 
negativ, dacă forma este mai mică, mai simplă şi mai uşor manipulabilă şi 
se purcede la împachetarea ei în materialul preparat în acest scop, rezistent 
la foc. 

Dacă dorim ca forma noastră să fie realizată direct din ceară, atunci fie 
că vom construi o armătură din sârmă de cupru sau alamă pe care o vom 
lăsa în interiorul ei şi vom modela ceara pe ea în cazul formelor subţiri, fie 
vom construi un miez din material refractar în cazul formelor mai groase 
(fig 9). Acest miez, care ar fi de preferat să aibă şi el o armătură de sârmă, 
chiar dacă este suficient de gros, se construieşte cu o formă aproximativ 
apropiată de forma dorită şi se acoperă cu ceară. Primul strat se depune 
de regulă imersând miezul într-o baie de ceară pentru a fi integral acoperit 
după care se modelează suprafaţa după cum se doreşte, păstrând în 
permanenţă o grosime egală a cerii pe toată suprafaţa obiectului. 

Obiectului de ceară modelat, curăţat şi pregătit pentru turnat i se adaugă 
o reţea de canale de umplere, pe unde va intra bronzul, şi de aerisire, pe 
unde vor ieşi gazele din interiorul formei, reţea realizată tot din ceară în 
forme speciale. O regulă destul de importantă în cazul formelor cu miez 
este aceea ca ele să se toarne cu partea în care miezul are contact cu 
exteriorul formei în sus (fig.10). Dacă avem o formă al cărei miez nu are 
contact cu exteriorul, atunci trebuie să găsim o posibilitate de a perfora 
forma pentru a-i face o legătură cu exteriorul, ca gazele acumulate în 
materialul miezului să poată ieşi prin această legătură în exterior şi nu să 
se acumuleze în interiorul formei şi să producă defecte ale acesteia. 

Deci avem forma noastră cu miezul în sus pe care se împleteşte o întreagă 
reţea de canale de umplere şi aerisire. După această etapă, se acoperă 
forma cu o compoziţie de material refractar cu diferite granulatii, primul 
strat fiind foarte fin ca să copieze bine detaliile, apoi granulatia materialului 


26 Artă şi tehnologie / Tehnologie 


crescând treptat pe măsură ce ne îndepărtăm de suprafaţa lucrării. După 
ce forma a fost integral acoperită dându-i-se o grosime considerabilă şi 
rezistentă, se bagă la un cuptor de uscare în care ceara se topeşte şi o 
parte curge din formă iar restul se arde, deci se pierde, de unde şi numele 
metodei de lucru, „ceară pierdută”. Apa iese şi ea din formă, iar aceasta 
se usucă foarte bine la o temperatură ce poate ajunge până la 700° C, în 
cazul formelor mari. 

După ce calcinarea a fost realizată, se lasă forma să se răcească treptat 
apoi se introduce într-o groapă în care este acoperită cu nisip sau pământ 
nisipos până la nivelul superior unde există gurile de turnare şi de aerisire, 
ce vor fi lăsate libere şi ferite de praf sau alte particole care să cadă în 
interiorul formei calcinate. Intre timp, se topeşte metalul într-un cuptor 
special, iar când acesta este gata se toarnă în forma calcinată, care ar fi 
de preferat să fie caldă, pentru ca metalul incandescent să nu sufere o 
diferenţă foarte bruscă de temperatură la contactul cu materialul formei. 
Se scoate după o zi sau după câteva ore dacă forma nu este prea mare, se 
curăţă de materialul refractar şi apoi se cizelează şi patinează. 

Acesta este, în mod succint, parcursul tehnologic al unei forme ce urmează 
a fi realizate în bronz (fig 11). 

Am să amintesc în cele ce urmează tot din raţiuni tehnice, câteva 
considerente asupra cercetărilor istorice ce au fost întreprinse în cursul 
timpului pentru a face cunoscute şi celor tineri termenii şi modalităţile de 


fig. 11 Etapele realizării unei lucrări în ceară 

pregătire a unei forme şi în epoci ceva mai îndepărtate decât cea în care 
ne aflăm. 

Sean Hemingway“, arheolog, în cercetările sale asupra monumentelor 
în bronz din epoca elenistică, notează trei modalităţi de realizare a unei 
forme la ceară pierdută. Procedeul pe care el îl numeşte „direct” implică 
turnarea formelor de ceară pline, fără miez sau găuri, turnate în matrițe 
şi întrebuințate de obicei pentru obiecte cu dimensiuni mici. A doua 
modalitate, inclusă de Sean Hemingway tot în acest procedeu „direct”, 
consta în modelarea formelor direct în ceară. Sculptorii antichităţii modelau 
o formă în pământ apropiată de forma sculpturii dorite, cu o armătură 
solidă în interior şi o acopereau cu un strat de ceară subţire (aşa se explică 
subtirimile la care ajunge o formă turnată de 2 sau 3 mm.) modelând 
suprafaţa în felul în care doreau, adăugând detalii, apoi acopereau forma 
cu alte straturi de pământ şi o pregăteau pentru turnat. Acest procedeu 
presupunea turnarea unui singur original şi nu realizarea unei serii. Cele 
două modalităţi „directe” sunt folosite cu precădere în epoca arhaică şi 
cea clasică timpurie. In acestă categorie putem regăsi exemplul cailor de 
la Veneţia, exemplare executate direct în ceară, fără un negativ realizat în 
prealabil. 

Cea de a treia modalitate de turnare a formei de ceară se realizează 
într-un negativ al unei forme - procedeu numit de Hemingway „indirect” 
- şi este folosit frecvent în epoca elenistică şi romană pentru realizarea 
ansamblurilor sculpturale. Metoda directă este folosită şi ea în perioada 
elenistică pentru realizarea detaliilor care nu aveau grosimi foarte mari şi 
nu presupuneau formarea unui miez interior. Metoda indirectă este frecvent 
întrebuințată şi astăzi, dar din pricina riscurilor pe care le presupune acest 
proces tehnologic se iau măsuri de precauţie pentru ca originalul să nu fie 
distrus complet. 

Istoricii au pus deseori în discuţie folosirea acestor metode în Grecia 
Antică. S-a crezut mult timp că folosirea metodei directe, ce presupunea 
realizarea unui singur original de ceară transformat în bronz era metoda 
predilectă pentru turnarea statuilor în bronz în acea perioadă, nici o altă 
replică nemaiexistand. Dar metodele moderne de analiză şi examinare a 
mărturiilor sculpturale rămase au făcut ca această ipoteză să nu mai fie 
împărtăşită de atât de mulţi cercetători. Metoda indirectă dădea ocazia re- 
turnării părţilor componente ale unei lucrări sau ansamblu sculptural dacă 
acestea nu erau bine realizate, pentru că turnarea nu se făcea direct pe 
originalul lucrat în ceară, ci după unul realizat în lut sau ipsos. Analizele 
făcute pe interiorul bronzurilor din epoca elenistică (de pildă, ansamblul 
sculptural alcătuit din cal şi călăreț, descoperit la Cap Artemisium în nordul 
Greciei - fig.12) detectau urme de pensulare a cerii imprimate în bronz 
şi urme de picături, precum şi mici granule în relief care confirmau faptul 
că miezul a fost turnat lichid în forma respectivă (fig 13). Acestea duc la 
concluzia că practica turnării cu ajutorul negativelor era o tehnică frecventă 


4. Hemingway Sean, The Horse and Jockey from Artemision: A Bronze Equestrian Monument of the Hel- 

fig. 12 
Cal şi călăreț descoperti 
la Cap Artemisum, Grecia 


fig. 13 

detaliu cu urme de 
pensulare a cerii, 
descoperit pe 
interiorul statuii 


în acea epocă. 

Alt exemplu remarcabil îl avem în ecvestra lui Marcus Aurelius, aflată astăzi 
în Musei Capitolini de la Roma, sculptură ce este realizată prin metoda 
indirectă, adică prin realizarea de negative ale formelor, pe mai multe 
secţiuni asamblate ulterior. Grosimea lucrării variază de la 3 la doar 8 
milimetri, media fiind de 6 milimetri. Călărețul este realizat din 17 bucăţi 
şi cântăreşte 620 kg. iar calul este împărţit în 16 bucăţi (fig 14). Lipitura 
părţilor este făcută în două modalităţi: prima prin unirea formelor iar în 
crăpăturile dintre ele turnându-se metal topit astfel încât pe interior să 
se creeze o cusătură, o margine care strânge şi ţine părţile împreună, ea 
fiind folosită la toracele calului şi la o parte din călăreț, iar cea de a doua 

tehnică folosită la lipirea capului calului şi a membrelor, este cea de insertie 
a metalului ce prinde piesele într-o legătură mecanică. Găurile de turnare 
sunt acoperite de petice din aliaj de cupru, cositor şi plumb, cu cantităţi ce 
variază pentru cositor de la 4,4% la 9,7%, iar pentru plumb de la 8,45%,la 
16,2%. 

Exemplele sunt numeroase în ceea ce priveşte ambele modalităţi de 
realizare a sculpturii în bronz, pentru că fiecare epocă a istoriei urmăreşte 
să dezvolte această tehnologie în mare parte din raţiuni propagandistice 
sau militare. 


fig. 14 
Delimitarea bucăţilor din care este constituit ansamblu 
ecvestru Marc Aureliu. 

Realizarea negativelor 
(matrițe, şticluri, mulaje) 


Arheologia ne furnizează odată cu vestigiile vechilor vetre de reducere a 
zăcămintelor (calcinarea zăcămintelor până la obţinerea unei mase solide 
ce conţinea o cantitate mai pură de metal) şi dovezi ale intrebuintarii 
matriţelor sau a negativelor. Acestea erau realizate din piatră, lemn, lut ars 
sau chiar din ipsos. Matriţele erau deschise pentru formele simple şi subţiri 
sau închise, acţionate prin presare, utilizate de asemenea pentru turnarea 
aceloraşi tipuri de forme, cum ar fi armele (vârfuri de săgeți, cuțite etc.), 
uneltele, podoabele şi alte obiecte decorative sau de cult. 

Egiptenii au descoperit, se pare, formarea cu modele destructibile şi tot lor 
li se datorează realizarea celor trei părţi care alcătuiesc un mulaj, partea 
superioară, inferioară şi miezul. Aceste modele destructibile erau din lut 
ars pe care se punea un strat de ceară cu o dimensiune potrivită şi se 
acopereau din nou cu straturi de argilă, apoi întreaga formă era arsă şi 
în locul cerii topite era turnat un aliaj de cupru şi staniu. După răcire, 
mulajul se distrugea pentru a fi descoperită forma turnată. Tot egiptenii 
au fost cei care au descoperit, realizat şi pus în practică matricea. Această 
descoperire le permitea folosirea mulajului fără a fi distrus şi îndepărtarea 
lui de pe forma de ceară fără ca aceasta să se deformeze sau deterioreze. 
După cum am observat, existau mai multe metode de a turna o formă 
la ceară pierdută, acest lucru implica diverse materiale şi metode prin 
care se realiza negativul unei forme. Grecii foloseau ca materiale pentru 
a realiza negativele pământ preparat pentru turnat probabil amestecat cu 
nisip şi uneori cu cărămidă pisată, împreună având calităţi de rezistenţă şi 
refractareitate, iar în epoca elenistică era utilizat ipsosul. Dacă forma era 
modelată direct dintr-un miez de pământ preparat special în acest scop, 
atunci după ce ceara era adăugată, aceasta se acoperea cu straturi succesive 

de pământ, primul fiind foarte fin, astfel încât forma să fie fidel copiată. 
In acest caz nu mai era necesară o construcţie auxiliară a negativelor. Dar 
dacă modelul era din lemn, cum s-a întâmplat adesea, ca în cazul lucrării 
„Auriga” din Delfi al cărui trup se pare că a fost mai întâi lucrat în lemn şi 
apoi turnat în bronz, stratul de pământ ce copiază forma de lemn are rol 
de mulaj, de negativ. Această procedură implică însă două modalităţi de 
turnare. Prima folosea ceara aplicată în interiorul negativului scos de pe 
lemn, iar tehnologia se desfăşura similar cu cea descrisă mai sus. A doua 
modalitate, care este şi cea folosită în cazul lucrării „Auriga”, este numită 
„la pământ” (aceasta nu face obiectul cercetării de faţă), realizată prin 
intermediul a două jumătăţi (faţă şi spate), negative din pământ amestecat 
cu nisip, formate în nişte cutii speciale, în interiorul cărora se introducea un 
miez şi în care după uscare şi închidere se putea turna bronz. 

Metoda în cazul căreia putem vorbi de formarea negativelor este cea 
indirectă, adică cea în care se foloseşte un model-original dintr-un material 
mai rezistent după care se scot negativele formei. 

Se cunoaşte faptul că grecii nu turnau sculpturile dintr-o singură bucată, 
fiecare element fiind lucrat separat, iar apoi lipit sau sudat. Singurele 
exemple care infirmă această ipoteză sunt celebrele bronzuri descoperite 
la Riace, ce figurează doi eroi-luptători turnati dintr-o singură bucată. 
Vestigiile arheologice atestă existenţa unui atelier la Baiae, lângă Napoli, 
unde au fost descoperite fragmente din ipsos turnate după modele greceşti 
de epocă elenistică, ce au fost utilizate probabil ca modele pentru realizarea 
în bronz sau marmură. 

Plinius atribuie folosirea modelelor şi negativelor în lut şi ipsos pentru 
turnarea prin metoda cerii pierdute, sculptorului Lysistratus din Siciona, 
fratele faimosului sculptor Lisip. „Cel care cel dintâi a reprodus chipul 
omenesc în ghips - folosindu-se chiar de faţă, iar apoi, după ce a turnat 
ceară în mulajul de ghips, finisând imaginea - a fost Lysistratus din Siciona, 
fratele acelui Lisip despre care am vorbit. Tot el a găsit o cale de a face 
mulaje pornind de la statui şi faptul a avut un asemenea succes, încât nici o 
statuie de bronz sau marmură nu s-a mai făcut fără a se realiza mai înainte 
un model de argilă. De aici rezultă limpede că tehnica aceasta a fost mai 
veche decât cea a turnării bronzului.”. 

Cercetătorii Brunilde Ridgway şi Carol Mattusch aduc argumente în 
favoarea folosirii tehnicii directe de turnare prin cercetările întreprinse pe 
exemplare mici de bronz datând din epoca arhaică şi clasică timpurie. Deşi 
mărturiile arheologice care atestă folosirea unui negativ pentru formarea 
pozitivului de ceară sunt puţine, ele fiind de cele mai multe ori deductibile, 
există certitudini bazate pe descoperirile stiinţifice actuale ce confirma 
intrebuintarea lor, aşa cum am arătat în capitolul anterior. 

Negativele tradiţionale, ca să le numim aşa, cele mai des întâlnite şi 
folosite, sunt realizate din gips. Gipsul, ipsosul, sulfatul natural hidratat de 
calciu de culoare albă, este un material cu o rezistenţă destul de redusă, 

care datorită calităților sale, poate copia aproape orice structură sau formă 
păstrându-i fidelitatea. El se amestecă cu apă rezultând o pastă care se 
întinde pe suprafaţa care urmează a fi copiată şi se întăreşte într-un interval 
relativ scurt de timp. 

Principiul care stă la baza realizării unui mulaj negativ este umplerea 
concavităţilor formei care trebuie copiate până la acoperirea sa integrală. 
În cazul formelor ronde-bosse sau a formelor mai complicate se realizează 
un întreg ansamblu de negative sau şticluri mai mici, astfel încât ele să 
aibă o conicitate suficientă pentru a fi scoase afară din interiorul formei, 
fără ca aceasta sau vreuna din negative să se rupă. După ce ele au fost 
realizate umpland în primul rând concavitatile, urmează formarea unei asa- 
zise „cămăşi” sau formă-mamă, un negativ mai mare, care ţine în el aceste 
şticluri mai mici (fig 15). In funcţie de complexitatea unei forme, un mulaj 
poate conţine mai multe şticluri, aşa cum am arătat mai sus. Acestea stau 
aşezate ca un puzzle în forma respectivă şi sunt armate sau întărite cu calti 
sau pânză rară de sac şi prevăzute cu aşa numitele chei sau directionare de 
poziţie, pentru a le orienta aşezarea în forma respectivă (fig.16). 


fig. 15 
Ansamblul formelor care alcătuiesc 
negativul unui portret. 


fig. 16 
Chei de directionare a negativelor, 
realizate pe cantul şticlurilor. 

Se spune că ipsosăria, formarea negativelor şi a şticlurilor este o meserie 
aparte - aşa şi este. De realizarea acestor forme depinde reuşita pozitivului 
de ceară şi implicit a lucrării pe care vrem să o reproducem. Orice deplasare, 
decalare, a acestor forme în timpul lucrului cu ele poate crea distanţe 
sau diferenţe între părţile ce compun volumul, şi deci o deformare a lui. 
De aceea, se lucrează cu multă atenţie, controlându-se în permanenţă 
conicitatea formelor care compun negativul formei pe care vrem să o 
mulăm. Negativul trebuie să se dezasambleze foarte uşor, fără a fi bruscat 
sau ciobit, lucru care ar duce în cele din urmă la fisurarea formei de ceară 
formate în interiorul lui. 

Uneltele cu care se lucrează ipsosul sunt din metal şi sunt adesea întâlnite 

în truse speciale pentru acest scop. Profilele formelor lor sunt adesea 
ascuţite, utilizate pentru tăiat sau zimtate pentru ras. Formele sunt dintre 
cele mai variate, astfel încât să se potrivească tuturor profilelor formei 
mulate, de la simpla spatulă dreaptă, ovală sau adâncită sub forma unei 
linguriţe la forme spiralate (fig17). 
Sigur că experienţa lucrului cu acest material te duce la adaptarea sau 
la născocirea de noi unelte care să înlesnească lucrul cu el. De aceea se 
şi spune că fiecare sculptor are o unealtă preferată cu care modelează 
ipsosul sau lutul, iar aceasta nu este în cele mai multe cazuri cea găsită la 
magazinele specializate. Şi dacă vorbim despre unelte folosite la lucrul cu 
acest material, putem spune că există o mulţime de alte ustensile care se 
pot adapta foarte bine pentru ca lucrul cu ipsosul să devină plăcut. 


fig. 17 
Unelte pentru lucrul cu ipsosul 

De pildă, putem subtia o suprafaţă mai mare de ipsos cu ajutorul unei 
simple răzători de metal cumpărată din piaţă sau cu un bomfaier sau putem 
adapta un simplu cuţit cu lama elastică, în locul unei spatule. O linguriţă 
o putem folosi pentru a da o gaură rotundă în marginea unui şticlu pentru 
a o folosi drept cheie sau element de ghidaj pentru partea ce vine să 
completeze şi să închidă acel negativ, iar plasele de sită din fier, cupru sau 
alamă de diferite mărimi se folosesc pentru a şlefui negativele de ipsos. 
Din experienţa pe care am dobândit-o lucrând cu acest material, am 
constatat că pentru realizarea unei lucrări în ceară formarea unui mulaj de 
ipsos este puţin diferită de cea realizată pentru turnarea unui pozitiv din 
ipsos sau din alt material, căci, dacă o formă turnată în ipsos are o anumită 
rezistenţă şi nu se deteriorează la o bruscare uşoară, la forma de ceară 
nu poate fi vorba în nici un fel de bruscare. Deci trebuie avut în vedere ca 
negativele să fie perfect conice şi, dacă se poate, cât de subţiri. 
Pentru a lua un negativ după lucrări de dimensiuni mari (peste un metru) 
sau cu ramificații multiple, care urmează a fi turnate în ceară, acestea 
se împart în mai multe părţi. Se obişnuieşte a se tăia pozitivul de ipsos 
al lucrării în bucăţi pentru a fi mai bine mulate, transformate în ceară, 
apoi în bronz. Aici trebuie să se aibă foarte bine în vedere locul unde se 
face tăietura, să nu fie în vecinătatea sau chiar pe un detaliu important al 
sculpturii, precum şi modul în care acel element tăiat vine asamblat, lipit, 
sudat cu restul volumului. Acest mod de a sectiona pozitivul este foarte 
frecvent utilizat în cazul monumentelor ce urmează a fi turnate în bronz, 
datorită mărimii lor. Aşadar, vor rezulta mai multe negative, şticluri, astfel 
gândite încât la desfacerea lor să nu rupem pozitivul de ceară sau să nu il 
deformăm. Ultimul şticlu care va închide negativul formei noastre este şi 
primul ce va fi scos de pe pozitiv, iar el trebuie să aibă o dimensiune mai 
mică, astfel încât, dacă forma este îngustă la bază, să ne permită lipirea 
cerii şi pe interior, la îmbinările rezultate din asamblarea formelor pe care 
a fost depusă ceara. 
Pentru lucrările monumentale şticluirea se face pe etape, elementele 
prinzându-se între ele cu aşa numitele cepuri de formă tronconică realizate 
tot din ipsos, sau cu ajutorul cheilor, pentru ca asamblarea lor să fie 
întocmai cu originalul. 
Pentru realizarea unei forme de ceară, interiorului şticlului se lasă nelăcuit, 
dar trebuie foarte bine curăţat şi udat în prealabil timp mai îndelungat, mai 
ales dacă este nefolosit de ceva timp. Umezirea lui este obligatorie pentru 
reuşita pozitivului de ceară, altfel aceasta s-ar putea lipi atât de tare - pentru 
că ceara trebuie aplicată relativ caldă pe suprafaţa negativului - încât 
să fie necesară distrugerea ei sau chiar a negativului pentru desfacerea 
părţilor componente. 

Pentru a realiza un negativ după o formă simplă se împarte forma în 
două sau mai multe părţi. Tot experienţa mi-a arătat că, pentru o mai mare 

fidelitate a cerii, majoritatea formelor simple este bine a fi împărţite în mai 
mult de două negative, pentru că de cele mai multe ori grosimea formelor, 
a treia dimensiune, necesită un negativ separat. Cu ajutorul unui creion 
chimic se desenează pe suprafaţa pozitivului de ipsos traseele în care 
urmează a fi împărţită forma, astfel încât, privite frontal, aceste segmente 
rezultate din împărţire să aibă o formă perfect conică. Dacă acest lucru 
a fost bine realizat, atunci forma sau negativul ei nu vor avea de suferit 
atunci când vor fi desfăcute una de pe cealaltă. Apoi se aşează forma astfel 
încât una din suprafeţele cu care dorim să începem negativul să fie în 
poziţie orizontală. De regulă, dacă avem o formă cu o zonă mai complicată, 
se începe şticluirea de la ea, pentru a putea realiza mai lesne negativele în 
interiorul ei şi pentru că acestea vor fi ultimele care vor ieşi de pe pozitivul 
de ceară format şi ca atare se vor putea scoate cu mai multă atenţie după 
ce restul formei a fost uşurat. Având forma în poziţie orizontală, îi vom 
ataşa pe marginile delimitate de desenul nostru despărțitor, o bordură de 
plastilină sau lut de modelaj, cu o grosime care va fi măsura grosimii 
negativului de ipsos. Aceasta este de regulă până într-un centimetru 
pentru formele mici (de până la 3, 4 cm) şi peste, pentru formele mai mari 
(fig. 18). 

Abia după ce această bordură a fost aplicată, forma noastră poate fi izolată 
cu stearină sau un amestec de săpun topit amestecat cu motorină sau 
orice altă combinaţie de grăsimi care nu intră total în porii pozitivului de 
ipsos sau nu se evaporă definitiv. Trebuie să adaug faptul că pozitivul de 
ipsos trebuie izolat cu şerlac sau cu un simplu lac pentru ca negativul să 
nu se lipească de el şi pentru ca suprafaţa să aibă o mai mare rezistentă la 


fig. 18 
Realizarea unui mulaj de cauciuc 
siliconic si a cămăşii de ipsos 

manipulare. După ce suprafaţa a fost curățată şi izolată, se prepară într-un 
cancioc o cantitate nu foarte mare de ipsos, se amestecă bine şi se aplică pe 
suprafaţa izolată a pozitivului, având grijă ca marginea de lut sau plastilină 
să nu se desprindă şi să cadă, iar ipsosul să acopere întreaga suprafaţă a 
lui. Dacă suprafaţa este mai mare, se mai prepară încă o cantitate de ipsos 
si se completează forma ţinând cont ca grosimea să fie aceeaşi pe toată 
suprafaţa modelului. Este important ca primul strat turnat pe suprafaţa 
pozitivului să fie mai subţire pentru că astfel va copia mai bine. După 
ce negativul s-a întărit, se scot marginile de lut şi se scoate şi el de pe 
pozitiv, se curăţă cu un şpaclu, cuţit sau spatulă, astfel încât marginea să 
fie perfect plană şi conică, se crestează la margini o formă de V cu virful în 
interiorul negativului, ce va fi socotită ca un ghidaj pentru negativul care o 
să vină lângă el şi, bineînţeles, o să ia forma inversă. Dacă forma este mai 
mare, şi acestea vor fi mai mari sau pot fi înlocuite cu ghidajele făcute pe 
grosimea negativului sub forma unei semisfere sau adâncituri rotunde sau 
conice. După ce acestea au fost realizate iar negativul curăţat şi aşezat la 
loc pe pozitiv, se potriveşte iar o margine de lut după desen, de astă dată 
având una din laturi primul nostru pozitiv de ipsos. Se izolează suprafaţa 
şi se toarnă ipsos. Procedeul se repetă până când suprafaţa pozitivului 
este integral acoperită cu negativul de ipsos. Dacă negativul cuprinde mai 
multe şticluri, atunci este necesară o cămaşă care să cuprindă cât mai 
multe din aceste piese, ca ele să se poată sprijini şi să poată sta una în alta 
şi fără forma solidă din interiorul ei. 

In linii mari, aceasta este descrierea unui procedeu simplu de realizare 
a unui negativ. Desigur că formele mai complicate necesită o mai mare 
atenţie şi un mai mare număr de elemente constitutive ale negativului. 

O condiţie pentru ca negativele de ipsos să dureze la mai multe formări 
ale exemplarelor de ceară (exemplare în serie) este curăţarea lor după 
fiecare utilizare pe toate feţele şi, neapărat, dacă este un mulaj luat după 
o formă ronde-bosse, păstrarea lui, cât timp nu este utilizat, asamblat şi 
legat strâns prin curele din cauciuc, piele sau sârmă. Ideal ar fi ca acest 
ansamblu de ipsos să fie păstrat cu lucrarea (cu pozitivul) în interior. Puţini 
ştiu că formele de ipsos se deformează după ce sunt turnate, chiar şi în 
timp mai îndelungat, dar mai ales atunci când pentru rezistenţa lor se 
armează cu stinghii de lemn. Lemnul lucrează în timp, formând la nivelul 
formei rigide de ipsos fisuri şi deteriorări. Umezirea negativelor în care 
urmează să se toarne ceară se face într-un bazin cu apă în care forma să 
fie pătrunsă din toate părţile şi trebuie să se evite lăsarea jetului de apă să 
cadă direct pe negativul de ipsos, pentru că îl poate coroda cu rapiditate 
scăzându-i rezistenţa şi stricându-i suprafaţa. 

Mulajele de ipsos se pot lua de pe orice material - piatră, lemn, ceramică, 
fier, sticlă, ipsos - cu condiţia ca acestea să fie bine izolate cu lacuri şi 
grăsimi pentru a se putea evita aderenţa ipsosului la suprafaţa lor. Dar 
pentru o exactitate şi o fidelitate mai mare a suprafeţei cel mai bine este 

ca forma care urmează să fie turnată în bronz să fie mai întâi transpusă in 
ipsos pentru ca negativul să fie corect şi bine realizat. 

Stiinta modernă a născocit însă alte materiale cu ajutorul cărora să 
putem înlocui cel putin parţial (la aplicarea primului strat ce copiază 
pozitivul formei) efortul de a lucra cu acest material. Gelatina, plastizolul 
sau cauciucul siliconic sunt inlocuitorii cei mai frecvenți ai acestor tipuri de 
mulaje. Primele două materii prime au avantajul că se pot refolosi, fiind 
topite într-un vas cu pereţi dubli ce au în interior apă. 

Leonardo da Vinci este cel care, după o perioadă de uitare, redescoperă 
folosirea mulajului din gelatină şi ipsos pentru a realiza o replică după unul 
din modelele sale în lut ars. Această tehnică fiind dată uitării până atunci, 
realizarea bronzurilor se făcea prin distrugerea originalului sau copierea cu 
ipsos. 

Cel mai răspândit în zilele noastre rămâne totuşi cauciucul siliconic, 
produs industrial elastic şi rezistent obţinut pe cale sintetică format din 
două componente: masa de consistenţă smântânoasă, întăritor şi un ultim 
component opţional, acceleratorul. Acest material are avantajul că rezistă la 
apă şi la temperatura mare a cerii topite, iar cu ajutorul lui se poate realiza 
un mulaj după o suprafaţă foarte denivelată fără împărţirea formei în mai 
multe parti conice. El trebuie să fie însă susţinut de o cămaşă de ipsos, 
care, dacă este nevoie, va fi împărţită şi ea în mai multe sticluri în funcţie 
de complexitatea formei. El se poate aplica pe aproape orice material, cu 
condiţia ca suportul pe care se depune să fie foarte bine izolat cu ulei, 
pentru că şi cauciucul are aderenta la suprafeţe, iar la scoaterea sa se riscă 
ruperea lui sau deteriorarea 
pozitivului dacă este realizat 
dintr-un material mai friabil. 
Metoda de lucru este ca si 
cea în cazul ipsosului, dar cu 
amendamentul că nu mai este 
nevoie de o împărţire în foarte 
multe fragmente. Pentru o 
formă simplă două părţi sunt 
suficiente şi se realizează de 
regulă prin despărţirea planului 
frontal al formei de cel din 
spate (fig. 19). Trebuie avut în 
vedere de asemenea faptul ca 
împărţirea formei să nu se facă pe un detaliu important, acesta putând fi 
ocolit şi cuprins într-o singură parte a negativului de cauciuc. Formei i se 
adaugă o bordură de plastilină sau lut, de preferinţă pe margine, lipită 
bine pentru că masa de cauciuc siliconic are o consistenţă smântânoasă şi 
poate pătrunde foarte bine în spaţiile nedorite ale lucrării. Forma se unge 
bine cu ulei, iar apoi se toarnă puţin câte puţin cauciucul pe suprafaţa sa 

având grijă să nu curgă dincolo de limitele stabilite de bordura de plastilină. 
Dacă acest lucru se întâmplă şi nu mai poate fi controlat, după întărirea 
cauciucului părţile în exces se vor tăia cu foarfeca sau cutter-ul pentru a 
crea o margine regulată a formei. Grosimea stratului poate varia în funcţie 
de forma de la 2 la 5 sau 8 mm., sau chiar 1 cm. pentru formele mari. După 
ce negativul de cauciuc este gata, peste el se toarnă o cămaşă de ipsos şi 
se întoarce pentru a realiza şi cealaltă jumătate a formei tot în acelaşi mod. 

La îmbinarea a două negative de cauciuc siliconic se lasă pe margine 
un aşa zis fermoar, o dungă sau o serie de găuri imprimate într-o parte 
în negativ, iar în cealaltă în pozitiv astfel încât să calce perfect una peste 
alta fără a lăsa formele de cauciuc să se deplaseze atunci când în ele va fi 
ceară sau ipsos. El se prepară după un dozaj dat odată cu caracteristicile 
sale chimice şi la aplicare se amestecă foarte bine preţ de câteva minute. 
Se armează cu o pânză foarte fină de fibră sintetică sau ca înlocuitor 
putem folosi şi pânză de tifon. Timpul de întărire variază de la câteva ore 
la 24 de ore şi poate fi scurtat dacă se adaugă la compoziţia cauciucului 
o cantitate de accelerator, compus chimic ce grăbeşte întărirea masei şi 
care se cumpără odată cu masa cauciucului. Acesta este foarte avantajos 
pentru mularea formelor verticale care nu pot fi mişcate sau aşezate pe 
orizontală, se poate pune cu o spatulă şi are avantajul că nu alunecă şi nu 
creează goluri de aer în interiorul formei de cauciuc. 

Şi acest mod de şticluire necesită răbdare, atenţie şi durează uneori 

mai mult decât cel de ipsos, din cauza timpului îndelungat de întărire a 
cauciucului, însă, dacă este păstrat cum se cuvine, are o viaţă mult mai 
lungă decât unul din ipsos. Pe lângă curăţarea lui după fiecare întrebuințare, 
o regulă de bază pentru menţinerea lui în stare bună este că, indiferent de 
forma mulată (relief sau ronde-bosse), este bine ca aceasta să fie păstrată 
în interiorul şticlului de cauciuc. Astfel cauciucul nu se va îndoi sau curba în 
timp modificând negativul formei după care a fost scos. 
Pentru economia utilizării cauciucului, deoarece costul lui nu este la fel de 
accesibil ca al ipsosului, se obişnuieşte să se realizeze şticluri partial de 
cauciuc, parţial din ipsos. De regulă, cauciucul se întrebuinţează în zonele 
cu structuri mai vibrate sau detaliate pe care ipsosul nu le poate reda atât 
de fidel (fig.20). Şi în acest caz îndemânarea şi experienţa sunt necesare 
pentru succesul formei, însă pentru un artist care doreşte să-şi creeze 
singur mulajele acest lucru nu este unul de nerealizat. 

Există şi o altă modalitate de a realiza un negativ de cauciuc siliconic, 
fără însă a-l mai aşeza cu mâna pe forma respectivă (fig 21). Forma de 
ipsos (sau alt material) se împarte în două prin bordura de plastilină. 
Separat, se realizează tot din plastilină plăci cu o grosime nu mai mică 
de 5 mm. După ce sunt realizate, se iau şi se aşează pe suprafaţa formei 
de ipsos acoperind-o şi controlând în permanenţă ca prin presarea lor 
pe suprafaţă, grosimea plastilinei să nu se modifice semnificativ. În cel 
puţin două puncte ale formei se decupează în plastilină o ferestruică 

fig. 20 
Mulaj de ipsos şi cauciuc siliconic, 
format din “cămaşă” si alte sticluri 
mai mici care se desprind conic de 


pe forma originală. 


fig. 21 

Realizarea unui mulaj din cauciuc 
siliconic, prin metoda turnării 
cauciucului în negativ. 

de aproximativ 1cm./1cm., în funcţie de mărimea formei. Aceasta are 
rolul de a mijloci contactul dintre forma interioară şi cămaşa exterioară 
care va fi turnată ulterior şi va ţine forma pe poziţie după ce stratul de 
plastilină din interior nu va mai fi. Din loc în loc pe suprafaţa carapacei de 
plastilină se ataşează câte un pop cu diametru de până la 1 cm, locul lui 
fiind diferit de cel al ferestruicilor. Peste toată această coajă de plastilină 
se va turna apoi negativul de ipsos, având grijă ca popii să iasă în afara 
negativului. După ce ipsosul s-a întărit, scoatem negativul de pe formă, 
scoatem plastilina, curatam suprafaţa pozitivului, eliberăm găurile formate 
de popii care străpung negativul, curăţăm bine forma, o ungem cu ulei, 
la fel şi negativul. Il aşezăm din nou pe formă, în poziţie, având grijă ca 
ferestruicile care sunt ghidaje pentru buna aşezare a negativului să cadă 
în acelaşi loc şi pe aceeaşi poziţie pe forma noastră. Preparăm cauciucul 
siliconic şi îl introducem în interiorul formei prin una din găurile formate 
de popi, de preferinţă situată pe curbura formei, astfel încât de acolo să 
poată avea cădere şi tot interiorul rămas gol după scoaterea plastilinei să 
se umple. Când toate orificiile rezultate de pe urma popilor se umplu în 
interior cu cauciuc, semn că forma a fost acoperită în întregime cu acesta, 
se astupă la suprafaţă cu plastilină pentru ca acesta să nu curgă şi să se 
irosească. Se aşteaptă întărirea lui, după care forma se întoarce, se scoate 
bordura de plastilină care a despărţit în două forma şi se repetă acelaşi 
procedeu cu stratul de plastilină în care se vor inciza ferestruici şi pe care 
se vor adăuga popi. A doua cămaşă a negativului de ipsos va veni turnată 
apoi. După realizarea celui de-al doilea negativ de cauciuc, se scoate din 
interior forma noastră, se curăţă bine de ulei interiorul cauciucului şi se 
poate pune ceară în el. Prin acest procedeu, obţinem un negativ de cauciuc 
după o formă în ronde-bosse, cu o grosime aproximativ egală pe toată 
suprafaţa formei, lucru pe care nu îl putem obţine aşezând cauciucul cu 
mâna, singurul dezavantaj fiind faptul că negativul de cauciuc nu se mai 
poate arma cu pânză ca la procedeul anterior. 

Tot experienţa mi-a arătat că negativul de ipsos este ideal pentru 
aplicarea cerii prin rotirea formei (barbotinare), pentru că ceara aderă 
mai bine pe pereţii de ipsos ai formei şi, dacă se aplică la o temperatură 
optimă, prin barbotinare ea se depune în straturi cu grosimi egale pe toată 
suprafaţa negativului. Această tehnică este ideală pentru lucrări în serie 
mică realizându-se un randament mai mare. Nu acelaşi lucru îl putem 
spune despre negativul realizat din cauciuc siliconic pentru că pe suprafaţa 
acestuia ceara nu aderă, iar dacă este fierbinte şi se aplică în straturi 
succesive destul de calde, acestea riscă să se spele unele pe altele în loc 
să se depună. De aceea, se preferă varianta depunerii cerii cu ajutorul unei 
pensule (pensulare), primul strat fiind mai cald iar succesivele uşor mai reci, 
pentru ca această metodă dă timp cerii să se întărească uşor între aplicarea 
straturilor, astfel evitându-se spălarea straturilor succesive(fig 22) . 

Un lucru mai puţin ştiut, ce ţine de laboratorul interior al artistului şi 

fig. 22 
Aplicarea cerii cu pensula in 
negativul de cauciuc siliconic 


pe care puţini îl practică, este modalitatea de a interveni pe negativul de 
ipsos unei forme înainte ca aceasta să fie mulată în ceară. Se poate realiza 
doar în cazul în care lucrarea permite o intervenţie de acest gen şi nu 
necesită o copiere foarte fidelă a suprefetei. Este o primă posibilitate de 
a spori plasticitatea unui volum pe parcursul desfăşurării îndelungatului 
proces de obţinere a formei în bronz, intervenţie ce ţine de o sensibilizare 
a suprafeţei. Folosind tehnica gravurii în negativul de ipsos, respectiv cu 
ajutorul daltitelor şi a spatulelor, uneori chiar şi a acului, se poate îmbogăţi 
suprafaţa cu accente, se poate desena sau se poate defini sau detaşa mai 
clar un volum. Se poate şlefui cu ajutorul plasei de sârmă care are şi ea, 
ca şi şmirghelul, diferite grosimi oferind posibilitatea de a lăsa suprafaţa 
vibrată sau şlefuită foarte fin. Se poate interveni chiar cu ipsos moale 
pentru a reîncărca suprafeţele care cer o anumită interventie, remodelând 
practic unele zone ale formei. Semnul plastic lucrat în negativ devine în 
pozitiv mai sincer, poate uşor stângaci, dar încărcat de o mare prospeţime 
şi naturaleţe. Putem spune că este o etapă în care creativitatea se poate 
manifesta plenar, cu amendamentul că trebuie stăpânit şi mai ales îndrăgit 
lucrul cu ipsosul - material destul de ingrat - pentru ca rezultatul să fie pe 
măsura efortului. Această tehnică necesită în primul rând răbdare, rigoare 
şi mai ales o atenţie sporită pentru ca fiecare intervenţie la nivelul volumului 

să-şi aibă justificarea sa plastică, iar acesta să nu sufere o transformare 
majoră în expresie prin aglomerarea intervențiilor pe suprafaţa formei. Se 
poate controla în permanenţă stadiul intervenţiei prin presarea plastilinei 
sau lutului în interiorul negativului pentru a vedea efectul în pozitiv al 
lucrului. Unii artişti preferă ca după o astfel de operaţiune să toarne iar 
un pozitiv de ipsos pentru a vedea mai bine rezultatul intervenţiei, iar mai 
apoi decid dacă urmează iar o etapă de lucru sau forma poate fi realizată în 
ceară. Acest demers creativ la nivelul negativului este uneori o apropiere 
de structura mai firească a metalului, o căutare, pentru a da formei 
turnate un pic de arhaism al structurilor primare, structuri care nu erau 
aşa de cerebral analizate şi redate în vechime, ci erau mai degrabă izvorâte 
dintr-o observaţie mai sinceră a naturii. 

Ar mai fi de adăugat faptul că pentru cei experimentati în crearea negativelor, 
există posibilitatea scoaterii lor directe de pe o formă cu ajutorul plastilinei 
sau lutului, dar acest lucru necesită o atenţie mărită la presarea stratului 
de plastilină pe formă şi mai ales la scoaterea lui de pe pozitiv, pentru că 
există riscul de a deforma negativul. In această formă se poate turna ipsos 
care la rândul lui poate fi şticluit sau se poate turna direct ceară. 

O altă metodă, dar care cere o experienţă mai îndelungată, este cea de 
a scoate negative după o formă direct cu material refractar, scurtându-se 
astfel etapele realizării celor de ipsos. Procedeul este în esenţă acelaşi şi 
constă tot în împărţirea formei în mai multe elemente conice. Singurul 
dezavantaj este că trebuie o atenţie sporită deoarece materialul refractar 
nu are o rezistenţă aşa de mare ca a ipsosului şi se poate distruge mai 
uşor. In formele astfel realizate se depune apoi ceară şi se împachetează 
direct. 

Elaborarea formei în ceară 
şi a miezului acesteia, după caz 


Ceea ce numim generic „ceară” există în mai multe sortimente, iar 
istoria acestei tehnologii ne dă o vastă gamă de materii prime care intră 
în compoziţia acesteia şi care trebuie să îndeplinească laolaltă anumite 
calităţi fizice, chimice şi mecanice, în funcţie de cerinţele formei pe care ea 
trebuie aplicată. Ceara de albine, parafina, stearina, cerezina şi colofoniul 
sau diverse alte răşini, sunt cele mai cunoscute şi uşor de procurat. 

Prin intermediul scrierilor lui Plinius” ne parvine reţeta preparării cerii în 
antichitate. „Ceara se obţine din fagurii storşi de miere, dar după ce au 
fost spalati cu apă şi uscați trei zile în întuneric; într-a patra zi se pun 
să se înmoaie la foc într-un vas nou de argilă, acoperiţi cu apă, apoi se 
trec printr-o sită. În acelaşi vas şi în aceeaşi apă se pune din nou la foc 
ceara, se amestecă apoi cu altă apă, rece de astă dată, în vase unse de 
jur împrejur cu miere. ... Ceara punică se obţine astfel: ceara galbenă 
se lasă în aer liber, apoi se fierbe în apa de mare luată din larg şi se 
adaugă nitrat. Cu nişte lingurite se goleşte conţinutul florii, adică partea 
cea mai albă, şi se toarnă într-un vas care conţine puţină apă rece; se pune 
apoi separat la fiert în apă de mare. Se pun apoi la răcit vasul sau apa. 
După ce s-a repetat de trei ori această operaţie, ceara se pune la uscat 
pe un grătar de trestie, în aer liber, la soare şi la lună: datorită acesteia 
din urmă îşi capătă culoarea albă, în vreme ce soarele o usucă, iar ca să 
nu se lichefieze, se acoperă cu o pânză subţire de in.” Din mărturiile lui 
Benvenuto Cellini” aflăm cât de frecventă era intrebuintarea cerii pentru a 
modela direct formele. „Perseu” şi o mulţime de alte sculpturi ale acestuia 
sunt construite direct din ceară pe un miez de lut preparat special în acest 


5. Plinius, op. cit., cartea XXI, pag. 90 
6. Viaţa lui Benvenuto Cellini scrisă de el însuşi, Editura Meridiane, Bucureşti, 1969 

scop. Michelangelo obişnuia să deseneze după modele mici realizate în 
prealabil din ceară, iar istoria desenului” atestă faptul că această metodă 
se extinde în maniera academică de lucru şi asupra secolelor al XVII-lea 
şi al XVIII-lea. Din pricină că lutul prin uscare se crăpa şi nu mai adera 
la o armătură făcută din fier sau lemn sau orice alt material, iar plastilina 
nu era încă inventată (ea apare abia în 1890 descoperită de Franz Kolb, 
farmacist german), ceara rămânea singurul material pe care sculptorii îl 
puteau folosi pentru schiţele sau lucrările lor ce aveau sau nu să ia drumul 
cuptoarelor de bronz. Datorită calităţilor sale chimice şi fizice, ea nu suferea 
nici un fel de modificare, doar dacă era expusă la o temperatură ridicată 
timp mai îndelungat, nu îngheţa iarna şi rămânea la forma iniţială odată cu 
trecerea timpului. 

Am să amintesc în cele ce urmează câteva calităţi fizice ale compuşilor 
cerii folosite în turnătorie, pentru a lămuri tânărul artist asupra calităţilor 
diverselor combinaţii ce se folosesc în realizarea lucrărilor de ceară. 

Ceara de albine este cea mai veche dintre materiile prime şi stă la baza 
amestecurilor specifice formelor pentru turnătorie. Produs natural obţinut 
din topirea fagurilor are o culoare ocru galben deschis, punctul de topire de 
65° - 70° C şi o greutate de 0,965 gr/cm3. Este maleabilă mai ales cand 
se încălzeşte puţin şi ideală pentru modelat deoarece, după ce se lasă o 
perioadă în aer fără contactul cald al mâinilor, capătă o uşoară rigiditate 
care dă soliditate formei. 

Ozocherita este o ceară minerală compusă din hidrocarburi din seria 
parafinelor, de culoare galben-brună, verzuie sau negricioasă, lipicioasă, 
foarte moale, elastică la încălzire, iar în stare pură dizolvabilă în benzină, 
petrol lampant şi eter. Are un miros aromatic şi se foloseşte de regulă la 
fabricarea lumânărilor sau a diverselor ceruri. 

Cerezina este un rezultat al prelucrării ozocheritei la 115° - 175°C sau a 
reziduului de petrol. După prelucrare, capătă o culoare galben-maronie şi 
are proprietăţi apropiate de cele ale cerii de albine. Are punctul de topire 
de 60° - 85° C şi o greutate de 1,93 gr/cm3. Este moale şi maleabilă şi îşi 
păstrează în timp această calitate, nu se întăreşte ca ceara de albine, iar 
pentru că este lipicioasă, este folosită la îmbinarea formelor de ceară sau 
chituirea lor, precum şi la lipirea canalelor de alimentare sau aerisire pe 
aceste forme. 

Parafina este tot un produs rezultat din distilarea țițeiului, cu punctul de 
topire situat între 35° - 72° C şi greutatea de 0,91 gr/cm3. Se utilizează 
ideal în combinaţie cu ceara de albine, fiind casabilă. Este solidă, alb- 
translucidă şi, ca şi ozocherita, intră în compoziţia lumânărilor. 

Stearina este un amestec de acid stearic cu acid palmic sau oleic, obţinut 
din unele grăsimi solide animale sau vegetale, supuse unui proces de 
distilare, cristalizare, până când încep să se separe într-un proces de 
presare acizii solizi de cei lichizi din componenţă dând naştere unor fulgi 
de culoare alb gălbuie transparentă cu punctul de topire la 91° - 94° C şi 

o greutate de 1,947 gr/cm3. 

Colofoniul este un reziduu de culoare galben-roşcat obţinut după 
îndepărtarea terebentinei din răşina de conifere, denumit tradiţional şi 
sacâz. Este casabil cu 0,05% cenuşă în compoziţie cu temperatură de 
topire de 100 - 130° C şi greutate de 1,01 - 1,09 gr/cm3 şi combinat cu 
alte ceruri conferă duritate acestora. 

Alte ceruri cu o utilitate importantă ar fi: 

Celuloza elitică sau trietil celuloza, o pulbere alb-galbenă cu punct de 
topire situat între 155° - 165° C, cu o greutate de 1,14 gr/cm8 şi un 
conţinut de cenuşă de 0,2%. 

Răşina de conifere de culoare roşu-negru cu o temperatură de topire de 
93° C şi o cantitate de cenuşă de 0,2% complet solubilă în alcool etilic. 

Pentru crearea formelor din ceară de-a lungul secolelor s-au folosit diverse 
amestecuri ale acestor componenti, în special a cerii de albine şi a răşinelor 
obţinute din diverse surse organice. În funcţie de cantitate, fiecare îşi aduce 
aportul la elasticitatea, soliditatea, rezistenţa şi coeficientul de contracție 
al formei. 

Aceste amestecuri sunt în funcţie de anotimpul în care se realizează forma: 
cu un înalt punct de topire 65° - 90° C şi o rezistenţă chiar şi în perioade 
mai călduroase, deformându-se mai greu şi cu un scăzut punct de topire 
50° - 55° C mai uşor de preparat, uşor deformabile la căldură necesitând 
o temperatura de până la 18° C pentru păstrare în condiţii optime. 

lată câteva amestecuri şi proprietăţile acestora: 


Amestec | Stearină | Parafină | Ceară de | Cerezină | Celuloză | Colofoniu | Răşină de 
albine etilică conifere 

Poe [30% | ze | se [ - | - | - | 

| 65% | 25% | - | - | to% | - | - | 


see | 4% | - | ie» | am | - 
[= [27% [5% | - | 23% ase | - 
ze [ - | - | - | | - | «mn | 
[70% [20% | - [im] - | - | -_ 


Primul amestec, folosit cu precădere la barbotinare şi aplicare liberă cu 
pensula, nu produce fisuri, iar în cazul formelor complicate cu secţiuni 
mici are o contracție mică şi nu apar bule de aer în amestec. Rezistenţa 
mecanică este destul de scăzută. 

Al doilea amestec este mai putin rezistent decât cel precedent şi mai uşor 
de diluat în alcool etilic, fiind ideal pentru suprafeţe curate, netede, fără 
crăpături. Este destul de vâscos, are contracție mai mare şi trebuie mai 
rapid aplicat. 

Al treilea amestec are tendinţe de deformare la temperatura ambientală, 
o vâscozitate ridicată, se toarnă bine la o temperatură mai mare şi este 
destul de dificil de preparat. 

Al patrulea şi al cincilea amestec au o compoziţie fragilă, se deformează 
uşor şi au tendinţă de lipire. 

Al şaselea amestec este unul potrivit pentru barbotinare sau aplicare cu 
pensula. 

In funcţie de dimensiunile formelor şi complexitatea lor, ca şi de materialul 
din care este realizată matricea, ceara este aplicată în negativ prin 
barbotinare sau aplicare cu pensula. Grosimea stratului de ceară variază în 
funcţie de mărimea formei de la 2-3 mm. până la 1,2,3 cm. pentru marile 
lucrări monumentale(fig.23). 

fig. 23 
Grosimea stratului de ceară. 


În America anilor de după cel de al doilea război modial, odată cu avântul 
industrial şi tehnologic, iau naştere un mare număr de turnătorii de artă 
în mare parte conduse de meşteri italieni emigranţi (ex.Riccardo Bertelli), 
care reînvie tradiţiile de turnare a acestei metode moştenite din generaţii 
sau dezvoltă noi metode şi adaptează noi materiale pentru a o perfecționa. 

Dintre aceştia, Mario Scoma avea una dintre cele mai faimoase turnătorii 
(Scoma Foundries, Brooklyn, N. Y.). Printre numeroasele metode, sfaturi şi 
reţete ale desfăşurării acestui procedeu date de Scoma, găsim şi detalii în 
ceea ce priveşte componentele şi prepararea cerii pentru turnatul în bronz: 
Ceară de albine -2 sau 3 părţi; Răşină (colofoniu) -1 parte; English 
vermillion - pigment utilizat pentru a da culoare cerii. 

Acest amestec era folosit pentru aplicare cu pensula pe negativul realizat 
din agar (cunoscul la noi ca agar-agar- substanţă gelatinoasă extrasă 
din unele alge marine), plastizol, clei sau cauciuc. La această compoziţie 
prefera, spune el , să adauge 10% ceară de carnauba, care, având un 
punct mai ridicat de topire, făcea compoziţia ceva mai rezistentă în timpul 
verii. Pentru iarnă sugera adăugarea a 10% gelatină de petrol (petrolatum) 
pentru a scădea punctul de topire sau un mic adaos de kerosen sau de 
terebentină pentru a întârzia întărirea cu rapiditate a compoziţiei. Pentru 

straturile secundare ale cerii, Scoma combina o parte de cerezină cu trei 
părţi de colofoniu, amestec folosit de asemenea şi pentru a realiza canalele 
de umplere şi de aerisire care erau aşezate pe lucrare. 

Alfred David Lentz este cel mai renumit dintre pionierii inovației în acest 
domeniu, pentru că a revigoratturnarea prin metoda cerii pierdute ajungând 
la performanţe care i-au conferit dreptul de posesiune asupra retetelor şi 
tehnologiei inventate de el. 

Ceara de carnauba este o ceară care se extrage din copacul cu acelaşi 
nume din nord-estul Braziliei, cunoscută sub numele de „regina cerii”, 
are o culoare galben-brună şi, pe lângă compoziţia sa bogată în grăsimi 
şi acizi, este printre puţinele ceri naturale cu punctul de topire ridicat, 
de aproximativ 80-85°C. Are o duritate foarte mare şi un coeficient de 
contracție foarte mic şi este solubilă în alcool etilic la cald şi in eter etilic. 
Este ideală pentru compoziţia primului strat aplicat pe negativ pentru că 
dă o duritate care face ca volumul să nu se deformeze, detaliile să se 
copieze perfect şi să nu se strice când negativul este desfăcut de pe forma 
de ceară. De asemenea, cum am mai arătat, este ideală pentru lucru in 
sezonul cald pentru că nu se topeşte uşor şi nu se deformează. 

Sculptorita Malvina Hoffman (1887-1966), pasionată de această tehnică 
până într-atât încât a dorit să ajungă „maestru-turnător”, strânge, după 
o serie de călătorii în Europa - când se întâlneşte cu unii dintre cei mai 
mari sculptori ai vremii - Rodin, Mestrovici, Brâncuşi - toate experienţele 
şi cunoştinţele dobândite lucrând în acest domeniu, într-o carte intitulată 
„Sculpture: Inside and Out”. Ea ne lasă, cum era şi normal, o serie de date 
şi reţete de preparare a cerii: 

-Ceară pură de albine- o livră, terebentină(de Veneţia) - 4 uncii 

-Ceară pură de albine-1.3 Kg., ceară pură albita(alba)- 0.1 2 kg. ,parafina- 
0.4 Kg., colofoniu- 0.2 Kg. 

-Ceară pură de albine- 10 gr., colofoniu- 10 gr., carbonat de oxid de calciu- 
90 gr., ulei de măsline-90 gr. 

La toate aceste combinaţii ea sugerează colorarea cerii cu pigmenţi de 
culoare roşie, după ce amestecul a fost realizat, pentru a permite o mai 
bună corectare a suprafeţei cerii. Ceea ce nu sugerează însă în scrierile 
sale este dacă aceste reţete sunt pentru a pensula ceara sau a o barbotina. 
Oricum, coeficientul de relativitate este mare, mai ales în cazul artiştilor 
care dau reţete, pentru că, spre deosebire de un inginer sau chimist, artistul 
îşi adaptează materia cu care lucrează în funcţie de forma sa şi îi modifică 
compoziţia până ce ajunge la o formulă optimă capabilă să-l mulţumească. 

Malvina Hoffman indică în scrierile ei să se frământe ceara între degete, 
aşa cum se şi face de altfel, pentru a vedea dacă se modelează uşor. Putem 
spune că dincolo de proporţii şi măsurători, componenta de „căutare” a 
formulei satisfăcătoare a unui amestec de ceară, este adesea decisivă 
pentru reuşita cerii, iar aceasta exclude până la final o măsurătoare foarte 
exactă. De cele mai multe ori, compoziţia se „simte” sau se cunoaşte după 

culoare, miros sau alte indicii, iar acest lucru este posibil numai având o 
experienţă consistentă înainte. 

În cartea sa referitoare la practici ale turnării directe, Johnson Randolph 
Waddell recomandă o compoziţie de uleiuri pe bază de plumb (oleat 
de plumb), substanţă toxică, dar care îmbunătăţeşte caracteristicile 
compoziţiei de ceară şi răşină, pentru modelaj la turnarea directă. Formula 
recomandată pentru prepararea compoziţiei este: 

- ulei de măsline- o parte, untură (de porc)- o parte, monoxid de plumb- o 
parte, apă fiartă şi borax- cantitate suficientă; 

Uleiul şi grăsimea se încălzesc până se amestecă, o jumătate de uncie 
(o uncie= 28,3 gr) de borax este amestecată cu apa fiartă, aceasta este 
adăugată peste monoxidul de plumb şi amestecată până se formează o 
pastă tare. Pasta se amestecă apoi cu combinaţia din ulei şi grăsime şi se 
amestecă continuu la foc mic până ce se ajunge la o compoziţie omogenă. 
Pasta rezultată din amestec se întăreşte treptat până ce capătă o fragilă 
soliditate. Ea are calităţi plastice şi este ideală în compoziţiile cu ceară de 
albine necesare la modelajul direct sau la imersia miezurilor de material 
refractar pentru a fi modelate în prealabil. Proporția dintre cantităţi dă o 
serie de amestecuri cu calităţi fizice şi plastice. 

Formula W1: ceară de albine-16 parti, compoziţia pe bază de plumb- o 
parte; Amestec solid şi rezistent întrebuințat pentru lucrări de dimensiuni 
mici. 

Formula W2: ceară de albine- 16 părţi, parafină- 16 părţi, lanolină- o 
parte, compoziţia pe bază de plumb- o parte, terebentina (de Venetia)- o 
parte; Amestec moale şi mai maleabil ca primul. 

Terebentina poate fi utilizată în locul răşinilor pentru combinaţia necesară 
cerii de modelaj. In cantitate mică, ea dă plasticitate şi maleabilitate masei 
şi o fragilitate mai scăzută. Acelaşi rezultat se obţine şi prin adăugarea 
esenței de terebentină la compoziţie. 

Formula W3: ceară de albine- 24 părţi, seu- 7 părţi, cerezină-16 
părţi, ceară de carnauba- 8 părţi, parafină- 8 părţi, compoziţia pe bază de 
plumb- 5 părţi. Acest amestec se colorează cu un pic de albastru de Prusia, 
culoare de ulei, dacă se doreşte, compoziţia fiind una fragilă şi uşor de 
răzuit. Seul este utilizat pentru a scădea punctul de topire al amestecului, 
dar trebuie avut în vedere că el râncezeşte în timp. 

Formula W4: ceară de albine- o parte, parafină- o parte, ester de 
răşină (colofoniu)-o parte. Amestec simplu ce merge foarte bine la lucru 
în vreme caldă. Esterul de răşină se obţine prin adăugarea glicerinei în 
proporţie de 10%, rezultând o masă mai tare şi mai rezistentă. 

Formula H2: ceară de albine- 24 părţi, cerezină- 21 părţi, parafină- 16 
părţi, ceară de Carnauba- 16 părţi, ceară sintetică- 24 părţi, compoziţia pe 
bază de plumb- 9 părţi, răşină de „Burgundia”- 9 părţi. Amestec cremos 
şi opac foarte maleabil mai ales cald. Ceara sintetică (hallowax) este un 
compus sintetic neinflamabil, cu un ridicat punct de topire, tare, dura. Dă 

o opacitate ca de lapte amestecului odată cu răcirea lui. 

Răşina de „Burgundia” (Burgundy pitch) este în fapt o mixtură de tipuri 
de răşini, de pin, palmier şi alte vegetale, precum şi cărbune şi catran. 
Johnson o consideră superioară colofoniului, pentru că amestecul lor dă o 
consistenţă mai puţin sfărâmicioasă. 

Toate aceste formule de compoziţii cunoscute pot fi probate iar unii artişti 
chiar le întrebuinţează, mai ales pe cele în amestecul cărora intră colofoniu 
pentru că este o răşină încă destul de accesibilă la noi şi ideală pentru 
compoziţia cerii aplicată cu pensula în primul strat ce copiază forma. Pentru 
straturile secundare se aplică însă o ceară mai săracă în răşină. 

În cazul cerii pentru modelat, experienţa mi-a arătat că, dacă nu mai 
putem avea acces la cerezina din ce în ce mai greu de procurat, o putem 
înlocui cu ceară de albine topită (1 |.) amestecată până la omogenizare 
şi răcire cu vaselina simplă, mai uşor de procurat (0.45 |.). Probabil ca 
acesta este cel mai economic şi la îndemână mod de a prepara o astfel de 
ceară. Desigur, şi ceara de albine uşor încălzită are o consistenţă maleabilă 
şi poate fi întrebuințată pentru adăugarea diverselor detalii pe forma de 
ceară, având avantajul că, după ce contactul cu mâinile este întrerupt, se 
întăreşte uşor şi căpătă o consistenţă mai dură. Ea se mai poate amesteca, 
de asemenea, cu ulei de in pentru a fi modelată mai uşor. 

După ce am trecut în revistă câteva din retetele pe care le putem găsi în 
cărţile de specialitate ce tratează acest subiect, putem spune că am trecut 
un prim pas în prepararea ingredientelor folosite pentru reuşita formei 
noaste. Ceea ce rămâne însă de făcut nu este mai puţin important pentru 
că aplicarea acestei compoziţii de ceară determină reuşita unei forme în 
bronz. Ea se aplică cu răbdare întinzându-se uniform pe toată suprafaţa 
negativului, controlând în permanenţă stratul de grosime. Grosimea ei 
ce determină grosimea bronzului, poate varia de la 3 sau 4 mm. pentru 
formele cu înălţimea de până la un metru şi pana la 8 mm., 1 cm. sau chiar 
2 cm. pentru lucrările monumentale mari. 

Aplicarea se face în straturi succesive, cel mai cald fiind primul, celălalte 
fiind adăugate cu ceară uşor răcită. Dacă ar fi mai fierbinte, straturile nu 
s-ar mai depune, ci s-ar topi, iar dacă ceara este prea rece, la scoaterea ei 
din negativ straturile s-ar exfolia. Se întrebuinţează de regulă o pensulă mai 
groasă pentru că aplicarea trebuie să fie destul de rapidă şi cu randament. 
Trebuie controlat în permanenţă ca straturile să nu prindă între ele bule 
de aer sau diverse alte impurități, de aceea ceara trebuie strecurată din 
când în când. Este de dorit ca pe toate părţile componente ale unui mulaj 
să se aplice ceara relativ în acelaşi timp, astfel încât să se întărească odată 
pentru ca, dacă intervine o mică contracție, ea să fie egală la toată forma 
nu numai la o parte a ei. Grosimea cerii trebuie să fie egală pe toată 
suprafaţa formei, iar dacă aceasta este de dimensiuni mari, baza ei trebuie 
să fie întotdeauna uşor mai groasă. Ea se controlează introducând un vârf 
al unei spatule în stratul de ceară pentru a vedea grosimea ei. De regulă 

negativele se pensulează cu ceară şi pe marginea lor, pentru a se evita 
contracția intervenită odată cu răcirea cerii care face ca stratul de ceară să 
se dezlipească de pe marginea formei dacă nu e lipită de ea. 

După răcirea cerii, formele cu stratul de ceară în interior se curăţă pe 
margini bine iar pe acestea, împrejurul lor, se lipeşte un fir subţire răsucit 
de ceară moale de modelat. Acesta are rolul ca, după asamblarea părţilor 
componente ale negativului, să oprească ceara ce vine turnată în interior şi 
ar putea pătrunde între primul strat al cerii şi negativ în decursul procesului 
de barbotinare şi lipire a elementelor de ceară ale formei noastre. Aceste 
fire răsucite sunt întrebuințate dacă nu este posibilă lipirea pe interior cu 
ceară caldă a pasuirilor, înnăditurilor, formate de îmbinarea negativelor sau 
dacă şticlul este prea complicat sau are o dimensiune mare ce nu permite 
lipirea cu ceară lichidă (barbotinare) a părţilor componente. Trebuie avut 
în vedere faptul că barbotinarea duce la o îngroşare excesivă a pereţilor 
de ceară. De aceea, este necesar ca atunci când aplicăm grosimea cerii 
pe pereţii formei să o lăsăm mai mică pentru ca, odată cu depunerea cerii 
barbotinate, să se ajungă la grosimea optimă. 

După ce aceste operaţiuni au luat sfârşit, se lasă ceara să se răcească. 
Scoaterea acesteia din şticlu mai devreme conduce la apariţia defectelor 
şi deformărilor. Se obişnuieşte ca, înainte de a scoate forma de ceară 
din negativ, să se toarne miezul formei, dacă e cazul, pentru a rigidiza 
volumul şi pentru a-l putea manevra şi retuşa fără ca el să se deterioreze 
sau deformeze. Dacă forma este de dimensiuni reduse, miezul se poate 
introduce odată cu împachetarea formei(fig. 24). 


fig. 24 
Negativ de ipsos în care a fost aşezată ceara şi s-a turnat miezul cu gaura pentru aerisirea 
lui, înainte de a fi scoasă forma (de ceară) din interior. 

Negativ de ipsos care a fost parţial desfăcut şi în care se află pozitivul din ceară 

Dezbrăcarea totală a formei de negativul de ipsos şi introducerea cuielor de turnătorie în 
interiorul miezului. Decuparea unei mici suprafețe de ceară în partea superioară a formei 


pentru a se lăsa un contact direct cu miezul din interior. 


Împachetarea formei cu straturi succesive de material refractar, 
până la acoperirea ei totală 

Aşezarea unei reţele simple de turnare, prin procedeul turnării directe. Forma este 
împachetată şi răsturnată iar reţeaua de canale adăugată ulterior. Astfel, miezul interior are 
contact direct cu exteriorul, iar gazele acumulate ies mai uşor din interior 


Forma finală, gata de uscare. Prezintă o gură de turnare rotundă şi două aerisiri extreme, 
iar în partea centrală o gaură sub formă aproximativ dreptunghiulară care este aerisirea 
miezului. Pentru că acesta este foarte gros, s-a preferat subtierea lui prin realizarea unui 
astfel de canal care să reducă din volumul lui şi totodată să degajeze gazele acumulate în 
interiorul miezului în momentul turnării. 

fig.25 

Lipirea reţelei din ceară cu 
ajutorul ciocanului de lipit 
electric 


Pozitivul de ceară care iese din negativul de ipsos sau de cauciuc are adesea 
mici defecte care trebuie corectate. In acest scop ce folosesc spatulele 
şi răzuitoarele mici descrise la capitolul formării negativelor, precum şi 
ciocanul electric de lipit. Cu acesta putem topi părţile în exces ale cerii pe 
care nu vrem să le tăiem sau să le răzuim(fig. 25). Chituirea se face cu 
cerezină pentru că este moale şi permite retuşul cu uşurinţă, cu ceară de 
albine sau oricare amestec bun pentru modelat, urmărind în permanenţă 
forma. Unii artişti preferă ca, după intervenţiile de retuş, să lustruiască 
suprafaţa cerii cu degetele înmuiate în ulei, pentru că acesta face ca porii 
deschişi ai cerii să se închidă şi suprafaţa să devină curată. 

Avem în acest moment cea de a doua posibilitate de a interveni în mod 
creativ pe forma sculpturală, de data aceasta pe pozitivul de ceară. Ceara 
de modelat este o materie moale plăcută lucrului care se poate adăuga 
întocmai ca lutul pe suprafaţa acum integral formată din ceară a volumului 
nostru. Cu ajutorul spatulei se poate modela ceara aplicată pe suprafaţă, 
ţinând cont ca acest procedeu să nu ducă la o îngroşare excesivă a stratului 
de ceară. Se pot accentua marginile tăioase prin adăugare, se pot inciza 
desene, trasee, sau accentua volume, intervine iar acel joc, dialogul 
artistului cu materia care-i permite nuantarea plastică a volumului. Putem 
intui aşadar posibilităţile de a jongla cu expresivitatile materiei ce se întind 
pe o plajă destul de mare şi de cele mai multe ori ele fac să sporească 
atribuţiile estetice ale formei turnate. Tot acum putem interveni cu diverse 
alte materiale care, imersate în baia de ceară, se pot aplica pe suprafaţa 
volumului nostru imbogatindu-i calităţile estetice. Materiale textile, hârtie, 
plante sau alte structuri organice pot veni în ajutorul acestui demers 
pentru a da plasticitate formei, se pot amprenta diverse structuri sau se 
pot modifica sau accentua cele existente. 

După ce forma din ceară este gata de împachetare, înainte de a purcede 

la montarea reţelei de alimentare şi aerisire a formei, este important ca 
forma de ceară să se degreseze. Pentru această operaţiune se foloseşte 
de obicei alcool tehnic. Aplicarea unui strat de alcool cu ajutorul pensulei 
pe suprafaţa lucrării de ceară îndepărtează straturile de grăsimi acumulate 
pe suprafaţa ei, previne alunecarea şi întăreşte aderenţa primului strat 
de material refractar aplicat. După degresarea piesei de ceară se introduc 
în suprafaţa ei, din loc în loc, cam la o distanţă de aproximativ 10 cm. la 
piesele mari şi mai dese pentru cele mici, cuie care au rolul de a ţine miezul 
din interiorul formei nemişcat, după ce ceara s-a topit şi spaţiul dintre miez 
şi coaja exterioară a rămas gol. Cuiele sunt speciale pentru turnătorie, 
din fier cu diametru de 1.5 mm. şi lungi de 10 cm. Acestea se folosesc 
pentru formele mari şi destul de groase care au un miez consistent. Pentru 
formele mai mici se adaptează sârmă de alamă sau cupru cu o grosime 
şi o rezistenţă asemănătoare celor din fier, dar cu o lungime mai mică. 
Tot pentru formele mici se pot folosi acele cu gămălie care rezistă foarte 
bine la toate intervenţiile pe care le suferă forma turnată în bronz. De 
asemenea, în miezul care are contact cu exteriorul se introduc cuie pentru 
a face legătura cu învelişul exterior al formei. In general, este bine să se 
evite închiderea totală a miezului în interiorul unei forme. În momentul 
turnării, gazele din interiorul lui tind să se degajeze şi formează în partea 
superioară o gaură, la nivelul piesei turnate, un loc de răsuflare, prin care 
miezul îşi elimine gazele. De aceea, se practică un decupaj al formei, astfel 
ca miezul să aibă un contact cât de mic cu exteriorul la nivelul superior al 
formei şi o aerisire în interiorul lui pentru degajarea gazelor. Acest decupaj 
este apoi astupat cu un petic din acelaşi material turnat, ştemuit sau sudat 
astfel încât forma să nu sufere nici o modificare. Dacă formele sunt cu 
miezul deschis, se alimentează în aşa fel încât întotdeauna acesta să fie cu 
partea deschisă în sus. 

Formarea rețelei de canale 
pentru umplerea formei cu metal topit 
şi de evacuare a gazelor din interiorul ei 


Este o operaţie deosebit de importantă pentru că de buna realizare 
a acestora depinde umplerea cu succes a formei cu bronz, precum şi 
evacuarea gazelor din interiorul ei. 

Rețelele sunt confecţionate tot din ceară, de preferat mai maleabila, în 
matrițe speciale confecţionate din ipsos, cu grosimi şi forme variabile(fig. 
26). Pentru economie, astăzi sunt înlocuite cu lumânări de ceară de diferite 
grosimi, pentru formele mici acestea se pot substitui cu paiele de plastic 
întrebuințate pentru băuturi, imersate obligatoriu într-o baie de ceară 
pentru a putea face lipitura cu pereţii de ceară ai lucrării sau cu celălalte 
ramificații ale reţelei de umplere sau aerisire. Se mai utilizează tijele de 
trestie (fig. 27) pentru lucrările mai mari sau se pot confectiona tuburi de 
hârtie imersate în baie de ceară. 

Canalele confecţionate se lipesc de forma de ceară cu ajutorul ciocanului 
electric (fig.25), mai ales la formele mari care trebuie să aibă o anumită 
rezistenţă la asamblare, şi cu cerezină, ceară de albine sau orice mixtură 
de ceară maleabilă în cazul formelor mai mici. În timpul acestei operaţiuni, 
trebuie protejat în permanenţă orginalul de ceară şi avut în vedere faptul 
că la lipirea reţelei el se poate supraincalzi şi deforma mai ales dacă nu are 
miez turnat în interior. 

Secţiunea formei alimentărilor este de obicei rotundă, dar poate fi şi pătrată 
sau dreptunghiulară. Ceea ce este important este însă grosimea lor, ea 
variind în funcţie de mărimea şi, implicit, grosimea lucrării pe care vrem să 
aplicăm aceste alimentări. 

fig.26 

Diferite profile de ceară ce 
alcătuiesc reţelele de umplere 
şi aerisire a formei 


fig.27 
Tijele de trestie folosite pentru 


crearea reţelelor de umplere a 
formelor. 

fig.28 
Tipuri de canale de 
alimentare 

André Félibien lasă ca reper „grosimea aproximativă a degetului mare” 

(police) ca diametru pentru figurile mari cât mărimea naturală. 

Tehnica turnării pieselor industriale în serie a elaborat un sistem de calcul 
a grosimilor alimentărilor, folositoare pentru piese în serie cu dimensiuni şi 
greutăţi fixe, pentru ca randamentul turnării lor să fie maxim. 

Pentru o operă de artă însă, putem spune că funcţionează intuiţia, bunul 
simţ şi proportionarea la ochi a grosimilor alimentărilor sau, altfel spus, 
experienţa. Pentru piese de aproximativ 30, 40 cm, secţiunea canalului 
poate fi aproximativ de 0,8 cm. ajungând până la secţiunea de 1cm. sau 
chiar la 1,5 cm. pentru piesele înalte de 1m. La formele mici de 10-15 cm. 
se poate folosi drept alimentare grosimea unei lumânări medii, cu condiţia 
ca ea să fie îngroşată spre pâlnia prin care se toarnă metalul. 

Rețelele de distribuţie trebuie să fie cu grosimi variabile pentru că asigură 
viteze de alimentare mult mai uniforme. Aceste canale sunt tip pană sau în 
trepte (fig.28). Cele tip pană sunt folosite mai frecvent la turnarea operelor 
de artă, iar cele în trepte la turnarea pieselor industriale. Secţiunea lor 
creşte, se măreşte, spre canalul principal de alimentare si se subtiaza la 
îmbinarea cu forma de ceară. Secţiunea canalului la îmbinarea cu forma nu 
trebuie să fie cu mult mai mare decât grosimea peretelui de ceară al formei 
pentrucă poate cauza defecte în forma de bronz, care de regulă sunt sub 
forma de găuri, din cauza contractiei materialului topit care are diferente 
mari de grosime. Intotdeauna stratul mai gros de metal va trage din stratul 
subţire în timpul răcirii, rezultând la nivelul formei subţiri o concavitate, 
sau chiar o gaură. 

În principiu, există 2 metode de a alimenta o formă ce se toarnă în bronz 

(fig.29) şi aici ne întîlnim iar cu termenii amintiţi mai sus (de direct sau 
indirect) dar care au altă semnificaţie: alimentarea directă şi cea indirectă 
(supranumită prin sifonare). Este necesar să le cunoaştem pentru a adopta 
în funcţie de forma noastră cel mai bun sistem de alimentare cu metal 
topit. Aceste metode se aplică în funcţie de complexitatea volumului, ele 
repartizând debitul şi viteza de alimentare cu bronz a modelelor. In funcţie 
de aşezarea lor corectă apar sau nu defecte ale formelor turnate. 

Alimentarea formei prin sistem „direct” se face de regulă la piesele mici 
şi cu o conformatie mai simplă dar se poate adopta şi în cazul formelor mari 
care au de asemenea o conformatie simplă, fără ramificații. Alimentarea 
directă constă în aplicarea canalului de turnare şi a pâlniei direct pe una 
din marginile formei, metalul topit intrând în formă direct, de sus în jos. 

fig.29 
Modalitati de alimentare a unei forme 


fig.30 
Obiect alimentat prin metoda indirecta. 

Este cel mai simplu şi mai curat mod de alimentare a unei forme pentru 
că nu mai are pe suprafaţa ei altă atingere cu ramificaţiile reţelelor de 
turnare decât la una din extremităţile ei, unde de obicei se lipeşte canalul. 
Dacă forma are miez sau bază, va fi turnată invers, cu capul în jos, deci 
întotdeauna cu miezul în sus, pentru ca acesta să aibă contact cu exteriorul, 
după cum am amintit la descrierea tehnologiei. De regulă, forma se pune în 
poziţia iniţială, se împachetează cu material refractar, iar după întărirea lui 
se întoarce invers. Pe marginea sau la baza ei se va lipi canalul sau, după 
caz, canalele de umplere, ce pot avea o înălţime egală cu diametrul bazei 
pe care se aplică, această măsurătoare fiind valabilă doar la alimentarea 
directă. Astfel, pentru o lucrare cu o bază sau o extremitate a formei cerii 
de 20 cm. se poate pune un canal de umplere, cu ramificații, tot de 20 cm. 
înălţime, cu tot cu pâlnia de turnare. Turnarea într-o astfel de formă are 
o presiune mare pentru că metalul intră direct în ea şi de aceea se face 
cu o viteză uşor mai scăzută. Este obligatoriu ca forma să fie foarte bine 
armată şi bine îngropată în nisip, pentru a evita o eventuală fisurare a ei la 
presiunea metalului topit ce intră în formă. 

Alimentarea prin sistem indirect(fig.30), prin „sifonare”, este mai complexă 
şi presupune o reţea mai mare şi de obicei supradimensionată de canale 
lipite de jur împrejurul formei. Implică atingerea în mai multe puncte a 
suprafeţei modelului de ceară şi, deci, a formei de bronz cu extensii ale 
reţelei de umplere ce trebuie îndepărtate şi locul atent remediat. Această 
metodă constă în umplerea formei cu bronz, de jos în sus, metalul topit 
distribuindu-se prin ramificaţiile reţelei in mod egal în formă. Se utilizează 
în mod frecvent la formele ronde-bosse mai complicate sau cu volume 
ramificate. 

În funcţie de mărimea acestor forme, se utilizează 2 sau chiar 3 alimentări 
principale care la rândul lor posedă alte ramificații. Aceste alimentări se 
întâlnesc în partea superioară a formei şi se unesc formând pâlnia prin care 
se toarnă metalul. Metoda de alimentare prin sifonare, bazată pe principiul 
vaselor comunicante, presupune turnarea formei tot cu susul în jos, deci 
cu miezul în sus, dar cum, de regulă, o formă cu miez nu se poate răsturna 
şi ţine în această poziţie fără a fi deteriorată, se preferă aşezarea reţelei 
de canale în poziţia iniţială, cu condiţia să se ţină cont de unghiul lor de 
înclinaţie. După împachetarea ei cu material refractar, forma se răstoarnă 
şi alimentările se continuă în partea inferioară a modelului. 

Alimentarea principală se aşează vertical lângă lucrare la o distanţă de cel 
puţin 3 cm. (fig.31). Din ea pornesc reţelele de distribuţie care se aşează în 
sensul invers al crengilor de brad, dacă forma stă în poziţia ei verticală, nu 
răsturnată. Cu cât înaintăm spre vârful sau extremitatea formei, unghiurile 
îşi schimbă direcţia. Unghiurile de atac ale ramificaţiilor sunt cuprinse între 
45 - 60 de grade şi de regulă se practică o modificare diferențiată a lor 
pentru a obţine o uniformizare a vitezei de curgere. La atingerea cu forma 
de ceară unghiurile trebuie să fie rotunjite( fig.32), racordul făcându-se 

fig.31 
Formă alimentată prin metoda indirectă. 

Tipuri de racorduri ale canalelor 


fig.33 
Tipuri de pâlnii pentru turnare 


fig.34 
Modalitate de substituire a pâlniei pentru umplerea 
unei forme. 


treptat şi nu brusc. Rețelele nu se aşează la o distanţă mai mică de 8 - 
10 cm. una faţă de alta, iar dacă forma este mai mare şi alimentările mai 
groase, distanța poate fi mai mare. 

Pâlnia de turnare (fig.33) este simplă sau în formă de cupă, aceasta din 
urmă fiind mai eficace pentru că turnarea jetului din oală nu se face pe axa 
piciorului pâlniei, ci indirect, retinand astfel pătrunderea incluziunilor (zgurii) 
în reţeaua de distribuţie. Denumirea tehnică a turnării printr-o astfel de 
pâlnie este aceea de turnare în regim de tranziţie. Pentru această formă se 
poate adapta un pahar de plastic, lipit în capătul reţelei de umplere(fig.34). 

Un alt component important al acestei complicate reţele necesară turnării 
unei forme este canalul de aerisire. Acesta sau acestea, pentru că o formă 
presupune în funcţie de mărime de la una la mai multe guri de aerisire, au 
rolul de a evacua gazele acumulate în interiorul miezului şi în extremităţile 
formei la contactul cu metalul topit ajuns acolo. Sunt indispensabile unei 
turnări reuşite si de regulă se ridică din ramificatiile cele mai depărtate ale 
formei la turnarea prin sifonare iar la turnarea directă, din partea opusă 
canalului de alimentare al formei. Cât de mică ar fi o formă, este necesar 

ca ea să aibă pe lângă canalul de umplere şi o aerisire. Se confecţionează 
tot din ceară şi nu trebuie să aibă o grosime semnificativă pentru că nu 
tine loc de canal de turnare, ci doar de evacuare a gazelor. Singura situaţie 
când această aerisire poate avea diametre mari este când ea e făcută în 
miezul unei forme. Dacă miezul are o grosime considerabil de mare, atunci 
această aerisire are rolul de a colecta gazele pe care aceasta îl degajă în 
timpul cât este acoperit de jur împrejur de metal topit. Aerisirea ajunge 
uneori, pentru miezuri mari cu diametre de peste 30 cm., la grosimi cu 
diametrul de 10 cm., rezultatul fiind, în fapt, o subtiere a peretelui miezului 
formei respective. La această dimensiune, ea se realizează cu ajutorul 
unui cofraj şi rămâne o simplă gaură în miezul formei, prelungită până la 
exterior, fără a mai fi umplută cu ceară sau alte materiale. De-abia când o 
astfel de formă se va îngropa în pământ pentru a fi turnată, ea se umple cu 
nisip pentru că dacă forma are o fisură interioară, bronzul va pătrunde şi 
va umple şi acestă formă lăsată liberă. Gazele se vor elimina oricum dacă 
acest canal de aerisire este înfundat cu nisip, uscat, pentru ca nu are o 
densitate aşa de mare ca a materialului de împachetat (fig.35). 
Celebre în istoria 
, artei rămân desenele 
pm, realizate după 
PA operatiile de formare, 
împachetare şi 
turnare a statuilor 
ecvestre ale lui Louis 
al XV-lea, realizate de 
Bouchardon(fig.36) 
şi Louis al XIV-lea 
realizate de Francois 
Girardon(fig.37). 

fig.35 
Fazele impachetarii unei 
lucrări 

fig.36 


Desen înfăţişând reţeaua de alimentare si 


aerisire a statuii ecvestre a lui Louis al XV- lea 

fig.37 

Desen înfăţişând reţeaua de alimentare si 
aerisire a statuii ecvestre a lui Louis al XIV- lea, 
realizate de Frangois Girardon 

Împachetarea formei în 
material refractar şi 
pregătirea pentru turnare 


Este o operaţiune minuțioasă ce presupune aşezarea pe suprafaţa de ceară 
a formei a mai multor straturi succesive de material refractar cu granulaţie 
crescândă până când forma, cu toate canalele de alimentare şi aerisire, 
este complet acoperită, straturile având în final o grosime ce variază de la 
1,5 cm. la 5 cm. sau chiar mai mare, în funcţie de mărimea formei. 
Primul strat fin, cu o consistenţă moale şi smântânoasă se aplică cu pensula 
pentru a copia cât mai fidel modelul de ceară, tamponând mai degrabă decât 
pensulând modelul, cu materialul respectiv. Inainte de această operaţiune, 
forma de ceară se degresează cu alcool sau detergent lichid pentru ca 
aderenţa stratului primar să fie totală şi să nu alunece dacă forma a fost 
lucrată cu ulei sau cu alte substanţe grase. 

Există mai multe materii prime care pot constitui aceste straturi, dar toate 
trebuie să îndeplinească câteva caracteristici generale: 

- să aibă o granulaţie foarte fină, ideală pentru a reproduce toate detaliile 
modelului de ceară. 

- să aibă o refractareitate suficientă pentru a rezista la calcinare şi la contactul 
cu metalul topit, păstrând calitatea suprafeţei şi precizia dimensională. 

- să nu intre în reacţii chimice cu metalul. 

- dacă stratul primar şi cel secundar se fac din componente diferite, acestea 
să fie compatibile, cel secundar să aibă o fluiditate ce-l face să pătrundă 
între granulele primului strat cu o buna aderenta la el, dar cu o granulaţie 
mai mare pentru a da grosimea şi rezistenţa necesară peretelui. 

- să aibă un punct de întărire mai îndelungat pentru a avea răgaz la aplicarea 

lui şi o uscare mai moderată, care să nu dea naştere la fisuri. 
- să aibă o foarte redusă contracție la uscare. 
- să aibă o foarte bună rezistenţă la crud după uscarea superficială. 
- să aibă o dilatare termică în acord cu celelalte materiale care constituie 
straturile secundare dacă acestea sunt diferite. 

Istoria acestei tehnologii ne furnizează câteva informaţii în legătură 
cu amestecul, uneori ţinut secret, al componentelor care împachetează o 
formă de ceară. 
Când formele erau construite, calcinate şi turnate pe acelaşi loc fără a 
implica prea multe manevrări ale acestora, materia primă o constituia 
pământul, lutul. 
Se pare că în China Antică, în mileniul III apare pentru prima dată turnarea 
cu material refractar, folosit pentru turnarea pe scară largă a sculpturilor. 
Materialul era obţinut prin tocarea lutului ars, metodă pe care o vor adapta 
şi grecii pentru turnarea prin metoda cerii pierdute, după cum susţine 
cercetătorul Kurt Kluge: . 
André Felibien în cartea sa “Principes de l'architecture, de la sculpture, 
de la peinture et des autres arts”, ne semnalează prezenţa în această 
compoziţie, pe lângă pământ, şi a bălegarului de cal. Artiştii Renaşterii 
foloseau praf de os, iar Benvenuto Cellini” relatează cum introduce în 
compoziţia sa măduvă calcinată de corn de berbec, amestecată cu tot atât 
oxid de fier la care se adaugă apă şi apoi balegă de vacă sau bălegar de cal 
şi aminteşte că prepara cu mult timp înainte pământul. Bălegarul se mai 
foloseşte şi astăzi în turnătoriile tradiţionale de clopote pentru că asigură o 
rezistenţă mare a peretelui la turnarea metalului topit, în special la tehnica 
de turnare la pământ. Folosirea bălegarului se întrebuința însă frecvent la 
ambele metode de turnare. 

Aceste amestecuri diferă de la o epocă la alta sau de la un meşter la 
altul şi se pot adapta în funcţie de cerinţele formei. Este un component 
care poate fi şi el adaptat în funcţie de experienţa lucrului în turnătorie şi 
care are micile lui secrete. Fiecare artist are cu siguranţă o reţetă proprie 
pe care o pune în aplicare în compoziţia de bază şi aceasta semnalează 
prezenţa a uneia sau a mai multor substanţe, cum ar fi zirconiul, grafitul, 
praful de rumeguş, talcul, nisipuri de turnătorie sau alte materii organice, 
etc. care din punct de vedere tehnic sunt socotite ca fiind favorabile bunei 
reuşite a unei forme. 

Un manual de turnătorie a anilor 1939 , dădea ca liant pentru primul 
strat, „ o mazga foarte subţire de pământ refractar, înmuiat în lapte si 
puţin albuş de ou ca să aibă mai mult cheag, având grijă ca să se depună 
această lipeală în cele mai fine”. 

Malvina Hoffman“ scria despre folosirea ipsosului si a silicei în proporţie 
de 1 la 2 precum şi a cărămizii pisate (prafului de cărămidă), bineînţeles 
cu o granulaţie crescândă. Iar Carl Dame Clarke’? aminteşte printre 
variatele materii prime din componenţa materialului refractar lutul ars, un 

material numit „luto” şi un amestec de compuşi organici. Lutul ars măcinat 
este cu o refractareitate mare şi are o mai mare putere de absorbţie a 
apei şi contribuie la o întărire mai rapidă. „Luto”- material refolosit după 
calcinarea unei forme compusă din silică şi ipsos - este folosit ca umplutură 
pentru straturile secundare nu mai mult de o treime din compoziţia totală, 
pentru că nu are o rezistenţă aşa de mare. Amestecul de compuşi organici 
este format din cenuşă, paie tocate sau orice alte fibre vegetale, bucăţi de 
pânză sau păr, humă, muşchi şi alte materii organice similare. El se lasă 
la macerat şi se foloseşte în compoziţia pentru straturile secundare pentru 
că astfel compoziţia devine mai plastică, mai tare şi mai solidă odată cu 
uscarea ei. Prin ardere, amestecul produce porozităţi la nivelul peretelui 
care absorb gazele din metalul topit care intră în formă. 

Randolph Waddell Johnson“ , are o altă reţetă pentru acest mix organic, 
format aproximativ din aceleaşi ingrediente la care adaugă deşeuri de 
bumbac, de iută, toate amestecate cu puţin lut şi nisip. Ele se ţin la macerat 
luni întregi, iar din când în când procesul se grăbeşte prin adăugarea de 
fermenti, cum ar fi zerul sau cidrul. După ce este destul de macerat, se 
amestecă cu lut, cenuşă şi nisip pentru a acoperi straturile formei. Toate 
aceste amestecuri nu sunt născociri noi, ele fiind substituite în vechime de 
balega şi componentele organice sub o formă sau alta, adăugată compoziţiei 
materialului de împachetare a formei de ceară. 

Carl Dame Clarke mai aminteşte de talc, ce poate fi amestecat cu ipsosul 
pentru a da rezistentă formei şi prezintă „Metal Casting Plaster”, adică 
preparatul pe bază de ipsos pentru turnare realizat de „United States 
Gypsum Co.”. Acest material este o compoziţie de ipsos şi substanţe 
refractare, cu o porozitate deschisă pentru a absorbi gazele din interiorul 
formei. El poate fi folosit pentru turnarea diferitelor aliaje neferoase in 
special al aluminiului, nu însă pentru fier sau oţeluri. Ca o ironie, merită 
să subliniem faptul că, deşi acest preparat special pentru turnătorie apare 
prin anii '40 în America, la noi astăzi este foarte puţin cunoscut. 

Astăzi se foloseşte încă tehnica mixării gipsului cu praful de cărămidă (silicat 
de aluminiu) rezultat din calcinarea cărămizilor. Acesta are o refractereitate 
ridicată sau foarte ridicată dacă această carămidă este formată din materie 
primă refractară. Prin sitare obţinem şi granulatii potrivite pentru aplicarea 
fiecărui strat de ambalare. Din praful de cărămidă cernut amestecat cu 
ghips şi apă rezultă o pastă cu consistenţa unei smântâni care este aplicată 
cu pensula pe ceară în cazul stratului primar, apoi prin adăugare pentru 
straturile succesive. Proporția este o parte ipsos şi două parti material 
refractar. Se foloseşte adesea pentru ambalarea formelor metoda formării 
cu ajutorul unui cofrag. Primul strat este aplicat cu pensula iar restul 
se adaugă turnând-ul într-un cofrag construit pe dimensiunile formei 
respective. Forma, numită şi „gogoaşă” în limbaj tehnic, din pricina formei 
care i se dă după împachetat, se calcinează de la 500° la 700° C în funcţie 
de calitatea prafului de cărămidă, în cuptoare speciale cu foc indirect până 

cand ceara si apa ies complet din miez si forma. Calcinarea formei poate 
să dureze de la câteva ore pentru formele mici si fără miez sau cu miezul 
subţire la câteva zile, pentru piesele mai mari. Calcinarea se face cu o 
creştere treptată şi paliere de temperatură, până când forma se înroşeşte 
în interiorul cuptorului. După calcinare, forma are consistenţa unui biscuit. 
Din cauza fragilităţii obţinute prin calcinare, formele mari se armează cu 
plasă de sârmă sau reţea de fier, peste care se adaugă un strat de material 
refractar, pentru ca la presiunea turnării sau la manipularea formei aceasta 
să nu se spargă sau să se fisureze. 

La acest amestec se mai poate adăuga în componenţa primului strat o 
cantitate mai mică de pulbere de grafit (carbon natural) care face ca 
metalul să alunece mai bine pe suprafaţa formei, iar aceasta să devină mai 
rezistentă în contact cu el. 

De asemenea, tot pentru stratul primar se poate folosi şi ipsos refractar 
sau făină de zirconiu (ortosilicat de zirconiu). Cu o culoare alb-cenuşie, 
zirconiul este un element intermediar între siliciu şi aluminiu, folosit şi 
pentru turnarea în coajă ceramică, cu proprietatea că este foarte rezistent 
la temperatură şi dă formei cea mai bună calitate a suprafeţei. 

Deşi nu face obiectul cursului de faţă, am să amintesc în cele ce urmează 
câteva date tehnice despre turnarea în coajă ceramică, date ce vin să 
întregească imaginea pe care tânărul trebuie să o aibă despre variatele 
metode de turnare în bronz. 

Coaja ceramică a fost descoperită în Marea Britanie în 1938 de către 
fraţii Shaw, iar procedeul de formare le poartă astăzi numele. El constă în 
amestecul silicatului de etil cu apă şi cu un material refractar. 

Dintre materialele refractare folosite la împachetarea formelor în coji 
ceramice, mai rezistente la turnare, amintim: silicea vitrificată - folosită 
pentru că are un coeficient scăzut de dilatare termică şi poate rezista până la 
16490 C; alumina, oxid de aluminiu, mai rar folosit pentru că are rezistenţă 
mică la şoc termic; şamota şi caolina calcinată. 

Pentru coaja ceramică se folosesc de asemenea două componente liant şi 
material refractar dintre cele prezentate mai sus. Liantul poate fi compus 
din silice coloidală, silicat de etil sau silicat de sodiu, toate acestea fiind 
ideale pentru precizia dimensională a formei. Crusta are o grosime de 
6 - 10 mm, în funcţie de mărimea formei, iar turnarea se face direct în 
forma coajă datorită rezistenţei sale mecanice la şoc termic. Ea are o 
refractareitate ridicată pentru a asigura obţinerea de forme cu suprafaţă 
netedă. Introducerea ei la turnarea operelor de artă s-a făcut destul de 
târziu, ea fiind folosită mai ales pentru turnarea prin metoda cerii pierdute 
a pieselor de precizie folosite în diverse industrii, piese de mici dimensiuni, 
nefiind utilizată pentru forme foarte mari care au miez. Proporția este o 
parte liant şi două părţi material refractar, iar amestecarea barbotinei se 
face într-un regim diferit cu agitatori speciali, i se controlează vâscozitatea 
şi densitatea, precum şi prezenţa bulelor de aer din compoziţia amestecului. 

Datorita noilor compusi chimici care apar si se dezvolta odata cu industria 
chimiei, acest amestec ce intra in compozitia barbotinei refractare este 
intr-o continua evolutie si perfectionare a agentilor ce il compun. 

Am să amintesc în cele ce urmează, procesul tehnologic de pregătire a 
formelor la coajă ceramică: prima etapă este cea a degresării modelului 
de ceară, după care se depune şi se usucă primul strat refractar, apoi cel 
secundar, iar după uscarea lui se aplică alte straturi succesive până când 
forma capătă rezistenţă şi grosime. Ulterior, se îndepărtează ceara din 
forme printr-o preincalzire iar apoi se calcinează forma pentru a ajunge la o 
rezistenţă şi refractareitate maximă la turnare. 

Modelul de ceară se imersează în barbotina de material refractar (ex. silice 
coloidală) 15 - 20 de secunde după care se scurge si pe suprafaţa lui se 
presară material refractar granulat, se usucă la temperatura mediului 
ambiant, iar înainte de uscarea lui totală se imersează în cel de al 2-lea 
strat de barbotină cu o compoziţie uşor modificată (ex.coalină calcinată) 
mai puţin rezistent decât primul strat, peste care se presară iar material 
granulos refractar (ex.şamotă calcinată) cu granule mai mari, pentru a 
creea o rezistenţă şi mai mare. In funcţie de mărimea şi complexitatea 
formei, această crustă poate avea de la 2 la 8 straturi. Uscarea se face cu o 
temperatură uşor ridicată (circa 40° C) pentru ca să nu se rişte o fisurare a 
straturilor, după care se lasă timp de 12-24 ore într-un curent de aer uscat. 
Calcinarea crustei ceramice se face la o temperatură de până la 900° Cin 
funcţie de calităţile componenților şi se realizează mai rapid, pret de câteva 
ore şi nu de zile ca în cazul împachetării clasice. Trebuie subliniat faptul 
că această metodă de împachetare a crustei ceramice este mai lentă şi 
necesită mai multă răbdare decât cea clasică, cu ipsos şi praf de cărămidă, 
dar are în acelaşi timp o mai mare precizie şi fidelitate a formei turnate 
precum şi un component de risc mai redus al deteriorării formei (fig.38). 


fig.38 
Forme împachetate prin 
metoda crustei ceramice 

Decerarea, uscarea, 
calcinarea formei 


Atât în cazul ambalării cu metode şi materiale tradiţionale cât şi în cazul 
folosirii noilor metode se practică decerarea formelor. Acesta se face prin mai 
multe metode. Decerarea (varianta clasică) se desfăşoară într-un cuptor 
cu flacăra în partea inferioară, cu puntea superioară deschisă, pe unde se 
introduc formele cu gura în jos. Flacăra nu trebuie să bată direct pe ele, iar 
ceara se scurge printr-un canal lăsat în partea inferioară a cuptorului, canal 
ce se prelungeşte cu un jgheab la ieşirea din cuptor şi dă într-o baie de 
apă. Ceara caldă se va scurge din piese prin acest canal, iar la contactul cu 
apa se va solidifica. Este o recuperare parţială a cerii, iar durata ei depinde 
de dimensiunea formei, de sistemul de alimentare sau de compoziţia cerii. 
In general, decerarea se face la un foc potrivit şi poate dura până la câteva 
ore pentru formele mari şi degajă o mare cantitate de fum. In funcţie 
de mărimea formei, se recuperează doar reţeaua de alimentare, nu toată 
cantitatea de ceară utilizată la formare. Dacă temperatura creşte peste 
260° C, unii constituenți ai cerii se volatilizează afectând caracteristicile 
masei refractare, apar porozitati în peretele formei şi fisuri la nivelul interior 
al formei, iar rezistenţa mecanică poate scădea. 

Alte modalităţi de decerare ar fi evacuarea parţială realizată într-o etuvă 
în care este introdusă forma cu gura de turnare în jos, la o temperatură 
suficientă pentru topirea cerii. Metodele sunt diverse dar toate trebuie să 
prevină deteriorarea formei, crăparea ei la presiunea cerii şi a aburului 
degajat din umezirea pereţilor formei şi topirea cerii din interiorul ei. Una 
din metode este încălzirea bruscă a formei la o temperatură mare având 

drept rezultat arderea cerii, deci se exclude posibilitatea recuperării ei şi 
degajă o mare cantitate de fum şi gaze nocive. 
Alte metode constau în provocarea unei încălziri cu vapori de apă sub 
presiune în interiorul unei autoclave (vas închis ermetic). Această încălzire 
se transmite formei, iar ceara din interiorul ei începe să curgă. Temperatura 
în interiorul vasului este de 165° - 175° C, iar presiunea de 5 - 7 atmosfere. 
Durata decerării este de aproximativ 15 minute pentru forme de 3 - 10 kg 
şi 25 minute pentru piese mai mari de 10 kg. Metoda decerării cu presiune 
exterioară constă în aşezarea formei cu pâlnia în jos într-un container la 
baza căruia sunt orificii de scurgere a cerii. Forma se acoperă cu nisip sau 
alte materiale granulare refractare încălzite la o temperatură de aproximativ 
300° C, în aşa fel încât să fie cuprinsă de jur împrejur cu acest material 
cald. La contactul cu acesta, forma preia temperatura, iar ceara începe să 
se topească. O altă metodă mai puţin utilizată este decerarea cu solvent 
prin acţiunea vaporilor calzi ai acestuia. Se utilizează triclor etilenă, dar 
metoda este lentă şi necesită o unitate specială de vaporizare a acestui 
solvent. 
In zilele noastre, din cauza vitezei de lucru, această tehnică a decerării 
este adesea substituită de calcinarea 
formelor. Dacă se optează pentru 
decerare, indiferent de metodă, 
un impediment ar fi acela că ceara 
recuperată este într-o cantitate 
mică şi îşi pierde din proprietăţile 
sale chimice şi implicit cele fizice 
sau mecanice şi trebuie obligatoriu 
îmbogăţită pentru o eventuală 
refolosire a ei. 
De regulă formele gata ambalate 
în materialul refractar nu se bagă 
imediat la cuptorul de calcinat. Există 
un timp necesar pentru ca apa să 
se evapore lent din forme, cel puţin 
din straturile exterioare şi e bine 
ca această regulă să fie respectată 
pentru că orice evaporare bruscă a 
apei şi încălzire a formei poate naşte 
fisuri în interiorul ei. Forma se lasă 
fig.39 Cuptor de calcinat în apropierea unei surse de căldură 
eventual, nu direct în bătaia soarelui 
sau a unei flăcări deschise şi e bine să stea 2,3 zile sau mai mult dacă 
timpul ne permite. Dacă nu dispunem de timpul necesar atunci formele se 
vor băga la cuptor dar vom avea grijă ca temperatura să fie mică pentru 
mai multe ore, pentru a evita evaporarea bruscă a apei din interior şi o 

eventuală fisurare a lor. 

Cuptorul de calcinat poate fi construit în foarte multe modalităţi (fig 39). 
De sine stătător cu o formă fixă sau construcţia lui poate fi adaptată unei 
forme mari gata împachetate dacă spaţiul unde ne desfăşurăm activitatea ne 
permite. Trebuie însă să ţinem seama de câteva principii care sunt comune 
fiecărei construcţii. El trebuie să fie de regulă din cărămidă refractară, 
care este mai rezistentă la temperaturi mari, ţine căldura mai bine şi o 
radiază mai îndelung. Cărămida trebuie să fie de regulă chituită cu şamotă 
sau pământ şi acoperită pentru o mai bună izolare temică cu straturi de 
vata minerală. In principiu cea mai bună alimentare este cu două focuri 
(surse de căldură), ce vin din cele două laterale de-a lungul pereţilor, dar 
poate funcţiona la fel de bine şi cu o singură sursă de căldură, mai ales 
dacă dimensiunea lui este redusă. In ambele cazuri focurile nu ard direct 
pe forme ci sunt ascunse în spatele unor pereţi ce sunt dubli, pentru ca 
întreaga căldură să radieze indirect (fig 40). Coşul este făcut în partea de 
jos a cuptorului sau cel mai adesea pe mijlocul podelei, sub formă de şanţ 
şi se continuă în afara cuptorului, în spate, iar apoi se înalţă cu un burlan 
din tablă mai groasă. Acest şanţ-coş îl putem folosi şi pentru decerare, 
iar după ce aceasta s-a terminat, putem astupa orificiul frontal pentru ca 
fumul să iasă pe circuitul său, pe dedesubtul cuptorului şi apoi în spatele 
cuptorului pe burlan. Deci un simplu cuptor de calcinat îl putem adapta şi 
la decerarea superficială. Uşa lui este tot de cărămidă refractară şi putem 
opta pentru a o zidi după fiecare încărcare, sau a o construi pe o ramă de 


fig.40 
Schema unui cuptor de calcinat 

fier cu balamale puternice cu peretele tot din cărămidă refractară, lângă 
cuptor. Formele se introduc în el cu gura în jos şi se stivuiesc unele peste 
altele dar trebuie avut grijă ca gurile lor să fie lăsate libere, pentru ca ceara 
şi impuritatile să poată curge din interiorul lor. Uscarea se realizează după 
cum am mai spus cu paliere de temperatură, astfel încât încălzirea formei 
să se facă treptat şi gradat. Temperatura se măsoară cu un termometru 
special utilizat pentru temperaturi înalte. Ea se ridică în funcţie de mărimea 
cuptorului si a formelor din interior până în jurul valorii de 600-700°C. 
După ce formele au fost calcinate şi cuptorul oprit, se lasă să se răcească 
treptat în interiorul închis al cuptorului pentru că orice diferenţă bruscă de 
temperatură poate duce la fisurarea lor. Cel puţin o zi îi trebuie unei forme 
să se răcească treptat, iar dacă vorbim de cuptoare cu dimensiuni mari de 
3,4 m. latura interioară atunci acest timp de răcire poate fi de câteva zile. 
În acest timp şi după scoaterea ei din cuptor se evită contactul formei cu 
orice sursă de umiditate. 

După ce a fost calcinată şi parţial răcită, forma se manipulează cu 
atenţie până la o groapă cu nisip sau pământ mai nisipos de turnătorie, se 
introduce în interiorul acesteia cu gura de turnare în sus protejând-o cu 
hârtie ca să nu intre pe canalul de turnat, nisip sau alte materii nedorite 
şi se presează bine pământul pe lângă ea (fig 41). Această manevră face 
ca forma să nu se dilate, fisureze sau să se spargă dacă pereţii ei cedează 
presiunii metalului topit. Timpul de răcire al formelor, după turnare, variază 
de la circa 2,3 ore pentru piesele mici de până la 20 de cm., la o zi, două 
sau chiar trei pentru piesele mari şi complicate. Scoaterea mai devreme 
din formă aduce inevitabil la o contracție rapidă a metalului la contactul cu 
diferenţa de temperatură şi în cele din urmă la apariţia fisurilor. Acest lucru 


fig.41 
Forme pregatite pentru turnat 

este de evitat mai ales dacă formele au ramificații complicate sau subtirimi 
care prin contractii se pot rupe uşor. 

Degajarea formei de materialul refractar sau desfacerea se face cu un 
ciocan cu vârf ascuţit (fig.42), evitând contactul direct al uneltei cu lucrarea 
de metal pentru a putea preveni eventualele deteriorări sau zgârieri ale 
volumului. După această degajare a stratului, forma se curăţă cu o perie 
de sârmă, nu se bruschează în nici un fel şi se evită introducerea ei în apă 
rece pentru a-i grăbi răcirea. Această curăţare se mai poate face cu ajutorul 
unui sistem de sablat (fig.43), care cu ajutorul unui jet de nisip foarte fin 
curăţă forma de resturile impurităților materialului refractar rămase pe ea 
şi mai ales în locurile ei greu accesibile. 


fig.42 
Degajarea formei după turnare. 


fig.43 
Unitate de sablat pentru 
lucrări de mici dimensiuni. 

Tipuri de cuptoare de topit şi 
turnarea bronzului în forme 


Turnarea unei forme se realizează in mai multe feluri: gravitational, sub 
presiune, în vid, centrifugă şi combinat. 

Cel mai des întâlnită şi cea care se foloseşte în turnătoria de artă este 
turnarea gravitaţională. Este cea mai la îndemână, aplicabilă tuturor 
tipurilor de forme refractare inclusiv ceramice şi necesită un echipament 
minim. 

Turnarea sub presiune constă în a adăuga presiunii metalostatice un spor 
de viteză care permite umplerea în detaliu a secţiunilor celor mai subţiri. 
Turnarea în vid se practică atunci când reţeaua de turnare permite 
antrenarea aerului în cavitate. 

Şi în ceea ce priveşte cuptoarele avem o bogată istorie, scoasă la lumină 
de sursele arheologice. Primele cuptoare erau improvizate în vetre deschise 
căptuşite cu argilă, treptat înlocuite cu furnale cu flacără. Perfectionat la un 
moment dat de Leonardo da Vinci şi Biringuccio, cuptorul ia o formă pătrată 
din cărămidă. Cutia de foc era poziționată in spate, proiecta căldura în 
acoperiş şi din acesta în metalul din vatră. Metalul sau minereul se încărca 
la vârf împreună cu combustibilul solid şi topitura putea fi strecurată 
printre bucăţile de minereu cu ajutorul unor bare inserate în furnal pe nişte 
deschizături aflate de jur împrejur. Topitura era turnată într-un rezervor, 
apoi canalizată în mulaje. Acest tip de cuptor este strămoşul cuptorului cu 
reverberatie. 

Antichitatea nu ne lasă decât descrieri sumare ale cuptoarelor de topit 
sau de calcinat. „Vasul pictorului turnător”(fig. 44) de la Berlin figurează 
mai degrabă un cuptor de topit metal pentru lipirea formelor decât pentru 
turnarea lor. Se bănuieşte însă că aceste cuptoare erau construite adesea 

fig.44 
Desen după 
„Vasul pictorului turnător” 


împreună, în acelaşi loc, pentru ca toate operaţiunile să se desfăşoare cu 
o anumită continuitate. Benvenuto Cellini!“ ne lasă si el o descriere voit 
sumară a cuptorului şi a modului în care-l toarnă pe „Perseu” dintr-o singură 
bucată. Se pare că eforturile lui de a reînnoi această tehnică de turnare 
la ceară pierdută nu au fost lipsite de peripeții. El ne dă indicii cu privire 
la aşezarea lucrării în cuptor în poziţie verticală şi a focului care venea de 
la baza ei. Fumul şi resturile cerii se eliminau prin partea superioară. „O 
dată terminată tunica - căci tunică îi spun cei de meserie - o întării grijuliu 
cu o puternică armătură de fier şi folosindu-mă de un foc domol, începui 
să scot ceara din ea, care se prelingea prin numeroasele găuri pe care le 
făcusem; se ştie de altfel că formele se umplu cu atât mai bine, cu cât 
au mai multe asemenea găuri. Când terminai cu scosul cerii, zidii în jurul 
lui Perseu - adică în jurul formei - un cuptor în formă de mânecă, făcut 
din cărămizi, pe care le pusei una peste alta, lăsând între ele numeroase 
goluri, printre care focul să poată circula cât mai bine. După aceea, timp 
de două zile şi două nopţi, făcui într-una foc arzând lemne din belşug; când 
toată ceara ieşi afară, iar forma se uscă cu desăvârşire, începui să sap un 
şanţ, în care s-o îngrop, după toate cerinţele meseriei. Când terminai de 
săpat santul, prinsei forma cu un cric şi cu nişte funii groase şi o ridicai cu 
multă grijă la un braţ deasupra cuptorului, manevrând-o în aşa fel încât 
să atârne chiar peste mijlocul santului; apoi încet- încet, o coborâi până în 
fundul cuptorului, unde o aşezai cu toată grija ce se poate închipui. După 
ce săvârşii această frumoasă treabă, înconjurai forma cu pământul scos 
din şanţ; pe măsură ce aşezam pământul, puneam răsuflătorile, care nu 
erau altceva decât tuburi de pământ ars din cele ce se folosesc fie pentru 
conductele de apă, fie în alte scopuri. Forma se întărise atât cât trebuia, 
iar sistemul meu de a aşeza pământul de jur împrejur o dată cu punerea 
răsuflătorilor la locul lor se dovedea a fi foarte bun; totodată, lucrătorii pe 
care îi aveam intelesesera limpede felul meu de a lucra - cu totul deosebit 
de al altor maeştri ai acestei arte” . 

Combinând indiciile date de Cellini cu cercetările arheologice de până acum, 
Niegel Konstam’’, sculptor ca formaţie, publică in mai 2002 în The Oxford 
Journal of Archaeology, o ipoteză cu privire la construcţia cuptoarelor de 


14. Cellini Benvenuto,op. cit.,vol II, pag. 113 
15. Konstam Niegel, Ancient Bronze Techniques, The Oxford Journal of Archaeology, 2002, (internet) 

bronz în antichitate. Având exemplul bronzurilor descoperite la Riace, care 
erau turnate dintr-o singură bucată, şi deducând de aici că pentru o astfel 
de dimensiune trebuia să fi existat şi un cuptor cu o capacitate pe măsură, 
el descoperă pe unul din pereţii stâncilor ce înconjoară muntele Acropole 
din Atena urmele unui astfel de cuptor. Ipoteticul cuptor era plasat pe 
platforma platoului unde era amenajată o vatră pentru topit metalul în 
cantitate mai mare şi cobora pe stâncă. După topire, metalului i se dădea 
drumul pe un coridor săpat în stâncă, acesta curgea prin acest coridor 
care avea o înclinaţie de 40° şi cobora cam 20 m. Aproape de baza acestei 
stânci era construit cuptorul propriu-zis în trepte, din cărămidă. Sculptura 
de ceară împachetată în pământ era aşezată pe un pat de nisip, în poziţie 
oblică, pe treptele respective, în aşa fel încât picioarele să fi fost cu un 
metru mai jos decât capul (fig 45). 

Această aşezare oblică făcea ca miezul să fie mai bine ars, deoarece căldura 
urca progresiv şi învăluia forma şi nu o ardea la bază mai tare, aşa cum 
aminteşte Cellini că se întâmplase cu statuia lui pe care a protejat-o cu 
un rând de cărămizi la bază. Miezul nu apăsa greu pe baza statuii, iar 
presiunea bronzului era redusă din cauza înclinaţiei formei. 


fig.45 
Schema cuptorului de calcinat 
după Nigel Konstam 

DIAGRAM 2 THE SLOPING RAMMING PIT 

Uscarea formei se pare că se făcea în acelaşi loc şi pe aceeaşi poziţie 
folosindu-se craterul din stâncă drept coş, iar la bază un cămin care 
distribuia căldura pentru uscare. Canalele de umplere erau din ceramică şi 
erau adăugate după decerarea şi uscarea formei şi prinse cu lână şi lut, apoi 
acoperite cu nisip şi cărămizi. Astfel de cuptoare, construite pe coline prin 
care turnarea se făcea gravitational au mai fost descoperite încă din epoca 
bronzului. Această metodă făcea ca numărul oamenilor care participau în 
mod normal la o astfel de operaţiune să nu fie aşa de mare pentru că 
turnarea nu implica multă forţă şi nici nu necesita un echipament special, 
cum necesită astăzi când creuzetul este scos din cuptor pentru a se turna 
bronzul din el. Creuzetul antic era amplasat deasupra stâncii, pe platou, 
avea în partea lui inferioară un cep care, în momentul topirii metalului, era 
dat la o parte. Metalul curgea prin craterul făcut în munte în forma aflată în 
cuptorul construit în trepte spre baza lui. Cellini aminteşte că a îmbunătăţit 
cuptorul făcându-i „două ieşiri pentru bronz”, metodă preluată mai apoi şi 
de alţi meşteri. Nigel Konstam are o teorie cu privire la faptul că în acea 
vreme, formele nu erau prevăzute cu canale de aerisire, deci bronzul turnat 
în poziţia oblică a statuii nu intra de cele mai multe ori în extremităţile din 
partea superioară a formei, cum ar fi degetele de la tălpi, organele genitale 
sau portretul. De aceea, el susţine că aceste elemente erau de cele mai 
multe ori turnate separat, nu numai pentru faptul că necesitau un lucru 
mai atent, ci pentru simplul motiv că erau tăiate deoarece nu ieşeau la 
turnare. Apoi turnarea lor separată lăsa acces la miezul interior al formei 
care putea fi mai uşor îndepărtat, iar părţile mai uşor de lipit. 

Aceleaşi mărturii despre conceperea unui cuptor în trepte le avem şi din 
descrierea turnării ecvestrelor dintr-o singură bucată, ecvestre realizate de 
Bouchardon şi Girardon. 

Altă importantă mărturie o găsim în insula Rodos, care a jucat un rol 
determinant în această sferă a tehnologiei artei. Aflată la intersecţia 
drumurilor comerciale şi a mai multor sfere de influenţă politică, dotată cu 
o mare flotă comercială şi de război, se pare că a fost principalul punct în 
care sculptura în bronz a fost adusă la rang de artă . Multe din capodoperele 
artei antice se pare că s-au născut aici, multe din ele supraviețuind în copii 
sau în scrieri. Pe insulă există mai multe situri arheologice din care s-au 
scos la suprafaţă numeroase locuri ce au fost destinate cuptoarelor de 
calcinat, topit şi turnat bronz. Unul din cele mai vechi situri a dezvăluit în 
anul 1975 şi apoi în 1988, două mari fose paralele(fig 46). De aproximativ 
11 m. lungime, de formă ovală, ele erau săpate în pământ şi căptuşite cu 
cărămidă crudă. Trei trepte coborau în interiorul lor unde se crea un spaţiu 
de 6,7 m. lungime şi 3,25 m. lăţime. În interior era o bază din piatră peste 
care veneau construiți pereţii verticali ai fosei de circa 1,10 m. înălţime din 
argilă crudă. In podeaua de piatră exista o fosă de 65 cm, diametru care 
servea la colectarea cerii care ieşea din formă (fig.47). Un alt canal aflat în 
exteriorul centrului colecta ceara scursă din forma. In centrul fosei se găsea 

fig.46 fig.48 
Reconstrucţia cuptoarelor(foselor) de Fotografie a fosei centrale 
turnat de pe proprietatea Mylonas, 

din Rodos 

fig.47 


Schema eliminării cerii în fosa de turnare 

fig.49 
Schema cuptorului de 
calcinat 


fig.50 
Poziționarea formei în locul 
de calcinare 


o formă ovală peste care era postat un piedestal de piatră ce comunica cu 
fosa de colectare (fig. 48). Cu totul, acest ansamblu ajungea la o lungime 
de 3,60 m. Pentru a construi acest ansamblu cu o adâncime pe măsură, se 
crede că se cunoştea dimensiunea statuii ce urma a fi turnată. Coacerea 
se făcea în mijlocul fosei pe bază şi spaţiul era închis pe cele două laturi 
cu ziduri de cărămidă de asemenea crudă şi ranforsate cu bârne de lemn 
prinse în pereţii fosei (fig. 49). Această construcţie întărită (fig. 50) era 
necesară pentru că întreg spaţiul intern al fosei, după calcinarea formei 

fig.51 o fig.52 
Forma calcinată Turnarea bronzului în forme 


fig.53 
Montarea formei de ceară 
în interiorul fosei 


(fig. 51), trebuia reumplut cu nisip amestecat cu pământ pentru ca forma 
să reziste la presiunea bronzului topit(fig. 52). La calcinare se lăsau găuri 
în perete pentru a verifica focul sau a crea tiraj. 

In 1995 cu ocazia seminarului”I grandi bronzi antichi”(Mari bronzuri antice), 
desfăşurat în localitatea Murlo din Italia, se încearcă reconstrucţia unui 
astfel de cuptor cu o dimensiune uşor redusă şi se toarnă cu succes o copie 
după statuia “Adorante”(Baiat rugându-se), statuie descoperită in Rodos. 
Cuptorul a fost reconstruit respectând întocmai planurile şi materialele din 
antichitate. Ceara realizată după model, s-a montat direct pe soclul din 
interiorul cuptorului (fig. 53), iar canalele de umplere au fost lipite pe formă 
la faţa locului (fig.54), lăsând canalul de scurgere a cerii să corespundă 

fig.54 fig.55 
Ataşarea canalelor de umplere Ambalarea formei de ceară 


fig.56 fig.57 
Materialul de împachetat ce Legătura elementelor ce 
conţine şi păr de animal urmează a fi sudate 


fosei interne destinată colectării ei. Forma a fost ambalată (fig.55) cu un 
amestec de pământ malaxat fin, bogat în minerale variate, amestecat cu 
păr de animale (fig.56). Acest amestec era folosit şi în antichitate mai ales 
pentru miezul formelor şi pentru stratul primar al împachetării. 

Turnarea a fost o reuşită iar modalităţile de sudură şi cizelare au fost şi 
ele realizate după metodele antice. Sudura s-a realizat încălzind forma 
în foc iar în prealabil legând-o în poziţia ei cu sârmă de partea de care 
trebuia să fie lipită (fig.57). Pe suprafeţele care trebuiau lipite se decupa 
în grosime un anumit perimetru în ambele forme iar acesta era umplut 
cu bronz topit rezultând o formă compact (fig.58). Şlefuirea s-a făcut cu 
ajutorul instrumentelor folosite şi în antichitate, piatra "ponce”(fig.59) sau 
"strigiliul”(fig. 60) care raşcheta practic suprafaţa de porii rezultați din 
turnare. 

fig.58 fig.59 


Sudura prin turnarea metalului topit în Şlefuirea formelor s-a făcut cu 
cavitățile făcute în acest scop piatră ponce 

fig.60 fig.61 
Unelte antice pentru finisarea suprafeţei Cuptor cu creuzet manevrat 
bronzurilor, cunoscute sub numele de prin ridicare sau basculare 
strigil 


Scopul acestui experiment a fost evident reconstituirea unui procedeu 
antic de turnare, însă acest lucru a putut să ofere cunoscătorilor ocazia de 
a vedea că procesul tehnologic este în esenţă acelaşi, doar materialele şi 
evoluţia tehnologică au dat un nou impuls acestui parcurs făcând ca timpul 
rezervat tuturor etapelor să se scurteze, substituie sau evolueze. 

Odată cu evoluţia tehnicii, cuptoarele de topit metal au evoluat rapid şi 
s-au perfecţionat, astfel că în momentul de faţă se cunosc mai multe tipuri: 
cuptorul cu creuzet manevrat prin ridicare sau basculare (fig. 61); cuptorul 
cu reverberatie (foc deschis); cuptorul cu inducţie (fig. 62); cuptorul cu arc 
electric. 

Cuptorul de topire cu creuzet manevrat prin ridicare presupune un cost 
minimal şi o întreţinere la fel de uşoară. El este confecţionat dintr-un înveliş 
de oţel captusit cu cărămidă refractara şi ciment, de asemenea, refractar. 
Are un spaţiu nu mai mare de 10 cm. între peretele interior şi creuzetul 
din grafit (fig.63) în care se topeşte metalul din interiorul lui. Acesta este 

fig.62 Cuptor cu inducţie 


fig.63  Creuzet din grafit 


fig.63 

Cuptor de topit prevăzut cu 
capac detasabil şi creuzet 
manevrabil 


fig.63 

Furci din fier pentru scoaterea 
creuzetului din cuptor şi pentru 
turnarea în forme 

centrat în cuptor şi ridicat de la baza cuptorului pe nişte forme cilindrice 
din cărămidă refractară. Fundul cuptorului este de asemenea căptuşit cu 
cărămizi şi izolant refractar. În partea inferioară, cuptorul este prevăzut cu 
o gaură pentru racordul cu combustibilul şi cu aerul, în aşa fel încât focul 
să pătrundă tangential pe creuzet înconjurându-l şi ridicându-se până în 
partea sa superioară. Cuptorul este prevăzut cu un capac solid tot din 
material refractar (fig.64), cu o gaură mai mică decât gura creuzetului. 
Prin gaura din capac se introduce în oală metalul netopit şi tot prin ea se 
evacuează gazele din cuptor rezultate în urma topirii metalului. 
După ce metalul a fost topit, se dă capacul la o parte, şi cu un cleşte 
special se scoate creuzetul incandescent, se pune într-o furcă manevrată 
de 2 oameni (fig.65) şi cu el se toarnă metalul în forme. Această manevră 
duce în timp la uzura şi scăderea în rezistenţă a creuzetelor, din cauza 
şocului termic. Un alt impediment al acestei tehnici de turnare cu oala 
sau creuzetul de grafit ar fi şi faptul că în timpul scoaterii ei din cuptor 
poate interveni spargerea sau răsturnarea acesteia, lucru deosebit de 
periculos. Mecanizarea acestui proces este o operaţie cu un cost destul de 
ridicat ce necesită şi un spaţiu mare de manevrare, de aceea se preferă 
confecţionarea de creuzete sau oale intermediare de turnare din tablă de 
fier (fig. 66), căptuşite cu pământ de turnătorie (pământ de Văleni de 
Munte sau de Făgăraş). Acestea se usucă şi se înroşesc bine înainte ca 
metalul topit să fie scos cu ajutorul unui “polonic” sau o oală mai mica 
realizată tot din fier şi deşertat în această oală cu care se toarnă mai apoi. 
În acest mod se protejează creuzetul de grafit, prelungindu-i durata de 
utilizare. 
Cuptorul basculant este de două tipuri: 

Primul tip, care se basculează pe o axă în dreptul gurii de turnare al 
creuzetului şi al doilea tip, care se basculează pe un ax situat în centrul 
cuptorului. Avantajul primului tip ar fi că, în timpul turnării, fluxul metalului 


fig.66 
Creuzete confecţionate artizanal 
pentru turnarea metalului 

fig.67 
Schema cuptorului cu inducţie 

topit este într-o poziţie fixă şi nu e necesară deplasarea undei de turnare. 
Cuptorul este acţionat de obicei hidraulic. Cel de al 2-lea tip nu are nevoie 
de o operare hidraulică fiind mai uşor de manevrat cu ajutorul pârghiilor. 
Aceste tipuri de cuptoare sunt mai eficiente deoarece creuzetul nu trebuie 
scos din ele la fiecare turnare, având o durată de folosire mai îndelungată 
decât cel descris anterior. 

Ele funcţionează de obicei alimentate cu gaz şi cu un flux suplimentar şi 
constant de oxigen, produs cu ajutorul unei suflante electice. 

Cuptorul cu reverberatie se poate realiza într-o varietate de mărimi si 
forme cu o capacitate de la 50 kg până la câteva tone. Este unul dintre cele 
mai frecvente tipuri de cuptoare de topire, fără creuzet, cu focul deschis, 
iar încărcătura de metal este topită de căldura pereţilor şi a tavanului. Se 
realizează dintr-un cilindru de oţel, pus de obicei pe orizontală şi captusit 
cu cărămidă şi material refractar. Se încarcă printr-un loc special aflat în 
lateral, iar arzătorul este pe aceaşi parte cu gura de evacuare a gazului, 
pentru ca eficienţa termică să fie maximă şi căldura să se reîntoarcă pe 
suprafaţa metalului topit. La acest tip de cuptor, transferul de căldură 
se face direct metalului, nu prin intermediul pereţilor creuzetului. Astfel, 
topirea este mai rapidă cu o mai ridicată eficienţă termică decât cea la 
topirea în creuzet. De obicei se acţionează tot prin rotaţie (basculare), jetul 
topit fiind preluat de o oală intermediară cu care se toarnă. Este folosit la 
turnătoriile care reproduc lucrări monumentale pentru că pot avea o şarjă 
foarte mare într-un timp foarte scurt. 

Cuptorul cu inducţie (fig. 62) este construit la fel ca şi cuptoarele cu 
creuzet, dar este prevăzut în interiorul său cu un câmp electromagnetic 
activ (fig. 67) care asigură o temperatură uniformă la nivelul creuzetului, 
o topire şi o compoziţie omogenă a metalului. Are câteva avantaje: este 
curat, simplu de controlat, nu contaminează metalul cu produsul combustiei 

şi este extrem de flexibil în operarea lui. Singurul dezavantaj îl reprezintă 
costul său ridicat. 

Cuptorul cu arc electric este folosit pentru producţia ridicată de metal 
topit, are o formă de butoi aşezat pe o axă orizontală, iar în interior, într-o 
parte şi în partea opusă, câte un electrod de grafit , unul fix iar celălalt 
mobil. La centru este pus între cei doi electrozi un arc electric, iar căldura 
dată de acesta este transferată metalului prin directa radiere a lui şi prin 
reflectarea căldurii în pereţii cuptorului şi retransmiterea acesteia metalului 
topit, datorită refractareitatii sale. Din cauză că energia trebuie transferată 
încărcăturii şi pereţilor cuptorului prin radiaţiile unui arc la o temperatură 
extrem de înaltă, există o problemă a vaporizării componentelor din aliaj 
şi dificultatea de a controla temperatura metalului. Cuptorul este montat 
pe role şi oscilează în timpul ciclului de topire, balansarea producând 
topirea rapidă şi omogenizarea metalului. Unghiul de balansare variază 
în funcţie de gura de turnare şi de înălţimea metalului topit în cuptor. 
El se basculează pentru turnare în aceeaşi axă în care se şi balansează. 
Acest tip de cuptor necesită forţă de muncă calificată atât pentru partea 
electrică, cât şi pentru cea mecanică. Prezintă dezavantajul că instalaţiile 
sunt scumpe, iar consumul mare. 

Am enumerat câteva din cuptoarele care există astăzi în turnătorii, Merită 
să subliniem faptul că în ceea ce priveşte turnătoria de artă, cuptorul cel 
mai des întâlnit astăzi este cel cu creuzet mobil. Funcționarea lui se bazează 
pe un amestec de gaz metan şi aer, introdus cu ajutorul unei suflante, iar 
dacă nu avem o sursă de gaz la îndemână, se poate folosi motorina sau 
chiar coxul. 

Formele se îngroapă în nisip (fig.68) sau pământ (fig.41) şi sunt turnate 
fie cu creuzetul în care s-a făcut topirea, fie cu alte oale din fier căptuşite 
cu pământ, aşa cum am arătat mai devreme. 


fig.68 
Pregătirea pentru turnat a 
unei forme împachetate la 

coajă ceramică 

fig.69 
Turnarea bronzului în forme 


fig.70 
Unealtă pentru curăţat zgura 
din oala de topire a metalului 


Cel puţin două persoane sunt necesare pentru această operaţiune, pentru 
a purta furca în care se află creuzetul sau oala plină cu metal topit. Dacă 
formele sunt mici atunci turnarea se poate face şi de către o persoană 
folosind o oală de dimensiuni mici, confecţionată din fier, ce poate fi 
acționată de un singur om (fig.69). Turnarea se face cu jet continuu si 
nu foarte repede, dar nici foarte lent. Documentându-mă pentru această 
lucrare, am reţinut menţiunea lui Plinius privitoare la fluidizarea cuprului prin 
reducerea oxidului din el cu ajutorul sitei de lemn verde. Din numeroasele 
experienţe cu diverşi meşteri turnători, am observat că aceştia amestecau 
metalul topit cu un par din lemn verde sau mă atentionau ca, în momentul 
când sunt gata să toarne metalul topit în forma, să curăţ crusta subţire 
sau chiar să dau la o parte zgura, dacă aceasta exista, cu o vergea sau bat 
din lemn crud. Prima expicaţie era că lemnul crud nu ardea aşa de repede 
şi nu producea o flacără la contactul metalul, dar mi-a venit în minte că 
această metodă de curăţire putea să fi avut de-a lungul vremii originea 
tocmai în această fluidizare. Aceste operaţiuni de curăţire şi fluidizare sunt, 
în turnătorie, legate strict una de cealaltă. Zgura se curăţă cu o unealtă 
confecţionată din fier care are forma unei supiere, prin care metalul fluid 
curge iar incluziunile rămân şi se îndepărtează din metal(fig. 70). 

Metalul rămas în exces după turnare se răstoarnă în forme sau matrițe 
special croite în acest sens (fig.71) sau pur şi simplu se răstoarnă în jgheaburi 
făcute în nisip, în aşa fel încât forma pe care o ia să aibă o dimensiune care 
să mai poată permite introducerea lor în creuzetul de topit. 


fig.71 
Turnarea materialului rămas în matrițe 

Bronzul şi aliajele sale 


Materialul definit în mai toate scrierile de specialitate şi de asemenea şi în 
această scriere, cu sens generic de "metal”, este în fapt atribuit unui număr 
mare de aliaje ce cuprind cuprul, staniu şi zincul, plumbul, aluminiul sau 
argintul, precum şi altor componenti în diverse proporţii. Deci putem spune 
că „bronzul” defineşte, de-a lungul istoriei acestei arte de topire şi turnare 
a metalului, un mare număr de aliaje ce cuprind pe lângă cupru diverse 
alte metale în tot atâtea proporţii. 

Bronzul este de fapt un aliaj al cuprului cu staniu, dar ce se denumeşte 
ca fiind bronz astăzi este gama cea mai variată de aliaje, de la bronzul 
format din cupru şi staniu până la alamă adică cupru şi zinc. Aceasta din 
urmă se preferă pentru costurile scăzute, pentru că bronzul pur necesită o 
temperatură destul de ridicată de topire, dar cu toate acestea, nu devine 
suficient de lichid pentru a intra în cele mai complicate forme şi a produce o 
turnare omogenă. Prea mult staniu face aliajul fragil şi dificil de cizelat, iar 
prea mult zinc îl face mai casant, îi reduce din tonul cald şi face ca patina să 
nu mai prindă aşa de bine. Plumbul în exces face ca suprafaţa materialului 
să transpire şi să fie ciupită, neregulată. 

Bronzul are drept caracteristici culoarea galben-roşiatică, un grăunte 
potrivit lucrului cu pila sau ciocanul, o fuzibilitate şi fluiditate suficientă 
pentru a atinge perfect toate cavitățile formei în care este turnat şi a 
reproduce detaliile şi o textură ce primeşte uşor şi natural o patină aplicată 
artificial. 

Confundată adesea cu bronzul este alama, aliaj din cupru în proporţie de 
75% şi zinc de 25% care se toarnă la o temperatură mai mică decât aliajul 

bronzului nedepăşind 10000 C pentru că zincul se volatilizează la aceasta 
temperatură. Se pare că era cunoscută încă din antichitate, mai ales în 
epoca romană, pentru producerea monezilor. Înainte vreme, pentru că 
zincul a fost descoperit destul de târziu ca metal de sine stătător, era 
extras odată cu exploatarea zăcămintelor de plumb, argint, fier sau cupru. 
Alama are o culoare mai gălbuie decât a bronzului, galben-aurie, este mai 
maleabilă, ductilă şi uşor de prelucrat. 

Zăcământul de zinc, element important în compoziţia alamei, era 
cunoscut în antichitate în combinaţia sa cu pământul, zăcământ de fier şi 
oxizi de calcit, având o înfăţişare ca de pământ. Acest „pământ special” 
cum apare denumit în antichitate, avea proprietatea de a da culoarea aurie 
cuprului când cele două componente erau amestecate în cuptorul de topit. 
Calitățile lui sunt amintite de Theophrastus'* sau Aristotel” ce fac referire 
la culoarea deosebită, strălucitoare sau albă pe care o dădea cuprului topit 
şi la calităţile pământului care intra în amestecul „cuprului Micenian”. 

Părerile specialiştilor în ceea ce priveşte calităţile celor două aliaje sunt 
împărţite. Alama este preferată pentru că, deşi nu e suficient de rezistentă 
şi plăcută la cizelat, se topeşte mai uşor, e mai fluidă şi curge mai bine 
în formele subţiri, traforate şi complicate. Metalul are o configuraţie 
care copiază foarte bine cele mai complicate structuri ajungând până la 
subtirimi de 2 mm. Totuşi inconvenientul de bază este culoarea ei, faptul 
că are o strălucire uşor artificială care mai degrabă reflectă lumina. Se 
patinează destul de greu, culorile rezultate sunt şi ele uşor artificiale când 
sunt aplicate, iar la şlefuit nu este aşa de caldă şi plastică precum bronzul. 
Acesta, deşi are inconvenientele lui legate de costuri şi de faptul că topit 
este un material mai „leneş” decât alama, are înainte de toate o plasticitate 
deosebită a suprafeţei. Este plastic, absoarbe lumina plăcut, se patinează 
uşor şi natural şi se şlefuieşte lesne, aproape firesc. 

Antichitatea ne lasă mărturii despre „Bronzul Corintic”'* ce era râvnit 
de colectionarii romani pentru valoarea sa estetică şi plastică. Se pare că 
era un aliaj uşor de forjat la rece datorită bogatului conţinut în cositor şi 
a menţinerii lui la o temperatură constantă înainte de a fi călit în izvorul 
Pireu din Corint. Sursele literare atribuie acestei ape calităţi miraculoase 
pentru care acest aliaj era aşa de vestit. Pausanias descrie cum bronzul, 
când căpăta culoarea roşie intensă era potolit în apele dulci ale izvorului 
din Corint. Explicaţia stiinţifică pentru calităţile sale este însă aceea a 
conţinutului bogat în staniu şi a lentei şi îndelungatei expuneri a metalului 
la o temperatură mare, lucru care îl făcea să aibă o culoare şi un aspect 
deosebit. Plinius ne spune că „există trei tipuri de bronzuri de Corint: cel alb, 
asemănător argintului prin strălucirea sa - căci argintul este precumpănitor 
în aliaj; al doilea, în care predomină culoarea roşu-galbenă a aurului; al 
treilea, în care metalele au intrat în aliaj în proporţii egale.” Şi mai adaugă: 
„Bronzul care s-a bucurat de gloria cea mai veche a fost cel de Delos. La 
început, soarta acestui tip de bronz a ţinut de picioarele şi suporturile pentru 


"18 


16. Theophrastus, În pietre, apud., Humphrey John W., Oleson John P, Sherwood Andrew N., Greek and Roman 
Technology: A Sourcebook Annotated Translations of Greek and Latin Texts and Documents, London and New York 
Routledge, 1998.,pag 223 

17. Aristotel, Despre minuni auzite (Mirabilibus Auscultationibus), apud., Humphrey John W., Oleson John P, 
Sherwood Andrew N.,op.cit.,pag 223 

18. Pausanias, Descrierea Greciei, apud., Humphrey John W., Oleson John P, Sherwood Andrew N., op.cit.,pag 223 

triclinii (triclinium), apoi s-a extins la statuile de zei şi la reprezentările de 
oameni şi alte făpturi.”. In continuare, Plinius!” spune că „după aceea a fost 
faimos bronzul de Egina, iar insula însăşi a căpătat o mare celebritate de 
pe urma bronzului, chiar dacă nu avea mine de aramă: bronzul se obținea 
datorită unui aliaj produs în atelierele sale.” 

Analizele actuale făcute pe esantioanele putinelor bronzuri greceşti care 
au mai rămas, indică un aliaj format din cupru în proporţie de 87- 88 % 
şi de staniu în proporţie de 9-10%, pe lingă prezenţa argintului, a fierului, 
a zincului, aurului şi a altor metale introduse odată cu zăcămintele de 
bază. Tot sursele antichităţii vorbind despre bronz ne dau indicii despre 
introducerea în aliaje a plumbului şi argintului, cu variate proporţii în 
compoziţia statuilor, precum şi a metodei de aurire a acestora. 


Carl Dame Clark” ne dă proporţiile elementelor ce compun bronzul, pentru 
a ajunge la culoarea dorită, în cazul unei statui: 


Cupru Zinc Staniu Culoare 

84.42 11.28 4.30 Galben rosiatic 
84.00 11.00 5.00 Portocaliu roşiatic 
83.05 13.03 3.92 Portocaliu roșiatic 
83.00 12.00 5.00 Portocaliu roşiatic 
81.05 15:32 3.63 Portocaliu galben 
81.00 15.00 4.00 Portocaliu galben 
78.09 18.47 3.44 Portocaliu galben 
73.58 23.27 3:15 Portocaliu galben 
73.00 23.00 4.00 Portocaliu pal 
70.36 26.88 2.76 Galben pal 

70.00 27.00 3.00 Galben pal 

65.95 31.56 2.49 Galben pal 


Iată câteva caracteristici ale metalelor ce compun aceste aliaje: 

- cupru (Cu) sau arama, metal de culoare roşiatică, maleabil şi ductil, 
se lucrează uşor la rece, se topeşte la 1083° C, se vaporizează la 2310° 
C, colorând flacăra în verde. In aer umed se acoperă cu o coajă (patină) 
fină verzuie de hidrocarbonat de cupru care apără metalul de alterare. Se 
găseşte în stare de suboxid de cupru Cu20, carbonat de cupru CO3Cu şi 
sulfuri de cupru însoţite de sulfura de fier în piritele cuproase. In prezenţa 
acizilor (oţet, grăsimi) ce formează cu oxidul de cupru săruri solubile şi 
otrăvitoare, ce acelerează oxidarea, de aceea nu se conservă alimente 
în vase de aramă. Este atacat de amoniac în contact cu aerul, fapt ce 
constituie o metodă rapidă de a „patina” obiectele de artă. Acidul sulfuric 
şi clorhidric atacă cuprul la cald, iar cel azotic la rece. Arta turnării cuprului 
era bine cunoscută în teritoriile mediteraneene în jurul anului 2500 î.c. 
de unde pătrunde în Europa centrală şi vestică. Ciprului, se pare, i se 


20. Clarke Carl Dame, op.cit., pag. 130 

datorează denumirea cuprului pentru că acest metal, pe care cretanii îl 
numeau „cyprium”, era bogăţia cea mai de pret a insulei. Sub stăpânirea 
romanilor a devenit coprum iar mai târziu anglizat în copper şi romanizat în 
cupru. Plinius ne lasă mărturie cum se poate reduce fragilitatea cuprului şi 
cum, topit, el devine mai maleabil, prin reducerea oxidului din el. Aceasta 
se realiza prin topirea aramei la foc de lemn, iar metalul topit se trecea 
printr-o sită de stejar introdusă în apă rece în prealabil, iar procedeul 
se repetă de mai multe ori. Gazele de hidrocarbon degajate de arderea 
lemnului crud reduc oxidul de cupru şi astfel se „înmoaie” şi capătă o 
culoare placută. 

- staniu (Sn) sau cositorul, metal alb cu luciu, cel mai fuzibil din metalele 
curente, extrem de maleabil, dă foite foarte subţiri ce rămân moi şi după 
laminare(staniol), nu se alterează la aer şi se topeşte la aproximativ 232° 
C. Se găseşte sub formă de minereu de staniu, casiterită SnO2 ( vechii greci 
îl numeau „cassiteros” şi îl asociau „plumbului alb” mult mai valoros ca cel 
negru. Acesta se sfarmă, se spală şi se prăjeşte. Acidul clorhidric şi azotic 
îl atacă foarte uşor, cel sulfuric încet, iar soluţiile alcaline îl dizolvă. Marea 
Britanie a fost una din cele mai bogate surse de staniu ale antichităţii, iar 
mărturiile literare ( Diodorus din Sicilia”!) atestă acest fapt prin intensul 
comerţ ce se făcea în regiunea Cornwall (Belerium). 

- zincul (Zn), metal alb albastru cu o textură cristalină mare, fragil. Devine 
maleabil şi ductil între 100° C şi 150° C când poate fi laminat în foi subţiri. 
Se topeşte la 420° C si se volatilizează la 918° C, este inalterabil în oxigen 
şi aer uscat, iar în aer umed se acoperă cu o pojghiţă impermeabilă de 
hidrocarbonat de zinc ce apără restul metalului de alterare. Formează cu 
acizii săruri otrăvitoare şi de aceea nu poate fi folosit la ustensile de uz 
alimentar. La 918° C arde cu flacără albă foarte otrăvitoare, dând oxid de 
zinc infuzibil care se răspândeşte în aer sub forma unor fulgi uşori ca de 
vată. Acesta este pentru turnători indiciul că metalul este supraîncălzit şi 
începe să-şi piardă din proprietăţi fiind momentul îmbogăţirii lui cu zinc. Se 
găseşte în natură sub formă de sulfură de zinc (ZnS) şi carbonat de zinc 
(CO3Zn) amestecat adesea cu silicat de zinc. Este cunoscut în Europa ca 
metal de sine stătător abia în secolul XI-lea când a fost importat din China 
şi India. Metalurgistul Libavius este cel care se pare că primeşte în 1597 
o bucată de metal în stare pură, adusă din India, cunoscută sub numele 
de plumb indian. Până în 1751 nu apare în nici o scriere cu numele de 
zinc iar atunci începe şi extragerea lui. Inainte, zincul intra în compoziţia 
bronzurilor încă din antichitate fără a fi cunoscut de sine stătător, ci doar 
prin zăcămintele de calamină, de staniu sau plumb. 

- plumbul(Pb), metal cenuşiu-albastru, moale şi greu. Se topeşte la 326°C, 
nu se întăreşte prin laminare şi în contact cu aerul se înnegreşte formând 
o pojghita de suboxid de plumb. Acidul sulfuric şi clorhidric nu îl atacă. 
Se găseşte sub formă de sulfură de plumb (galenă) şi carbonat, fosfat şi 
arseniat de plumb şi intră în compoziţia tuturor aliajelor importante. 


21. Diodorus din Sicilia, Istoria, apud., Humphrey John W., Oleson John P, Sherwood Andrew N.,op.cit., pag 214 

- aluminiu (Al) este un metal alb uşor albăstrui, cel mai abundent pe 
suprafaţa pământului, sub formă de oxizi şi silicați. Uşor şi inalterabil în aer, 
chiar şi la temperaturi înalte, se topeşte la 657° C, are o densitate apropiată 
de cea a sticlei, este sonor şi este de 4 ori mai uşor decât argintul. Nu este 
atacat de acidul sulfuric şi cel azotic decât la cald, iar acidul clorhidric şi 
soluţiile alcaline îl atacă la rece. 

Arheologia ne furnizează date privind ponderea acestor metode în 
compoziţia bronzurilor de-a lungul secolelor. În funcţie de această pondere, 
aliajul era mai maleabil, mai uşor de prelucrat, mai lesne de patinat şi nu în 
ultimul rând mai rezistent la intemperii. Le voi aminti în cele ce urmează: 


Bronzul statuar grecesc: 88,5 - 89,5% Cu; 6 - 9,2% Sn; 3,5% Pb 
Bronzul egiptean: 85,85% Cu; 15,15% Sn 

Bronzurile japoneze şi chineze: 80% Cu: 4%Sn; 10%Pb; 2% Zn; 4%Fe 
Bronzurile romane: 78,05 - 89% Cu; 2,05 - 6% Sn; 5% Pb 

Bronzurile monetare: 74,09% Cu; 25,91% Sn 

Bronzurile renasterii italiene: 75% Cu; 25% Sn 

Bronzurile renascentiste: 86% Cu; 12% Sn; 2% Pb 

Bronzurile franceze ale sec. al XVII-lea: 90- 91,6%Cu ;2-1,7%Sn; 1-1,37 
Pb; 7-5,33 Zn 

Bronzurile franceze monumentale: 87,8% Cu; 5,10% Sn; 0,58% Pb; 
6,52% Zn 

Bronzurile epocii moderne: 86,6% Cu, 6,6% Sn; 3,3% Pb; 3,3% Zn. 


Pentru fiecare forma turnata este necesara o estimare a cantitatii de metal 
care intră în ea, pentru a evita înnădirea turnării obiectului din interiorul 
formei. Vasari consemnează în scrierile sale că „fiecare livră de ceară era 
înlocuită de 10 livre de metal”; iar statuia ecvestră a lui Ludovic XV de 
Bouchardon a necesitat 6071 livre de ceară pentru 60710 livre de metal 
(o livră este aproximativ 0,500 kg). Această estimare de la 1 la 10, este 
aproximativă, dar există posibilitatea ratării formei atunci când cantitatea 
de metal turnat nu este suficientă. 

Pentru topirea aliajelor de cupru, temperatura maximă este de 1200°C. 
Durata primei şarje în cuptor este de aproximativ 50 de minute pentru 
prima topire, iar pentru cele ulterioare, când cuptorul este deja cald, de 
aproximativ 30 de minute. Se poate aproxima temperatura unei şarje de 
bronz după culoarea metalului care se află în creuzetul din cuptor: 


-o uşoară tentă de roşu în masa închisă la culoare - aprox. 470°C 
-roşu inchis- 540°C 

-roşu-cireaşă inchis- 635°C 

-roşu-cireaşă- 745°C 

-roşu-cireaşă deschis- 840°C 

-oranj- 900°C 

-oranj deschis- 940°C 

-galben- 1000°C 

-galben deschis- 1080°C 

-aproape de alb- 1200°C 

Desigur, pentru a observa si a intui aceste trepte de temperatura este 
nevoie, ca de altfel pentru intreg procesul de topire, de o experienta 
indelungata in lucrul cu metalul topit. 

Dupa ce metalul e topit, se introduce in el un fier lung incalzit in prealabil: 
dacă de el nu se lipeşte bronz, metalul este aproape bun de turnat. Se 
curăţă de zgură cu o unealtă tot din fier sub forma unei supiere, dar la 
dimensiuni mai mari, aşa cum am mai spus, şi se lasă metalul topit acoperit 
să se mai încălzească puţin. După ce a fost curăţat, pe suprafaţa lui se 
formează o peliculă fină, asemenea unui caimac. Dacă acesta este dat 
la o parte şi metalul fumegă, e supraîncălzit, dacă nu iese fum, e tocmai 
bun de turnat. Este important ca toate uneltele folosite la amestecarea 
materialului, la scoaterea zgurii, sau la turnarea în forme, să fie realizate 
din fier şi neapărat încălzite câteva minute în prealabil, pentru că masa 
incandescentă de metal topit în contact cu instrumentul metalic rece 
explodează şi stropi de metal topit îi pot atinge pe cei care sunt în preajma 
cuptorului. Manipularea acestor unelte, precum tot procedeul de topire, 
indiferent de cuptorul folosit, presupune o atenţie maximă şi prezenţa a cel 
puţin două persoane pentru turnarea metalului în forme. Aceasta este poate 
singura operaţiune din acest îndelungat proces ce necesită intervenţia unui 
specialist care să controleze în permanenţă stadiul metalului din cuptor şi 
să ia decizii cu privire la compoziţia şi timpul pe care metalul trebuie să-l 
petreacă în cuptor. 

Cizelura şi patina 


Un moment important în gramatica întortocheată şi complicată a acestui 
procedeu de realizare a unei forme în material finit este cizelura, pentru că 
presupune mare atenţie şi mai ales o aplecare specială asupra metalului. 
Trebuie să ai acea plăcere de a vedea cum se schimbă metalul după ce 
intervii asupra lui şi să nu-ţi fie teamă de ce poate sau în ce poate să se 
transforme. Deci după ce forma a fost turnată, răcită şi dezbrăcată de 
materialul refractar, purcedem la cizelarea ei. Operaţiune foarte importantă 
şi în cazul lucrărilor monumentale, de pildă, pentru că ea se făcea şi se 
face şi astăzi de către autorul lucrării sau în prezenţa lui, urmărindu-se 
indicaţiile acestuia. 

Suntem aproape siguri că uneltele folosite în antichitate corespundeau 
aproape identic celor folosite în zilele noastre. Din desenul vasului de la 
Berlin, putem remarca cleştii aproape identici cu cei de astăzi, precum şi 
ciocanele de diferite mărimi. Cellini aminteşte că nu se poate ca o lucrare 
să fie turnată în bronz şi să nu trebuiască să fie curățată, "după turnare 
cu ciocanul şi dalta, aşa cum au făcut minunatii maeştrii ai antichităţii”? 
(fig.72). 

Marturiile antichitatii nu ne lasa dovezi privitoare la cum era tratata 
suprafata primara a bronzurilor imediat dupa scoaterea lor de la turnat. 
Ştim că de regulă formele aveau o culoare închisă, dar nu avem date 
despre cum erau curățate sau şlefuite. Arderea era un proces de curăţare 
mai târziu, dar despre prima intervenţie se ştie foarte puţin. Am amintit de 
folosirea pietrei ponce sau a strigiliului. Ceea ce s-a constatat din analizele 
realizate pe bronzurile antice este faptul că exista o intervenţie la nivelul 
formei şi că aceasta nu rămânea aşa cum era când ieşea de la turnat. 
Volumul era pilit, nivelat, netezit şi preparat pentru intervenţia cu scule de 
gravat sau dalti pentru realizarea detaliilor. 


22. Cellini Benvenuto, op,cit., vol. II, pag. 98 

fig.72 


Unelete folosite în cizelură 
fig.73 - 74 fig.75 
“Pugilistul”, detalii ce exemplifica Bronz de la Riace, exemplificând 
măiestria cizelurii performanţele intarsiilor de alte materiale. 


fig.76 Auriga din Delfi. 

Părul statuilor, atât cel de pe faţă, cât si cel de pe cap sau corp, este aproape 
în toate cazurile gravat pe forma rece, după ce turnarea a fost realizată. 
Statuia era turnată cu detaliile necesare, dar se pare că o intervenţie a 
sculptorului sau a meşterului specializat era de cele mai multe ori o regulă 
(fig.73). Arheologia ne furnizează date cu privire la această tehnică având 
o continuitate de aproape două secole (sec. VI-IV), în care detaliile gravării 
părului sunt reproduse adesea cu o fidelitate mecanică”. Tehnica cizelarii 
era foarte bine stăpânită (fig.74), iar uneltele erau pe măsură. Probabil că 
existau oameni specializaţi pentru acest procedeu sau chiar sculptorii erau 
în măsură să realizeze conturarea si incizarea pilozitatii dând de cele mai 
multe ori particularitate modului de a trata a unei suprafeţe. 
Buzele şi ochii erau adesea acoperiţi cu argint, cupru, alte metale sau cu 
insertii de piatră (fig.75). Mameloanele erau de asemenea lucrate în cupru 
şi de regulă ataşate separat. Ochii erau şi ei lucraţi separat, în piatră, 
cu irisul din argint, plumb sau alt metal şi inserati adesea cu plumb in 
cavitatea oculară, de altfel lăsată liberă, goală, la turnat. De jur împrejurul 
fâşiei de piatră sau pastă de sticlă ce figura albul ochiului, se ataşau genele 
ochiului, realizate şi ele tot din metal. Dinţii erau uneori acoperiţi cu foite 
de argint sau realizaţi separat din cupru. Broderia draperiilor era uneori 
realizată prin insertia argintului sau a altui metal. 
Exemplele sunt multe şi se pare că nu există o regulă după care insertiile 
unui anumit metal se foloseau la un anumit segment al corpului. "Auriga” 
din Delfi(fig. 76) are insertia argintului în buze şi a pietrei în cavitatea 
oculară iar la nivelul bentitei de pe cap prezintă un desen incizat astupat, 
probabil, de alt metal, cel mai probabil argint. “Zeus” descoperit la Cap 
Artemisum are sprâncenele cu urme de argintare, ochii, care astăzi nu s-au 
mai păstrat, erau, probabil, cu intarsie de piatră, iar mameloanele erau de 
asemeni din cupru. Faimoasele bronzuri descoperite la Riace, figurile a doi 
eroi-luptători, păstrează aproape integral ochii încă inserati cu piatră si 
metal, mameloanele în cupru iar dinţii în argint. “Apoxiomene”, descoperit 
lângă o insulă croată, păstrează insertia buzelor (fig. 77)si mameloanelor 
în cupru. “Pugilistul”, aflat la Muzeul National Roman (Terme) este o lucrare 
mai târzie a epocii romane, dar păstrează urmele acestei încântătoare 
tehnici şi are figurati stropii şi urmele de sânge, de pe portretul personajului, 
încrustate în cupru (fig 74). Exemplele pot continua nu numai cu modelele 
din epoca greacă, ci şi cu mărturii ale copiilor în bronz realizate în epoca 
romană, care împrumută din performanţa plastică a originalelor greceşti. 
Oricum, bogăţia alternantelor plastice ale metalelor în interiorul unei lucrări 
era un lucru de mare rafinament şi de mare ţinută, la aceasta contribuind în 
foarte mare măsură şi forma exemplar şi impecabil realizată. Până astăzi, 
putem spune, în ciuda eforturilor, această calitate estetică şi plastică a 
formei turnate în bronz este cu greu egalată. 

Defectele, găurile rezultate în urma turnării erau astupate cu petice (fig. 
78), prin bătaie sau prin sudarea cu material cald, părţile erau de asemenea 


23. Casson Stanley, The Technique of Early Greek Sculpture, Oxford at Clarendon Press, Londra, 1933.pag. 164 

fig.78 
Portretul lui Constantin şi a mâinii sale , realizate în bronz, care poartă urmele peticirii. 


fig.79 
Exemplu de sudură moale pe 
interiorul unui bronz antic 


lipite între ele tot prin procedeul sudurii cu metal topit. Vasul de la Berlin 
indică clar acest procedeu foarte folosit, se pare, în epoca clasică, atunci 
când statuile se turnau frecvent din bucăţi. Sudarea presupunea de obicei 
un aliaj cu un punct de topire mai scăzut ca cel al formelor ce veneau 
unite. Ea era de obicei clasificată în sudură tare sau moale. Cea moale era 
realizată cu ajutorul aliajelor pe bază de plumb şi staniu(fig.79), iar cea 
tare cu a celor bazate pe alierea argintului sau a alamei. 

Astăzi, acest tip de sudare nu se mai practică, pentru că tehnica modernă a 
inventat alte modalităţi de a lipi bucăţile de metal între ele. Sudura modernă 
se poate face la rece, cu un aparat electric, cu electrozi din acelaşi metal cu 
aliajul pe care intentionam să-l lipim. Altă modalitate mai rezistentă si mai 
eficientă este cea cu autogen sau cu argon. Acestă operaţiune necesită însă un 
echipament special şi o utilare mai costisitoare, dar totodată indispensabilă 
unei turnătorii cu randament mare. Pentru monumente se practică de obicei 
înaintea sudării prinderea bucăţilor mari între ele pe interiorul formei, cu 
şuruburi mari numite buloane. Dacă nu se doreşte sudarea, după prindere, 
forma se bate pe fata ei cu o daltă fără ascutis, numită ştemăr, până cand 
linia de demarcaţie a celor două forme dispare, iar volumul devine unitar. 
Pe lângă toate tehnicile de înnobilare a suprafeţei bronzurilor, grecii au 
mai perfecţionat încă una care contribuie, şi ea, în mare măsură, la acest 
proces, anume aurirea suprafeţelor. Ea se realiza prin două metode, cu 
amalgam de mercur şi lipirea prin bătaie a foitelor de aur de formă pătrată, 
pe suprafaţa bronzului. Foitele de aur erau obţinute prin bătaie, aceasta 
metodă fiind cunoscută în Egipt la finele celui de al IV-lea mileniu după 
cum atestă documentele, dar mai mult ca sigur era cunoscută şi în alte 
regiuni. “Aurifices brattiari””* căci aşa se chemau cei specializaţi în aceasta 
metodă, mai ales în epoca romană, sunt cei care au perfecţionat, specializat 
şi perpetuat această tehnică. Plinius ne dă indicii despre subtirimea la care 
puteau să ajungă foitele de aur: “Nici un material nu se poate dilata mai 
mult şi nici nu se poate împărţi într-un mai mare număr de părţi, căci 
fiecare uncie se împarte în şapte sute cincizeci de lamele sau chiar mai 
mult, măsurând patru degete în ambele direcţii”. Tot el descrie şi reţeta 
după care se face aurirea: "Modalitatea obişnuită de aurire a aramei este cu 
ajutorul argintului-viu sau, cu siguranţă, cu hydrargyrum, despre care vom 
vorbi, descriindu-i natura. S-a născocit însă o cale înşelătoare: căci arama 
este supusă mai întâi focului şi, o dată încinsă, se stinge cu sare, oţet şi 
alaun (alumen), apoi este frecată cu nisip, iar după strălucire se vede dacă 
a fost înfierbântată îndeajuns; este din nou supusă suflării de foc, pentru a 
primi, în cele din urmă, o dată curățată cu amestec de piatră ponce şi alaun, 
lamelele de aur, aplicate cu argint-viu.”%. 

Descoperirea extragerii aurului cu ajutorul mercurului, argintul viu, s-a părut 
pentru mult timp a fi o invenţie romană, însă tot Plinius ne lasă mărturii că 
aceasta ar fi fost mult mai veche. Cercetările actuale au scos la iveală faptul 
că tehnica auririi cu mercur era destul de rară înainte de secolul I-II d. C. si 
puţine din bronzurile antice prezintă urme de mercur. Logic într-un fel, dacă 
ne gândim la faptul că pentru o aurire cu mercur, sculptura trebuia să fie 
încălzită destul de mult până la evaporarea amalgamului, iar acesta trebuia 
să fie în proporţie mare pentru a cuprinde volumul, lucru destul de costisitor. 
Totuşi Caii de la Veneţia sunt printre sculpturile cele mai mari realizate prin 
această tehnică, unde apar de la două la patru straturi de foite. 

O altă metodă este cea a aplicării prin bătaie lejeră a straturilor succesive 


24. Vaccaro Melucco Alessandra,Sommella Anna Mura, Marco Aurelio, storia di un monumento e del suo restauro, 
Silvana Editoriale,Milano,1989, pag. 263 
25, Plinius, op. cit., cartea XXXIII, pag.41 

fig.81 

Ştemăre folosite 
în cizelura 
bronzului 


fig.82 
Freze folosite 
în cizelură 


fig.83 Echipamente electrice şi fig.84 Debavurarea unei 
cu aer comprimat, folosite la tăiat şi şlefuit forme turnate în bronz 


oS 

de foite de aur (aprox. 3 straturi), pe suprafaţa bronzului care se brunează, 
iar apoi se încălzeşte uşor. Suprafaţa este în prealabil tratată cu o răzuitoare 
fină de fier pentru a-i crea incizii subtile. Statuia lui Marc Aureliu, unul dintre 
cele mai mari monumente aurite, a suferit numeroase restaurări de-a lungul 
secolelor (1466-68, 1473-74) şi se pare că a suportat succesive etape de 
aurire odată cu aceste restaurări (fig.80). Totuşi, pe suprafaţa calaretului 
şi calului apar urme ale auririi prin batere a foitelor, subţiri şi mai groase, 
dar nu apar cele ale urmelor de amalgam cu mercur. 

Printre cei care s-au ocupat de studierea şi descrierea aceste tehnici sunt 
şi Diderot şi D'Alembert, în faimoasa lor enciclopedie în care indică trei 
metode de aurire: cu amalgam, cu foc şi foite de aur şi “en or hache””® 
. Primele sunt descrise în amănunt, în timp ce a treia se deduce că ar fi 
realizată prin simpla bătaie a foitei. 

Cizelarea formei este, pe lângă intervenţia asupra negativului şi cea 
asupra formei de ceară, cea de-a treia posibilitate de a interveni plastic pe 
suprafaţa volumului. Ea poate influenţa schimbarea unei forme turnate, o 
poate îmbogăţi şi îi poate creşte valoarea plastică şi estetică, cum există 
deasemeni posibilitatea, dacă nu este făcută cu grijă şi atenţie, să strice 
plasticitatea volumului respectiv. De altfel, se şi spune că dacă stăpâneşti 
şi această metodă destul de bine, poţi scoate, nu fără un oarecare efort, o 
lucrare interesantă chiar şi din ceea ce alţii ar considera un eşec al turnării. 
Uneltele sunt importante, fiecare sculptor ce lucrează cu bronzul are cel 
putin două daltite şi un ştemăr (fig.81) de care nu se desparte niciodată, 
pentru că sunt cele cu tăişul bine format şi profilul ideal pentru formele 
sale. Smirghelele şi frezele de piatră sau metalice sunt şi ele nelipsite 
(fig.82), precum şi pâsla cu ajutorul căreia se dă luciu sau oglindire formei. 
Pentru a tăia alimentările şi canalele de aerisire ale unei forme turnate în 
bronz, este necesar să o curatam foarte bine pe dinafară ca si în interior, 
degajând miezul. Dacă forma este mai complicată, această curăţire se face 
şi cu un jet de apă care spală mai bine materialul refractar de pe formă, sau 
cu jet de nisip, într-o instalaţie de sablare. Reţeaua de alimentări se taie cu 
ajutorul polizorului unghiular (flex) cu disc pentru tăiat metalul (fig. 83) sau 
cu bomfaierul, dacă nu se preferă uneltele electrice. Dacă este cazul, forma 
se debavurează cu o daltă bine ascuţită având grijă ca odată cu bavura să 
nu luăm şi din suprafaţa lucrării de bronz(fig. 84). Locurile rămase fatetate 
din îndepărtarea reţelei de alimentare şi a bavurilor se repară prin bătaie, 
cu un ciocan sau cu ajutorul ştemărelor. Acestea sunt nişte dalti fără vârf, 
cu extremitatea turtită având imprimate în ele diverse structuri care imită 
suprafaţa metalului (fig. 81). De obicei, acestea se confecţionează, prin 
forjare, de către fiecare cizelor şi au texturi diferite în funcţie de dorinţa 
fiecărui artist de a imprima suprafeţei bronzului urma dorită. Una din cele 
mai frumoase texturi pe care sculptorii o folosesc adesea este cea realizată 
prin baterea ştemărului înroşit pe o piatră (de polizor) de şlefuit medie. 
Structura rezultată este discretă, neregulată şi foarte aproape de cea a 


26. D.Diderot, J. Le Rond D'Alembert, Encyclopédie, ou Dictionnaire raisonné des sciences, des arts et des métiers, 
Paris, 1755, apud., Vaccaro Melucco Alessandra,Sommella Anna Mura, op. cit, pag. 272 

fig.86 
Operaţiunea de montare a peticelor 
prin filetarea sârmelor de alamă 


materiei turnate. Dacă se preferă ca piesa turnată să fie polizată şi şlefuită 
până la oglindire, ea se şlefuieşte succesiv cu smirghel cu granulaţie din ce 
în ce mai mică până când orice urmă de zgariere a suprafeţei dispare. In 
cazul când nu se doreşte acest tip de cizelare, este bine să se folosească 
pile de metal, apoi şmirghele pentru a îndepărta eventualele accidente 
de pe suprafaţa bronzului. Ideal este, bineînţeles, dacă timpul ne permite 
să cizelăm lucrările numai cu unelte, fără aparate electrice care fateteaza 
volumul dându-i un aspect mai sec şi mai industrial. Lucrarea de bronz se 
poate prinde într-o menghină dacă este mai mică, şi trebuie ştiut că ea se 
protejează cel mai bine între foite de plumb, sau între bucăţi de lemn, ele 
având însă dezavantajul că se presează odată cu strângerea formei (fig. 
85). In locul găurilor rămase de la scoaterea cuielor se introduc prin filetare 
bucăţi din metalul turnat sau se introduc prin fortare bucăţi de sârmă (fig. 
86) cu un aliaj asemănător. Ele se ştemuiesc, apoi locul se şlefuieşte până 
nu mai rămâne nici o urmă de la gaura cuiului. Şi această metodă de a 
corecta şi acoperi găurile provenite de la turnare este uneori substituită 
fiind foarte migăloasă, preferându-se astuparea găurilor mai mici cu chituri 
pentru metal sau a celor mai mari prin sudură. 

După ce a fost cizelată forma, se decapează într-o soluţie diluată 1/20 de 
acid sulfuric, acid acetic sau într-o baie diluată de clorură ferică, pentru ca 
patina să se aşeze uniform pe suprafaţa piesei. 

Antichitatea ne oferă numeroase date cu privire la izolarea bronzurior 
de intemperii sau de patina vremii, cel mai adesea fiind întâlnit uleiul de 
măsline ca soluţie principală, precum şi soluţia din răşină de pin sau smoala 
lichidă. 

În ceea ce priveşte patinarea, părerile sunt divergente, dar majoritatea 
consideră că bronzul era lăsat de cele mai multe ori nepatinat. Plutarh” 
ne indică, în eseul său despre Oracolul Pithic, o discuţie despre patina unui 
grup statuar din sanctuar. Culoarea acestuia albastru deschis, căpătată 
de-a lungul mai multor ani, face ca ipoteza nepatinării bronzurilor să fie 
susţinută. Culoarea bronzului în starea pură cu o gamă coloristică pornind 


27. Plutarh, Catalogue of Greek, Roman and Etruscan Bronzes in the Metropolitan Museum, 1915, apud., Casson 
Stanley, op.cit.,pag. 149 

de la roşu-galben la brun-roscat era asimilată pielii creând şi mai tare efectul 
de real al figurii turnate. In cazul atletilor sau eroilor-luptători, patina era 
foarte apreciată dând o imagine aproape veridică despre cel infatisat, de 
aceea se pare că bronzul era materialul predilect pentru figurarea lor. 
Plinius ne dă indicaţii despre vernisarea bronzurilor ca protecţie împotriva 
patinării naturale. Unele sculpturi, cum ar fi de pildă călăreţul grupului 
statuar ecvestru descoperit la Cap Artemisum, indică urme de patinare 
intenţionată în culoarea brună pe suprafaţa bronzului. Patina actuală de 
pe bronzurile antichităţii este rezultatul timpului ce a lucrat peste metal 
în diferite medii în care acesta a fost conservat. Se ştie că cele mai multe 
bronzuri au fost descoperite în pământ sau în vecinătatea locurilor unde 
a naufragiat vreun vas grecesc sau roman. În apă bronzul e mai bine 
conservat ca în pământ, acoperindu-se de un strat de aluviuni care îl 
protejează de o coroziune mai adâncă, de aceea bronzurile găsite în acest 
mediu mai păstrează urme din culoarea iniţială şi sunt într-o stare relativ 
bună de conservare ( vezi bronzurile de la Riace, Zeus, Apoxiomene). 
Ceara serveşte ca protector bronzurilor împotriva umezelii exterioare, dar 
este duşmanul restauratorilor atunci când se pune problema îndepărtării 
ei în totalitate de pe suprafaţa unui obiect arheologic. Lacul dă o mai mare 
protecţie împotriva deteriorării mecanice, dar nu protejează împotriva 
umezelii, transformându-se uneori într-un strat albicios pe suprafaţa 
bronzului. 

Sculptorul francez Antoine-Louis Barye a testat, se pare, pentru prima 
dată varietatea patinelor pe care noi o avem astăzi, pentru că sculptor 
animalier fiind, trebuia să caute resurse pentru a colora natural bronzurile 
ce înfăţişau diverse vietati. 

Patina sau colorarea bronzurilor, cea de a patra intervenţie la nivelul 
formei, este cea mai plăcută şi cea mai plină de neprevăzut. Ea conferă 
o anumită valoare estetică volumului, iar istoria artei ne arată că de-a 
lungul secolelor s-au preferat diverse modalităţi de a patina o suprafaţă, 
care variau între alb, albastru-verde şi brun de la roşu până la negru. 
Procedeul de multe ori poate merge în paralel cu cizelarea formei, căci 
şlefuirea succesivă după patina dată pe formă conferă acesteia o iluzie a 
îmbătrânirii, un aspect al unui lucru mai trudit, mai căutat, mai vechi. Ea 
dă valoare formei, o înnobilează şi o poate chiar schimba. Dacă volumul 
turnat este mai neregulat, această colorare se poate face mai intensă şi 
mai diversă în tonalități. La un volum mai simplu, se preferă patina mai 
clară şi mai unitară. Patina este influenţată de compoziţia metalului şi de 
modul în care se aplică, pe suprafaţa încălzită sau rece a obiectului. 

Este cunoscut faptul că această metodă de colorare a bronzurilor a fost o 
procedură ţinută aproape secretă încă din renaştere. Fiecare sculptor sau 
meşter avea retetele proprii care nu se divulgau uşor. Timpul era un foarte 
bun agent de îmbătrânire a formelor, căci, precum se ştie, ele erau ţinute, 
pentru a căpăta o patină mai naturală, în gunoiul adunat din grajdurile 

animalelor, fiindcă acolo acizii erau mai puternici şi acţiunea lor asupra 
bronzului era mai intensă şi mai rapidă. 

Datorită mărturiilor şi experienţelor împărtăşite, astăzi se cunosc mai 
multe reţete de a obţine patine pentru bronz. La începutul anilor '30 ai 
secolului trecut, Malvina Hoffman petrece un timp la Paris de unde vine 
cu reţete şi mărturii despre patinarea bronzurilor. În cartea ei "Sculpture: 
“Inside and Out”publică fotografia maeştrilor patinatori Pere şi Jean Limet, 
în atelierul lor din Paris în anul 1938 (fig.87), ceea ce ne dă un indiciu 
despre cât de importantă era această procedură de colorare a bronzurilor 
în acea vreme. Ea ne lasă diverse combinaţii de substanţe folosite pentru 
patinarea bronzurilor realizate dintr-un amestec de 90% cupru, 7% staniu 
si 3% zinc. 

Retetele Malvinei Hofmann” adunate în cartea sa, sunt destul de complicat 
de realizat. Pentru un efect antic, ea recomandă spălarea bronzului cu 
nitrat de cupru şi uscarea lui, apoi aşezarea unui strat destul de gros de 
nitrat de cupru, tamponat cu amoniac şi pulverizat cu lut de modelaj. Un 
pic de praf de cretă se adaugă, după care toată suprafaţa se pulverizează 
cu lapte. După uscare, culorile se vor fixa, iar efectul patinei antice va fi 
obţinut. 


fig.87 
Fotografia maestrilor patinatori 
Pere şi Jean Limet 


28. Hoffman Malvina, op.cit.,pag. 303 

Pentru brunul sau negrul renascentist, are soluţia acoperirii bronzului cu 
nitrat de cupru până la o uşoară oxidare şi uscare. Se ţine bronzul la foc 
mic până ce culoarea dorită este obţinută şi apoi se curăţă cu clorură de 
amoniu. Se îngroapă într-o cutie cu nisip şi se toarnă lapte cât poate să 
absoarbă, la fiecare două zile, iar după două săptămâni, se scoate bronzul, 
se acoperă cu praf de cretă sau var şi se reîngroapă în nisip pentru încă 
două sau trei săptămâni, timp în care se toarnă de asenenea lapte la două 
zile. După această îndelungată operaţiune, se scoate şi se perie suprafaţa. 
Verdele albăstrui îl obținea dintr-o soluţie făcută dintr-o uncie de sulfat de 
sodiu, 8 uncii de nitrat de fier şi un galon (3,78 |.) de apă. 

Verdele antic îl obținea dintr-o soluţie făcută din sulfat de cupru 12 uncii, 
clorură de amoniu 2 uncii şi un galon de apă, amestecate cu apă caldă. 
Verdele de măr îl obținea dintr-o soluţie făcută din clorură de sodiu 20 de 
uncii, amoniac lichid 16 uncii, clorură de amoniu 20 de uncii şi oţet 1 galon. 
Nuanta de brun o obținea dintr-o soluţie făcută din sulfură de potasiu 2 
uncii, sulfură de bariu 4 uncii şi amoniac lichid 8 uncii. 

Verdele galben îl obținea din amestecul a 3 12 livre (1 livră=0, 45 kg.) de 
clorură de amoniu, 2 livre de acetat de cupru şi 1 galon de apă. 


Carl Dame Clark” ne dă si el o serie de reţete, dintre care le amintim pe 
cele pentru patinarea în brun până la negru, soluţii ce se pot folosi atât 
calde, cât şi reci. 

Brun: 1 )sulfură galbenă de bariu o parte şi apă 128 de parti, toate încălzite 
până la 65,5 grade Celsius; 

2) sulfat de cupru 5 părţi, acid acetic 2 părţi, hidroxid de sodiu (leşie) 2 
părţi, apă 65 de părţi, toate încălzite la 71,1 grade Celsius; 

Negru: acid arsenic 2 părţi, acid muriatic 4 părţi, acid sulfuric o parte şi 
apă 64 de părţi. Toate soluţiile pot varia în concentraţie prin adăugarea 
hidroxidului de amoniu. 

Se cunoaşte faptul că pentru alamă se pot folosi aceleaşi soluţii, dar cu 
o concentraţie mai mare sau cu succesive aplicări pentru că pe suprafaţa 
alamei se prinde mai greu patina. Clark dă următoarele soluţii pentru 
patinarea alamei care se aplică fie prin încălzirea soluţiei fie prin încălzirea 
piesei în prealabil: 

Brun: 1) sulfură de antimoniu o parte, hidroxid de sodiu (leşie) o parte şi 
32 de părţi de apă, soluţia fiind încălzită la 93 de grade C sau aplicată pe 
piesa caldă. 

2) sulfat de cupru o parte, clorat de potasiu o parte şi 16 părţi apă, toate 
amestecate la temperatura mediului ambient şi aplicate pe piesa rece. 
Verde: 1) sulfat de sodiu 4 părţi, nitrat de fier o parte şi apă 64 de părţi - 
soluţia se încălzeşte la 80 de grade C., iar lucrarea se imersează şi se ţine 
acolo până când apare culoarea; 

2) nitrat de cupru o parte, clorură de amoniu o parte, clorură de calciu şi 
32 de părţi de apă, toate amestecate la o temperatură normală; 


29. Clark Carl Dame, op. cit., pag. 166 

3) sulfat de cupru 8 părţi, clorură de amoniu 4 părţi, clorură de sodiu 4 
părţi, clorură de zinc o parte, acid acetic 3 părţi şi apă 128 de părţi, toate 
se amestecă la temperatură normală, dar prin încălzire au un efect mai 
rapid. 

Verde antic: clorură de amoniu 14 părţi, clorură de fier 3 părţi, clorură de 
sodiu 8 părţi, pigment verde 8 părţi, bitartrat de potasiu 4 părţi şi apă 128 
de părţi, soluţia trebuie încălzită la 93 de grade C. sau aplicată pe piesa 
încinsă. 

Albastru: sulfat de sodiu 4 părţi, acetat de plumb 3 părţi şi apă 64 de părţi, 
totul se încălzeşte la o temperatură de 82 de grade C. 

Negru: carbonat de cupru 2 părţi, hidroxid de amoniu 4 părţi, carbonat 
de sodiu o parte şi apă 32 de părţi, soluţia se încălzeşte până la 66-67 de 
grade C. 

Altă reţetă de patinare a bronzurilor ar mai fi pentru culoarea brun- 
roşcată a bronzului florentin prin acţiunea acidului acetic combinat cu 
sangrina. Acidul acetic combinat cu clorhidrat de amoniu, sare şi acetat de 
cupru, dă o culoare verde antică, iar acidul sulfuric diluat dă o culoare ca 
de cafea cu lapte până la negru. 

Reţeta cea mai răspândită astăzi pentru culoarea brun-roşcată este cea 
realizată din sodă caustică prăjită împreună cu praful de sulf, până la 
solidificarea amestecului din care rezultă granulele ce se păstrează la loc 
uscat, închis şi ferit de lumină. Apoi se diluează în apă pentru a rezulta 
soluţia dorită. Pentru accentuarea, exaltarea culorii se aplică pe suprafaţa 
bronzului un strat de acid acetic, după care se intervine cu patina brună 
sau verde. Culoarea brună se mai obţine prin aplicarea nitratului feric peste 
ficat de sulf, de regulă pe forma încălzită în prealabil. Culoarea albastră se 
obţine cu tipirig (clorură de amoniu) dizolvat în apă, sau cu nitrat de cupru. 
Cea verde dintr-o soluţie de sulfat de cupru şi o jumătate din cantitate, 
clorură de sodiu (sare), toate diluate în apă caldă. Cu cât concentraţia este 
mai mare, cu atât culoarea este mai intensă. Ea se aplică atât pe forma 
caldă, cât şi pe cea uscată, în multiple straturi şi se aşteaptă până ce 
culoarea începe să-şi facă apariţia. Pe forma caldă reacţia este mai rapidă 
şi cu rezultate mai spectaculoase. 

Patinele, ca şi multe alte detalii ce pun în valoare o formă turnată în 
bronz sau în aliajele acestuia, variază de la un turnător la altul şi fac parte 
din secretul lui profesional. Astăzi există la magazinele specializate patine 
pentru diferite metale sau aliaje, aşa că procurarea lor nu mai este o 
greutate, însă merită amintit faptul că singura patină, mai deosebită şi 
mai apreciată este cea dată de trecerea timpului, adică aşa-zisa patină a 
vremii, care intervine în mod natural pe suprafaţa bronzului şi se adaptează 
cel mai bine şi cel mai firesc pe volumul respectiv. 


Am subliniat mai devreme faptul că patinarea se poate face uneori paralel 
cu cizelajul sau şlefuirea formei pentru ca straturile succesive care se aplică 

şi care rămân dupa slefuirea formei în intrândurile sau in zonele mai greu 
accesibile sculelor de şlefuit, să creeze impresia de patină veche şi forma 
să capete astfel aspectul unui volum împlinit şi pe deplin definit. După ce 
lucrarea a fost patinată, se fixează cu o soluţie de ceară diluată în esenţă 
de terebentină, lucru ce-i conferă o strălucire aparte, izolând-o totodată 
de eventualele contacte cu substanţe care atacă suprafaţa. Se mai poate 
aplica un strat protector de lac, aşa cum am arătat mai devreme, dar 
numai în cazul lucrărilor ce stau în interior. Mulţi artişti folosesc diverse 
uleiuri sau combinaţii de ceară sau lacuri pentru protecţia bronzurilor, 
deci putem spune că şi acest lucru rămâne la latitudinea artistului sau 
meşterului care realizează patinarea şi este în cele din urmă o opţiune care 
ţine de experienţa lucrului cu metalul şi de gustul artistic al fiecăruia. 
Sculptura modernă şi contemporană a renunţat în câteva rânduri se pare 
la astfel de procedee chimice, apelând adesea la aplicarea pe suprafaţa 
bronzurilor a peliculelor polimerice. Se cunosc celebrele sculpturi realizate 
de Mimmo Paladino (fig.88), Baselitz sau Markus Lupertz (fig.89) patinate 
in culori artificiale si exemplele pot continua desigur. 


fig.89 
“Standbein-Spielbein”, bronz 
realizat de Markus Lupertz 


fig.88 
“Senza titolo”, bronz realizat de 
Mimmo Paladino 

Concluzii 


Acestea sunt etapele parcurse de o sculptură până ca ea să ajungă a 
fi realizată în metal. Metodele de lucru descrise mai sus se bazează pe 
experienţa pe care am dobândit-o lucrând în acest domeniu şi pe informaţia 
pe care în tot acest răstimp am căutat să o adun, să o sistematizez sau să 
o analizez într-un tot care să aibă coerenţă şi relevanţă pentru însuşirea 
mai plăcută a acestei tehnici. 

Ca o concluzie, merită subliniat faptul că acest proces al realizării sau al 
transpunerii unei forme în bronz, deşi în esenţă neschimbat de secole, odată 
însuşit de un plastician, poate fi adaptat în funcţie de scopurile plastice pe 
care acesta doreşte să le atingă cu o anumită lucrare. Ceea ce este foarte 
important şi totodată interesant este faptul că în aproape toate aceste 
etape se poate interveni creativ le nivelul formei, aşa cum am arătat, lucru 
care nu mai ţine de o formaţie de tehnician ci în mod cert de una de 
artist obişnuit să creeze, să adapteze şi să improvizeze chiar şi atunci când 
tehnica şi tehnologia au bariere uneori greu de trecut. Putem spune că, 
pentru ca acest proces să nu fie văzut numai prin prisma dificultății tehnice 
şi efortului fizic presupus, este nevoie ca, pe lângă însuşirea clară a unor 
cunoştinţe tehnologice, să funcţioneze iniţiativa şi imaginaţia, iar acest 
lucru nu mai este o simplă tehnică, ci este deja o artă. 

Indice de termeni 


Alimentare- alimentarea formei- sistemul complex de reţele de canale 
de umplere şi aerisire al unei forme de ceară, realizat pentru a permite 
metalului topit să intre în interiorul formei după ce aceasta a fost calcinată. 


Barbotină- stare lichido-smântânoasă a unei substanţe sau a unei materii 
(ceramice), care permite depunerea ei pe suprafaţa interioară a unui 
negativ; se foloseşte cu predilecție în industria ceramicii pentru realizarea 
diverselor forme. 


Barbotinarea- este procesul prin care se face depunerea barbotinei şi 
care implică umplerea negativului cu lichid şi rotirea lui astfel încât masa 
depusă să fie egală pe toată suprafaţa sa interioară. 


Bavură- extensii metalice evazate şi inegale, rezultate în urma turnării 
unei forme prin pătrunderea metalului topit în fisurile materialului refractar 
care îmbracă pozitivul de ceară. 


Calcinare- procesul prin care forma împachetată în material refractar este 
supusă unei temperaturi foarte ridicate cu scopul eliminării totale a apei, 
a compuşilor volatili (ceara), sau a diverşilor compuşi organici introdusi în 
interiorul formei (materiale textile, plante, lemn etc.). 


Cămaşă- formă care îmbracă mai multe negative sau şticluri ale unei 
lucrări cu scopul de a le ţine împreună, nemişcate. 


Cancioc- recipient folosit în ipsosărie în care se prepară ipsosul, materialul 
refractar sau chiar cauciucul siliconic şi care de obicei este realizat dintr-un 
material elastic, cauciucat. 

Ceară- termen generic folosit în turnătoria obiectelor de artă, ce defineşte 
o compoziţie alcătuită din mai multe sortimente de ceară care trebuie să 
întrunească anumite calităţi fizice, chimice şi mecanice pentru ca din ea să 
se poată realiza un anumit obiect cu o anumită formă. 


Cep- proeminenta în marginea negativului unei forme, care poate lua 
diferite forme prismatice, tronconice sau cilindrice şi care are rolul de a 
ghida forma cu care acesta urmează a fi asamblată. 


Cheie- (pasăre) incizie care se face în marginea unui negativ de ipsos, 
care este de mai mică dimensiune în raport cu cepul; poate de asemenea 
să aibă diferite forme şi are rolul de a ghida altă formă care calcă peste ea 
pentru a-şi găsi locul mai uşor; cu rol de directionare de poziţie. 


Cizelare- procesul mecanic prin care unei forme turnate în bronz i se 
îndepărtează canalele de umplere şi aerisire precum si toate impuritatile 
rezultate din turnare şi aducerea ei prin utilizarea şmirghelelor, periilor sau 
pilelor la un stadiu optim de curăţire a suprafeţei. 


Creuzet- recipient special, rezistent la temperaturi foarte ridicate, realizat 
din grafit, în care se topeşte metalul şi cu care de cele mai multe ori se 
toarnă metalul în formele calcinate. 


Crustă ceramică- material refractar cu o anumită compoziţie chimică şi 
cu o rezistenţă deosebit de mare după uscare, în care se toarnă bronz. 


Debavurare- procesul mecanic prin care se înlătură bavurile de pe 
suprafaţa unei forme; se realizează de regulă cu dalta pentru că este o 
modalitate mai sigură de îndepărtare care nu lezează originalul de bronz, 
dar se pot utiliza de asemenea şi maşini electrice speciale prevăzute cu 
disc pentru tăiat metalul. 


Decapare- curăţarea formei de metal folosind anumite substanţe chimice 
capabile să îndepărteze toate substanţele grase, peliculare sau de altă 
natură de pe suprafaţa ei. 


Fluid- calitatea metalului ajuns la o anumită temperatura de a curge cu o 
anumită constanta într-o forma calcinata. 


Fuzibil- proprietatea unei substante sau materii solide de a se topi foarte 
usor la o temperatura relativ scazuta. 


Ipsosarie- tehnica realizarii mulajelor, negativelor, matritelor, pozitivelor 
şi a altor elemente decorative din ipsos. 

Lupe- forme rezultate în urma prelucrării prin calcinare insuficientă 
(reducere) şi apoi bătaie, a unui minereu metalic; este un procedeu 
de prelucrare rudimentară a minereului care datează de la începuturile 
descoperirii metalelor ; lupa avea o formă ovală şi conţinea o cantitate de 
metal mai mare decât bulgărul de minereu iniţial dar nu avea o puritate a 
metalului suficientă pentru a fi turnată într-o matriţă si a obţine din ea o 
formă curată. 


Matrita- formă alcătuită din cel putin două componente, acţionate prin 
presare, care poartă imprimat sau incizat în interiorul ei negativul unei 
forme date; se poate realiza din diverse materiale, piatră, lemn, metal, 
ipsos sau cauciuc siliconic, ultimele două materiale fiind cele utilizate pentru 
realizarea unei forme în ceară; matriţa presupune de regulă realizarea unei 
multiplicări în serie a unui anumit obiect. 


Matrice- forma originală după care se pot turna mai multe exemplare ale 
aceluiaşi pozitiv. 


Miez- conţinutul, alcătuit în cazul nostru din material refractar, al unei 
forme de ceară care are o dimensiune considerabilă şi nu poate fi turnată 
integral în metal, plină în interior. 


Mulaj- formă din ipsos sau cauciuc siliconic ce copiază un anumit volum 
(pozitiv) şi care poate avea una sau mai multe componente; forma nu 
implică neapărat multiplicarea pozitivului în serie. 


Negativ- formă ce o copiază pe alta care este realizată într-o poziţie şi 
alcătuire reală, drept urmare ea va conţine în interiorul ei forma iniţială 
într-o alcătuire volumetrică inversată. 


Oală- recipient de formă tronconică realizat din tablă groasă de fier 
căptuşită la interior cu pământ de turnătorie, care foloseşte la preluarea 
metalului topit din creuzet şi turnarea metalului topit în forme; el are rolul 
de a substitui turnarea cu creuzetul de grafit care duce la deteriorarea lui 
accelerată. 


Oglindire- rezultatul şlefuirii unei suprafeţe de bronz astfel încât să reflecte 
obiectele din exterior. 


Patina- mijloc de expresivizare plastică a metalului, uzând substanţe 
chimice care schimbă prin reacţie culoarea suprafeţei; acţionează de regulă 
într-un timp îndelungat, de aceea suprafaţa obiectului şi implicit obiectul 
respectiv este în continuă transformare dacă nu stă într-un mediu stabil din 

punct de vedere termic. 


Pensulare- metoda prin care se aplică ceara topită în interiorul unui 
negativ al unei forme; se utilizează de regulă o pensulă mai lată pentru 
un randament şi o rapiditate a procesului şi se aşează straturile egale şi în 
plaje succesive. 


Prelucrare- modificarea, intervenţia sau lucrul cu o anumită materie sau 
material pentru a atinge performanţe sau standarde optime. 


Pozitiv- alcătuire volumetrică reală; termenul este folosit pentru a defini 
formele originale din ipsos, ceară sau bronz. 


Reţea de canale- ansamblul tubulaturii realizate din ceară şi adăugate pe 
suprafaţa unui obiect realizat tot din ceară, cu rolul de a crea traiectul cel 
mai simplu şi eficace posibil ca metalul topit să intre într-o formă. 


Sablare- metodă de curăţare a pieselor turnate în metal ce presupune 
acţiunea unui jet de nisip foarte fin suflat cu ajutorul unui compresor, pe 
suprafaţa metalică a formei, curăţând-o de toate impuritatile rămase dupa 
turnare; este metoda cu cel mai mare randament în curăţarea formelor 
folosită în turnătorie. 


Sifonare- metodă de aplicare a reţelei de canale de umplere şi aerisire a 
unei forme de ceară, ce presupune umplerea cu bronz a formei respective 
de jos în sus. 


Spatule- instrumente, unelte, de diferite forme, mărimi şi profile ce sunt 
întrebuințate în prelucrarea ipsosului, a cerii, a plastilinei etc. 


Strat termoizolant- învelişurile realizate din diverse materiale refractare 
care au rolul de a înveli obiectul realizat în ceară şi de a forma o coajă 
care după ce este calcinată este suficient de rezistentă ca la contactul cu 
metalul topit să nu se crape. 


Ştemăr- unealtă de fier folosită în prelucrarea metalului care are forma 
unei dalti boante, fără ascutis, şi are de cele mai multe ori imprimată în 
capătul teşit, (bont), diverse texturi; acestea sunt de obicei realizate prin 
forjare de către fiecare artist care lucrează cu metalul şi care îşi poate 
alege textura potrivită formei sale. 


Ştemuire- procedeul prin care se aplatizează cu ajutorul uneltei specifice, 
prin bătaie, toate excrescentele fine ale suprafeţei de bronz, astfel încât 
aceasta să rămână curată. 

Şticlu- negativul realizat în ipsos al unei forme; el poate fi de dimensiuni 
variabile şi poate cuprinde în interiorul lui alte câteva negative intermediare. 


Tehnică- totalitatea procedeelor folosite în derularea procesului de 
realizare a unei forme în diverse materiale. 


Tehnologie- ansamblul proceselor, mijloacelor, metodelor şi operaţiunilor 
folosite pentru a realiza o formă în metal. 

